কল্পনায় রাজ্যের রহস্যময় দুই দেশ নেভারল্যান্ড ও ক্যামেলট\n907 বার পড়া হয়েছে\nঅচিনপুর সত্যিই কি দূরের কোনো দেশ? নাকি আমাদের এই পৃথিবীর আশেপাশের চেনা জগতের মাঝে লুকিয়ে আছে সেই স্বপ্নপুরীর দেশ। যদি খোঁজ পাওয়া যেত সেই সব কল্পরাজ্যের, তবে কেমন হতো? আমাদের চেনা পৃথিবীর ছকে বাঁধা নিয়ম থেকে একদম ব্যতিক্রম সেসব রাজ্য। সেখানে নেই কোনো সময়ের বন্ধন, বয়স সেখানে থমকে দাঁড়ায়। চেনা সব হিসেব যেন এলোমেলো হয়ে যায় সেখানে। আহা, সত্যি যদি এমনি হতো, কী ভালই না হতো!\nগল্পের বইয়ে ডুব দিলেই খোঁজ পাওয়া যায় এরকমই নানা কল্পলোকের খোঁজ। পৃথিবীর বিভিন্ন দেশের লোকমুখে, মিথে ঘোরাফেরা করে এরকম অজস্র ‘নেই’ শহরের হদিশ। আজব সব ঘটনা ঘটতে দেখা যায় এসব কল্পরাজ্যে। আর তাই কল্পনার রাজ্যের দেশগুলোকে নিয়ে রচিত নানা কাহিনী আমাদের কাছে এতটা প্রিয়।\nসত্যি সত্যি নেই বলেই বোধ হয় দেশগুলো এত প্রবলভাবে আছে আমাদের মনের মধ্যে। মানুষের কল্পনার রাজ্যে থাকা এমনই দুটি অচিনপুরের দেশ নেভারল্যান্ড ও ক্যামেলট। একটি রাজ্যে যেমন বয়স থমকে দাঁড়ায়, আরেক শহরে তেমনি শুনতে পাওয়া যায় এক রাজার বীরত্বপূর্ণ গৌরবগাথা কাহিনী।\nনেভারল্যান্ড: সে এক ‘নেই দেশ’\n‘পিটার প্যান’ গল্পের দেশ ‘নেভারল্যান্ড’ কল্পনার রাজ্যের এমন এক ‘নেই-দেশ’, যেখানে বয়স চিরকাল থেমে থাকবে সেই ছেলেবেলাতেই। স্কটিশ লেখক জে এম ব্যারি ১৯১১ সালে ‘পিটার প্যান’ নাটক, পরবর্তীকালে ‘পিটার এন্ড ওয়েন্ডি’ উপন্যাস লেখেন, সেখানে পিটার ও তার বন্ধুরা থাকে নেভারল্যান্ড নামের এক দেশে।\nকল্পনার রাজ্য নেভারল্যান্ড; Source: Pinterest.com\nগল্পের সেই কিশোরদের বয়স চিরকাল আটকে আছে একই জায়গায়। শুধু তা-ই নয়, দেশটিতে যে-ই যায়, তারই বয়স পিটারের মতো থমকে দাঁড়ায়। বয়সকে আটকে দিতে পারে যে কিশোর, সেই পিটারের দেশের নাম নেভারল্যান্ড ছাড়া আর কী হবে? বাস্তবে যা কখনো সম্ভব নয়, তাই যেন কল্পনার তুলি দিয়ে সাজিয়ে তুলেছেন লেখক।\nকল্পনার মানচিত্রে নেভারল্যান্ড; Source: AmberSkies Cosplay Storenvy\nনেভারল্যান্ড তাই সকলের মনের মধ্যে লুকানো এক রূপকথার দেশ, যা আসলে মনের ইচ্ছে, আশা, স্বপ্ন দিয়ে তৈরি এক ইমারত, যা কখনো হারিয়ে যায় না। আবার সবসময় সকলের কাছে ধরাও দেয় না।\nঅনিয়মের হাওয়ায় পাল তুলে চলে বলে এই দুনিয়ার আকাশে সূর্য-চাঁদও সংখ্যায় বেশি। সে ভারি মজার দেশ। পিটারের সেই দেশে যাওয়ার গল্পটিও তেমন রোমাঞ্চকর। সে তখন সদ্যোজাত। বাবা-মায়েরা আলোচনা করছিলেন বড় হয়ে পিটারকে কী কী করতে হবে? তা শুনেই পিটার বেজায় ভয় পেয়ে যায়। পালিয়ে যায় সেই দেশে, যেখানে বয়স বাড়ার কোনো ভয় নেই।\n‘পিটার এন্ড ওয়েন্ডি’ উপন্যাসের অমর চরিত্র পিটার প্যান; Source: wikimedia commons\nএই গল্পে আছে টিঙ্কার বেল নামের মিষ্টি এক মায়াবী পরি, যে পিটারের খুব ভালো বন্ধু। কল্পরাজ্যের এই নেভারল্যান্ড এখন সাহিত্যের সীমানা ছাড়িয়ে জীবনেও ঢুকে পড়েছে, হয়ে উঠেছে এক রূপক। যে দেশটি সত্যি নেই, কিন্তু থাকলে যেন বড় ভাল হতো। চিরন্তন শৈশব, নিয়মের শৃঙ্খলা থেকে মুক্ত জীবন, অমরত্ব ইত্যাদি সবকিছুর প্রতীক যেন এই নেভারল্যান্ড। আর তাই পৃথিবীর কল্পনার মানচিত্রে নেভারল্যান্ড রয়ে গিয়েছে ছোট-বড় সকলের প্রিয় দেশ হয়ে, বয়স বাড়ছে ভেবে মন খারাপ লাগলেই যেখানে পালিয়ে যাওয়া যায়।\nক্যামেলট: রাজা আর্থারের তৈরি রূপকথার রাজ্য\nরাজা আর্থারকে নিয়ে নানা গল্প-কাহিনী ইংল্যান্ডের ছোট-বড় সকল মানুষের মুখে-মুখে ফেরে। রাজা আর্থার যেন রূপকথার এক রাজপুত্র। আর্থারকে নিয়ে এসব প্রাচীন কাহিনী প্রায় হাজার বছরের পুরনো। ক্যামেলট শহরের গল্প এই আর্থারকে ঘিরেই। সেই সময় ব্রিটেনের রাজা পেন্ড্রাগন ও রানী ওয়াইগ্রেন। তাদের একমাত্র ছেলে ছিলেন আর্থার। তবে তার জীবন খুব সুখের ছিল না। রানীর ছিল এক সৎ মেয়ে। নাম তার মর্গ্যান লিফে। সে মনে-প্রাণে শিশু আর্থারকে ঘৃণা করতো। সবসময় চাইতো শিশু আর্থারের ক্ষতি করতে। সেই মর্গ্যানের আবার এক অদ্ভুত ক্ষমতা ছিল। জাদুবিদ্যায় সে ছিল বেশ পারদর্শী। সেই জাদুবিদ্যার সাহায্যে মর্গ্যান তার সৎ বাবা আর ভাইয়ের উপর রাগ মেটাতো।\nআর্থারের যখন ১৬ বছর বয়স, তখন রাজার রহস্যজনকভাবে মৃত্যু হয়। সবাই মনে মনে সন্দেহ করতে থাকে মর্গ্যানকে। কিন্তু সেই-ই যে দায়ী তা কিন্তু কেউ প্রমাণ করতে পারল না। ফলে প্রমাণের অভাবে মর্গ্যানের কোনো বিচার হলো না।\nরাজ্যের সিংহাসন খালি। সিংহাসনের উত্তরাধিকার আর্থার তখনও নাবালক। তাই অনেকেই সিংহাসনে বসতে কলকাঠি নাড়তে লাগলেন। ক্ষমতা দখলের জন্য অনেকে নানা ফন্দিফিকির করতে লাগলেন। রাজ্যের এই দুঃসময়ে উপস্থিত হলেন প্রাক্তন রাজার বন্ধু, মার্লিন। রাজ্যের জন্য উপযুক্ত রাজা নির্বাচনের জন্য তিনি এক জমকালো প্রতিযোগিতার আয়োজন করলেন। সেই প্রতিযোগিতায় ইংল্যান্ডের সমস্ত নাইট আর লর্ডরা এলেন। আরো যারা রাজা হওয়ার ইচ্ছে পোষণ করেছিলেন সেসব ক্ষমতাবান ব্যক্তিরাও তাদের ক্ষমতা প্রদর্শনের জন্য উপস্থিত হলেন সেই উৎসবে।\nযথাসময়ে প্রতিযোগিতা শুরু হলো। মার্লিন উপস্থিত সবাইকে এক আশ্চর্য তরবারি দেখালেন, এক প্রকান্ড পাথরের উপর রাখা আছে সেই তরবারি। মার্লিন ঘোষণা করলেন, যে ওই তরবারিটি পাথর থেকে তুলতে পারবে, তিনিই হবেন ব্রিটেনের সিংহাসনের আগামী উত্তরাধিকার।\nএকে একে সকলেই চেষ্টা করতে থাকলেন সেই তরবারি তুলতে। কিন্তু ব্যর্থ হন প্রত্যেকেই। কিশোর আর্থার তখন ভাই কে’র সাথে খেলছিল। খেলতে খেলতে হঠাৎই ভাইয়ের তরবারিটি হারিয়ে ফেলে আর্থার। সেই তরবারি খুঁজতে-খুঁজতে একসময় আর্থার চলে আসে সেই প্রতিযোগিতার আসরে। তরবারিটি দেখে ভাবে, এটি তো ভাইকে দিলে বেশ হয়। যেমন ভাবা, তরবারিটি হাতে তুলে নেয় আর্থার।\nরাজা আর্থার; Source: Ancient Origins\nসবাই স্তম্ভিত হয়ে যায় এই ঘটনায়। তাদের এতক্ষণের সব চেষ্টা এই বাচ্চাটি কত সহজে ধুলিসাৎ করে দিল। সবাই অবাক হয়ে দেখেন তাদের নতুন রাজাকে। নতজানু হয়ে অভিবাদন করতে থাকেন তারা। তখন মার্লিন আর্থারকে নিয়ে এক পবিত্র সরোবরে যান। সরোবর থেকে বেরিয়ে আসে একটি হাত। সরোবরের পানি থেকে বেরিয়ে আসা সেই হাতে ছিল একটি তরবারি। এ সময় দৈববাণী হয়, এই তরবারিটি তৈরি হয়েছে শুধুমাত্র আর্থারের জন্য। সে-ই একমাত্র তরবারিটি ব্যবহার করতে পারবে।\nতবে, আর্থারের মৃত্যুর সময় এই তরবারি সে যেন আবার সেই সরোবরেই ফিরিয়ে দেয়। রাজা আর্থারের সেই দৈবক্ষমতাসম্পন্ন বিখ্যাত তরবারির নাম এক্সক্যালিবার। এই তরবারির সাহায্যে রাজা আর্থার বড় বড় সব যুদ্ধ জয় করেন। এর বেশ কিছুদিন পর ডিফরে এসে আর্থার গড়ে তোলেন ক্যামেলট নামের রাজ্যটি। পাঁচ বছর লাগে এই অপূর্ব সুন্দর রাজ্যটি তৈরি হতে। তারপর রাজা বিয়ে করেন জিনিভার নামের এক রূপসী রাজকন্যাকে।\nকল্পনার রাজ্যে ক্যামেলট শহর; Source: richardmichellepentelbury.com\nরাজা হিসেবে আর্থার ছিলেন বেশ সাহসী এবং দুর্ধর্ষ যোদ্ধা। নানা দেশ জয় করেন আর্থার। তার সবচেয়ে গুরুত্বপূর্ণ অভিযান হলো ‘কোয়েস্ট ফর দ্য হোলি গ্রেল’। যিশুখ্রিস্ট শেষ ভোজনের সময় যে কাপ থেকে পান করেছিলেন, সেটির খোঁজ। ইউরোপ জুড়ে ছড়িয়ে আছে রাজা আর্থারের আশ্চর্য সব বীরত্বগাঁথা।\nকল্পনার মানচিত্রে শহর ক্যামেলট; Source: pinterest.com\nএকবার অভিযানে বেরিয়ে আর্থার খবর পান, তার রাজ্য অধিকার করেছেন মড্রেড। ফিরে এসে প্রবল যুদ্ধ হয়। প্রাণ হারান আর্থার ও মড্রেড দুজনেই। মৃত্যুর সময় আর্থার এক নাইটকে দিয়ে সেই সরোবরের জলে এক্সক্যালিবার বিসর্জন দেন। মৃত রাজাকে নিয়ে একটি জাহাজ পাড়ি দেয় আভালনের দিকে। প্রচলিত বিশ্বাস, সেখান থেকে তিনি নাকি কোনো একদিন ফিরে আসবেন।\nক্যামেলট শহরের খোঁজে প্রত্নতত্ত্ববিদদের নানা অনুসন্ধান; Source: hk.on.cc\nএই আর্থার সত্যিই কেউ ছিল নাকি পুরোটাই কল্পনা, এই নিয়ে জল্পনার শেষ নেই। অনেক ইংল্যান্ডবাসীরই ধারণা, ওয়েলস, গ্ল্যাস্টনবেরি, উইনচেস্টার, কোলচেস্টার এই জায়গাগুলোতে ক্যামেলট শহরটি থাকলেও থাকতে পারে। শিল্পীর ভাবনায়, এক নদীর ধারে এই ক্যামেলট শহরটি ছিল সবুজ বন দিয়ে ঘেরা। বড়ই মনোরম তার শোভা। সাদা রঙের রাজপ্রাসাদটি যেমন প্রকান্ড, তেমনি জমকালো। পঞ্চদশ শতাব্দী থেকে বিস্তর খোঁজাখুঁজির পরেও সেই শহরের কোনো হদিশ মেলেনি। কিন্তু কল্পনার রাজ্যে আজও দিব্যি সাম্রাজ্য চালাচ্ছে ক্যামেলট ।


আলিপুর চিড়িয়াখানায় পড়ল জ্বলন্ত ফানুস! || Latest Bengali News | Breaking Bangla News - Aajkaal\nআলিপুর চিড়িয়াখানায় পড়ল জ্বলন্ত ফানুস!\nআজকালের প্রতিবেদন: জ্বলন্ত ফানুস উড়ে এসে পড়ছে খঁাচার ভেতরে। ভয় পাচ্ছে জন্তুরা। তাই ফানুস নিয়ে সচেতনতা তৈরিতে এবার পথে নামবেন আলিপুর চিড়িয়াখানা কর্তৃপক্ষ। পুলিস ও পুরসভাকে সঙ্গে নিয়েই এই কাজ করতে চান তঁারা। আগামী বছর দীপাবলির আগে থেকেই এ কাজ করা হবে বলে জানিয়েছেন চিড়িয়াখানা কর্তৃপক্ষ। এক দিকে সচেতনতা এবং পাশাপাশি প্রশাসনকে অনুরোধ জানাবেন, তারাও যেন বিষয়টি নিয়ে সতর্ক থাকে।\nএ বিষয়ে আলিপুর চিড়িয়াখানার ডিরেক্টর আশিস সামন্ত বলেন, ‘এ বছর বেশ কয়েকটি জ্বলন্ত ফানুস জন্তুদের খঁাচায় এসে পড়েছে। স্বাভাবিক ভাবেই জন্তুরা ভয় পেয়ে গিয়েছিল। দুর্ঘটনা ঘটতেই পারত। সে–কারণেই আমরা আগামী বছর থেকে ফানুস নিয়ে সচেতনতা তৈরিতে জোর দেব। অনুরোধ জানাব, যাতে তঁারা এই বাজিতে আগুন দেওয়ার আগে জন্তুদের কথা একটু ভেবে দেখেন।’\nমাংসাশী জন্তু, যেমন বাঘ বা সিংহ সাধারণত রাতে খঁাচায় ঢুকে যায়। কিন্তু তৃণভোজী প্রাণী, যেমন হরিণ, জিরাফ বা জেব্রারা রাতে বাইরেই থাকে। চিড়িয়াখানার একটি সূত্রে জানা গেছে, এ বছর কালীপুজো এবং দীপাবলি উপলক্ষে ফানুস উড়ে গিয়ে ওদেরই খঁাচার ভেতরে পড়েছিল। ফলে স্বাভাবিক ভাবেই ওরা ভয় পেয়ে চঞ্চল হয়ে ওঠে।\nডিরেক্টর বলেন, ‘এমনিতেই হরিণ, জিরাফ বা জেব্রারা একটু ভিতু প্রকৃতির। তার ওপর যদি সামনে আগুন এসে পড়ে, তবে ভয় পেয়ে তারা এদিক–ওদিক ছোটাছুটি করতে পারে। এর ফলে মুখোমুখি সঙ্ঘর্ষে যেমন জখম হওয়ার সম্ভাবনা থাকে, তার পাশাপাশি থাকে পালাতে গিয়ে খঁাচার গায়ে আছড়ে পড়ে জখম হওয়ার সম্ভাবনা। যা যথেষ্টই চিন্তার।’\nতবে শুধু ফানুস নয়, রাতের দিকে ফাটানো কিছু শব্দবাজির জন্যও ভয় পেয়েছে জন্তু আর পাখিরাও। যদিও এই শব্দবাজির সংখ্যাটা কম। তা সত্ত্বেও আশপাশের বসতি থেকে যে–ক’টি শব্দবাজি ফাটানো হয়েছে, তাতে পাখি–সহ তৃণভোজী প্রাণীরা ভয় পেয়েছে। আচরণে অস্বাভাবিকতা লক্ষ্য করেছেন কর্মীরা। ডিরেক্টর জানিয়েছেন, ‘পাখিদের ক্ষেত্রে এই সমস্যাটা খুব বেশি হয়। অন্য পাখিদের সঙ্গে ময়ূর, ম্যাকাও, ধনেশ বা টিয়াপাখিরা এতটুকু অস্বাভাবিক আওয়াজ পেলেই চঞ্চল হয়ে চিৎকার করতে শুরু করে। ফলে আগামী বছর ফানুসের সঙ্গে শব্দবাজি নিয়েও আমাদের তরফে প্রচার করা হবে। এ বছর কোনও দুর্ঘটনা ঘটেনি। কিন্তু হতে কতক্ষণ!’


গোটা বিধানসভা অধিবেশনে সোয়াবিন মুখে বিজেপি বিধায়ক, টিপ্পনি তৃণমূলের - BJP MLA Krishna Kalyani gives his speech on Soyabean at Assembly Session, Bangla News\nবাংলা নিউজ > বাংলার মুখ > কলকাতা > গোটা বিধানসভা অধিবেশনে সোয়াবিন মুখে বিজেপি বিধায়ক, টিপ্পনি তৃণমূলের\nরায়গঞ্জের বিজেপি বিধায়ক কৃষ্ণ কল্যাণী। ছবি সৌজন্য–এএনআই।\nগোটা বিধানসভা অধিবেশনে সোয়াবিন মুখে বিজেপি বিধায়ক, টিপ্পনি তৃণমূলের\n১ মিনিটে পড়ুন . Updated: 08 Jul 2021, 07:01 PM IST\nবিজেপি বিধায়ক কি সোয়াবিন কারখানার মালিক? তৃণমূল কংগ্রেসের পাশাপাশি বিজেপির বেঞ্চেও চলতে থাকে ফিসফাস।\nবিধানসভায় এখন অধিবেশন চলছে। সেখানে শাসক–বিরোধী তরজা তুঙ্গে উঠছে প্রত্যেকদিন। এই পরিস্থিতির মধ্যে আজ বিধানসভায় সরগরম হয়ে উঠেছিল সোয়াবিন কাণ্ড নিয়ে। আর তাতে জড়িয়ে পড়েন রায়গঞ্জের বিজেপি বিধায়ক কৃষ্ণ কল্যাণী। আজ রাজ্য বিধানসভায় বাজেট নিয়ে আলোচনা করার কথা ছিল। কিন্তু তা করতে গিয়ে সোয়াবিন নিয়েই গোটা অধিবেশনে ভাষণ দিয়ে কাটিয়ে দিলেন কৃষ্ণ। আর তা নিয়ে হাসির রোল উঠেছিল বিধানসভার অন্দরে।\nঠিক কী ঘটেছে? বাজেটের বিষয় ছেড়ে সোজা সোয়াবিন নিয়ে বক্তব্য রাখায় শুরু হয় গুঞ্জন। প্রশ্ন উঠতে থাকে, বিজেপি বিধায়ক কি সোয়াবিন কারখানার মালিক? তৃণমূল কংগ্রেসের পাশাপাশি বিজেপির বেঞ্চেও চলতে থাকে ফিসফাস। রায়গঞ্জের প্রতিষ্ঠিত ব্যবসায়ী কৃষ্ণ কল্যাণী। পশ্চিমবঙ্গে সোয়াবিন চাষের জন্য আগেও তিনি মুখ্যমন্ত্রী মমতা বন্দ্যোপাধ্যায়ের কাছে দরবার করেছেন। সোয়াবিন চাষে উৎসাহ দিতে স্থানীয় চেম্বার অব কমার্সের প্রতিনিধি হিসেবে বক্তব্যও রাখেন কৃষ্ণ। এবার বিধানসভায় বলার সুযোগ পেয়েই তাই তিনি সোয়াবিনকেই আঁকড়ে ধরেন। সওয়াল করেন।\nএমনকী রায়গঞ্জে নিজের ফ্যাক্টরির সামনের জমিতে সোয়াবিন চাষ করেন কৃষ্ণ। তাতে সাফল্যও পান। এই রিপোর্ট নিয়ে হাজির হন নবান্নে মুখ্যমন্ত্রীর কৃষি উপদেষ্টা প্রদীপ মজুমদারের কাছে। কৃষ্ণর এই চাষ দেখতে উত্তরবঙ্গ বিশ্ববিদ্যালয়ের কৃষি বিজ্ঞানীরাও যান রায়গঞ্জে। তারপর একুশের নির্বাচনে বিজেপির টিকিটে প্রার্থী হয়ে কৃষ্ণ জিতে যান। আর জিতে এসে জীবনের প্রথম বিধানসভা অধিবেশনের ভাষণেই সেই সোয়াবিনকেই হাতিয়ার করলেন তিনি। এই বিষয়ে তিনি বলেন, ‘সোয়াবিনের থেকে তেল, সস, দুধ কত কিছু হয়। সোয়াবিন চাষে রাজ্যের অগ্রণী ভূমিকা নেওয়া উচিত।’ যদি তৃণমূল কংগ্রেসের বিধায়করা মজা করে বলেন, ‘মাছে ভাতে বাঙালির এত সোয়াবিন কি সইবে?’\nKrishna Kalyani Soyabean BJP MLA


সংবিধানে বঙ্গবন্ধুর ৭ই মার্চের ঐতিহাসিক ভাষণ সংযোজন : অবহেলার এক ভয়ংকর চিত্র\tএভারেস্ট চূড়ায় প্রথম সৌদি নারী কাগজ ডেস্ক : বিশ্বের সর্বোচ্চ পর্বতশৃঙ্গ মাউন্ট এভারেস্ট জয় করেছেন সৌদি আরবের নারী রাহা মোহাররাক (২৫)। তিনিই এভারেস্টজয়ী প্রথম সৌদি..>>বিস্তারিত\t‘১০ বছরের মধ্যে ব্রিটেন হবে মুসলিম প্রধান’ কাগজ ডেস্ক : আগামী ১০ বছরের মধ্যে ব্রিটেন মুসলিম প্রধান দেশে পরিণত হবে। দেশটিতে খ্রিস্টানদের সংখ্যা দিন দিন উল্লেখযোগ্য হারে কমে যাওয়ায় এ অবস্থা সৃষ্টি..>>বিস্তারিত\tআজ ১৯ মে, রোববার, ২০১৩মেষ রাশি (২১ মার্চ-২০ এপ্রিল) ব্যবসায়িক দিক ভালো যাবে। কাজের চাপ বৃদ্ধি পাবে। ব্যয় বৃদ্ধি পাওয়ার আশংকা আছে। আর্থিক কারণে..>>বিস্তারিত\tআসাদ বেহেস্তীআসছে বাজেট অধিবেশনচলবে লম্বা ভাষণ,তারই আগে জনগণেখাবে নানান কষন,প্রথম কষণ ব্যবসায়ীদেরকারণ ছাড়াই তারা,দাম বাড়াবে নিত্য মালেরহিসাব-নিকাশ ছাড়া!\tপ্রসঙ্গ : দরকার কঠোর শাস্তি\nআট বছরের শিশু সাথীর শরীরে যে নির্যাতনের ক্ষতচিহ্ন, তা পাশবিক, বর্বর ও নিষ্ঠুরতারই চিহ্ন। যারা তার ওপর এই নির্যাতন করেছে, তারা সভ্য-ভব্য পরিবার হিসেবেই সমাজে পরিচিত। এ ধরনের পরিবারে অপরিহার্যভাবেই সাথীর মতো শিশু-কিশোরী-তরুণীদের ‘কাজের লোক’ হিসেবে রাখা হয়; এবং অনিবার্যভাবেই দেখা যায়, তাদের অধিকাংশই নির্যাতনের শিকার হয়। প্রায়ই গণমাধ্যমে এ ধরনের সাথীদের ওপর পাশবিক নির্যাতন, যৌন নির্যাতন, এমনকি নৃশংসভাবে হত্যার ঘটনা প্রকাশিত হয়। মধ্যবিত্ত-উচ্চবিত্ত পরিবারগুলোতে কী হয়, এসব ঘটনা তারই একটা দর্পণ। আমাদের উচিত, সাথীদের নির্যাতিত শরীরের দিকে তাকিয়ে নিজেদের মুখটি দেখে নেওয়া। সব সাথীদের নির্যাতনকারীদের কঠোর শাস্তিই কাম্য। কিন্তুযখন আইনশৃ´খলা পরিস্থিতি শিথিল থাকে, যখন শাসক-প্রশাসকেরা যথাযথভাবে দায়িত্ব পালন করেন না, তখন জনগণকে বহু রকম দুর্ভোগে ভুগতে হয়। দৈনিক গ্রামের কাগজর শার্শা প্রতিনিধির খুনিরা এখনো ধরা ছোয়ার বাইরে। জনগণ এবং সাংবাদিক সমাজকে বিষয়টি উদ্বিগ্ন না করে পারে না। যে কাউকে হত্যা করে পার পাওয়া যাবে এ ধারণাই হয়তো অপরাধীদের উৎসাহ দিচ্ছে। ফলে এ ব্যপারে দরকার কঠোর ও দৃষ্টান্তমূলক শাস্তি।\tসম্পাদকীয় -এর সকল খবর\nপ্রসঙ্গ : গার্মেন্ট বাঁচানোর ডাক শুনবে কে? প্রসঙ্গ : গার্মেন্ট বাঁচানোর ডাক শুনবে কে?শ্রমিক অসন্তোষের কারণে আশুলিয়ার সব গার্মেন্ট কারখানা অনির্দিষ্টকালের জন্য বন্ধ ঘোষণা গোটা জাতির জন্য একটি অশনিসংকেত। গত এক দশক ধরে নানা ষড়যন্ত্রের শিকার হচ্ছে দেশের গার্মেন্ট কারখানাগুলো। নতুন ওয়েজ বোর্ড..>>বিস্তারিত\tছবিঘর


এম. হোসেন আলী - উইকিপিডিয়া\nএম. হোসেন আলী\n১ ফেব্রু ১৯২৩\n২ জানু ১৯৮১\nএম. হোসেন আলী (১ ফেব্রুয়ারি ১৯২৩ - ১৯৮১) হলেন বাংলাদেশের একজন সরকারি কর্মকর্তা ও কূটনীতিক। সমাজসেবায় অনন্য সাধারণ অবদানের জন্য ১৯৮৭ সালে তাকে “জনসেবায় স্বাধীনতা পুরস্কার” প্রদান করা হয়।\n৪ কর্মজীবনের শুরু\n৫ চাকুরী জীবন\nবিদেশের মাটিতে প্রথম বাংলাদেশের পতাকা উত্তোলনকারী ভাঙ্গুড়ার এম হোসেন আলী।\nএম হোসেন আলী ১৯২৩ সালের ১ ফেব্রুয়ারি পাবনা জেলার ভাঙ্গুড়া উপজেলার পারভাঙ্গুড়া ইউনিয়নের পাথরঘাটা গ্রামে জন্মগ্রহণ করেন।\nহোসেন আলী ১৯৪৫ সালে ঢাকা বিশ্ববিদ্যালয় থেকে রসায়নে এমএসসি ডিগ্রি লাভ করেন। ১৯৪৮ সালে করাচি বিশ্ববিদ্যালয় থেকে তিনি এলএলবি ডিগ্রি লাভ করেন।\nহোসেন আলী ১৯৪৯ সালে সিভিল সার্ভিস পরীক্ষায় উত্তীর্ণ হয়ে পাকিস্তান ফরেন সার্ভিসে যোগ দেন।\nতিনি ১৯৭০ সালে কলকাতাস্থ পাকিস্তান হাইকমিশনে ডেপুটি হাইকমিশনার হিসেবে নিযুক্ত হন। মুক্তিযুদ্ধ শুরু হলে পাকিস্তান সরকার তাকে পশ্চিম পাকিস্তানে বদলি করে। কিন্তু হোসেন আলী পাকিস্তানে না গিয়ে দূতাবাসের পঁয়ষট্টি জন সহকর্মী নিয়ে ১৯৭১ সালের ১৮ এপ্রিল নতুন রাষ্ট্র বাংলাদেশের প্রতি আনুগত্য প্রকাশ করেন। তিনি বিদেশের মাটিতে প্রথমবারের মতো বাংলাদেশের পতাকা উড়িয়ে বাংলাদেশ মিশনের যাত্রা শুরু করেন। কলকাতার হাইকমিশন অফিসের নামকরণ হয় গণপ্রজাতন্ত্রী বাংলাদেশ মিশন এবং স্বাধীন বাংলাদেশের আন্তর্জাতিক যোগাযোগের কেন্দ্রে পরিণত হয় এ মিশন। স্বাধীনতার পরে ১৯৭২ সালে হোসেন আলী তথ্য ও বেতার মন্ত্রণালয়ের সচিব নিযুক্ত হন। ১৯৭২ সালের মার্চে তিনি অস্ট্রেলিয়ায় বাংলাদেশের হাইকমিশনার নিযুক্ত হন। এর বাইরে ফিজি এবং নিউজিল্যান্ড মিশনের অতিরিক্ত দায়িত্ব তিনি পালন করেন। ১৯৭৩ সালের জানুয়ারি মাসে হোসেন আলী মার্কিন যুক্তরাষ্ট্রে বাংলাদেশের রাষ্ট্রদূত নিযুক্ত হন। ১৯৭৬ থেকে ১৯৭৯ সাল পর্যন্ত তিনি পশ্চিম জার্মানিতে বাংলাদেশের রাষ্ট্রদূত হিসেবে দায়িত্ব পালন করেন। পরে তিনি কানাডায় বাংলাদেশের রাষ্ট্রদূত নিযুক্ত হন।\nচাকরির শুরুতে তিনি মার্কিন যুক্তরাষ্ট্রের ওয়াশিংটন ডিসিতে অবস্থিত ফরেন সার্ভিস ইনস্টিটিউটে আন্তর্জাতিক আইন ও কূটনীতিশাস্ত্র অধ্যয়ন করেন। তিনি ব্রিটিশ পররাষ্ট্র দফতরেও কূটনীতি বিষয়ে কোর্স সম্পন্ন করেন। এছাড়া তিনি ফ্রান্সে প্যারিসের ইনস্টিটিউট অব ইন্টারন্যাশন্যাল রিলেশন্স থেকে কূটনীতি বিষয়ে ডিপ্লোমা অর্জন করেন। তিনি ভারত, তুরস্ক, বেলজিয়াম, সৌদি আরব, যুক্তরাজ্য, নেদারল্যান্ড, বার্মা এবং অস্ট্রেলিয়ায় পাকিস্তানি দূতাবাসে বিভিন্ন কূটনৈতিক পদে দায়িত্ব পালন করেন।\n১৯৮১ সালের ২ জানুয়ারি চাকুরিরত অবস্থায় কানাডায় হোসেন আলীর মৃত্যু হয়। তার স্মরণে ভাঙ্গুড়া উপজেলায় একটি সড়কের নামকরণ করা হয়েছে হোসেন আলী সড়ক।\nসমাজসেবা ক্ষেত্রে অসাধারণ অবদানের জন্য ১৯৮৭ সালে দেশের “সর্বোচ্চ বেসামরিক পুরস্কার” হিসাবে পরিচিত “স্বাধীনতা পুরস্কার” প্রদান করা হয় তাকে।\nজনসেবায় স্বাধীনতা পুরস্কার বিজয়ীদের তালিকা।\nএম. হোসেন আলী - বাংলাপিডিয়া হতে সংগৃহীত নিবন্ধ।\n'https://bn.wikipedia.org/w/index.php?title=এম._হোসেন_আলী&oldid=5127770' থেকে আনীত\nএ পৃষ্ঠায় শেষ পরিবর্তন হয়েছিল ১২:১২টার সময়, ১৫ মে ২০২১ তারিখে।


মেজর সিনহা হত্যা মামলার রায় ৩১ জানুয়ারি।। - MB TV\nপ্রকাশিত বৃহস্পতিবার, ১৩ জানুয়ারি, ২০২২\nজাহেদুল ইসলাম,চকরিয়া প্রতিনিধিঃ\nমেজর সিনহা হত্যা মামলার রায় ঘোষণা করা হবে আগামী ৩১ জানুয়ারি। কক্সবাজার জেলা ও দায়রা জজ আদালতে গতকাল বুধবার দেশের বহুল আলোচিত এ মামলায় চারদিনের যুক্তিতর্ক শেষে রায়ের জন্য এ তারিখ নির্ধারণ করেন বিচারক।\nরাষ্ট্রপক্ষের আইনজীবী পাবলিক প্রসিকিউটর ফরিদুল আলম জানান, বুধবার আসামি বরখাস্ত ওসি প্রদীপের পক্ষে তার প্রধান আইনজীবী অ্যাডভোকেট রানা দাশ গুপ্তের অসমাপ্ত যুক্তিতর্ক উপস্থাপনের মাধ্যমে আদালতের কার্যক্রম শুরু হয়। আগেরদিন মঙ্গলবার অ্যাডভোকেট রানা দাশের যুক্তিতর্ক মুলতবি রেখেছিলেন আদালত।\nতিনি জানান, এই মামলার ১৫ আসামির পক্ষে তাদের আইনজীবীগণ আদালতে যুক্তিতর্ক উপস্থাপন করেছেন। অ্যাডভোকেট রানা দাশ গুপ্তের যুক্তিতর্ক শেষ হবার পর রাষ্ট্র এবং বাদীপক্ষের আইনজীবীরা আসামি পক্ষের আইনজীবীদের যুক্তি খন্ডন করেন। সর্বশেষ সওয়াল-জবাব শেষে আদালত আগামী ৩১ জানুয়ারি মামলার রায়ের দিন ধার্য করেন।\nএদিকে যুক্তিতর্কের শেষদিন গতকাল আদালতে প্রায় ১০ মিনিট কথা বলেন মামলার আসামি টেকনাফ থানার বরখাস্ত ওসি প্রদীপ কুমার দাশ। আদালতে ওসি প্রদীপ নিজেকে নির্দোষ দাবি করে বলেছেন, ইন্সপেক্টর লিয়াকতই মেজর সিনহাকে খুন করেছে। তখন আদালত তাকে পাল্টা প্রশ্ন করেন, একথা জবানবন্দিতে বলেননি কেন? আদালতের একাধিক আইনজীবী এ তথ্য নিশ্চিত করেছেন। তারা জানান, এসময় প্রদীপ কুমার দাশ বিচারকের উদ্দেশে বলেন, স্যার মেজর অবসরপ্রাপ্ত সিনহাকে খুন করেছে পরিদর্শক লিয়াকত। এটা আমি স্পষ্ট জানি। আমার প্রতি আপনার সদয় বিবেচনা হোক। জবাবে বিচারক জানতে চান, আপনি (প্রদীপ) জেনে থাকলে সেটা জবানবন্দিতে বলেননি কেন? এখন মামলা রায়ের পর্যায়ে। এসব কেন বলছেন?\nউল্লেখ্য যে, ২০২০ সালের ৩১ জুলাই ঈদুল আযহার আগের রাতে কক্সবাজার-টেকনাফ মেরিন ড্রাইভ সড়কের টেকনাফের বাহারছড়ার এপিবিএন চেকপোস্টে পুলিশের গুলিতে খুন হন সেনাবাহিনীর অবসরপ্রাপ্ত মেজর সিনহা রাশেদ খান। এ ঘটনার ৫দিন পর ৫ আগস্ট নিহত সিনহার বোন শারমিন শাহরিয়ার ফেরদৌস বাদী হয়ে মামলা করেন। মামলাটি তদন্তের দায়িত্ব পান র‌্যাব-১৫ এর সিনিয়র সহকারী পুলিশ সুপার মোহাম্মদ খায়রুল ইসলাম। চার মাসের বেশি সময় ধরে চলা তদন্তের পর একই বছরের ১৩ ডিসেম্বর ১৫ জনকে অভিযুক্ত করে আদালতে চার্জশিট জমা দেন মামলার তদন্তকারীরা কর্মকর্তা।


নিষেধাজ্ঞা উপেক্ষা করে গভীর সমুদ্রে মাছ শিকার! – বিডি ক্রাইম ২৪\nনিষেধাজ্ঞা উপেক্ষা করে গভীর সমুদ্রে মাছ শিকার!\nপ্রকাশিত জুন ১০, ২০২১, ১৯:৫৬ অপরাহ্ণ\nতানজিল জামান জয়,কলাপাড়া॥ ৬৫ দিনের নিষেধাজ্ঞা উপেক্ষা করে কুয়াকাটা সংলগ্ন বঙ্গোপসাগরে এখনও কিছু কিছু ট্রলার ইলিশসহ বিভিন্ন মাছ শিকার করছে। বুধবার শেষ বিকেলে সাগরের আন্ধারমানিক নদীর প্রবেশদ্বারে কয়েকটি ট্রলার সাগর থেকে ফিরতে দেখা গেছে। কোস্টগার্ড, নৌপুলিশ ও মৎস্য অফিসকে ফাকি দিয়েই এরা সমুদ্রে গিয়ে মাছ শিকার করছে বলে একাধিক সূত্র দাবি করেছে।\nজেলেরাও প্রভাবশালী মালিকের নির্দেশনায় এসব করছে বলে জানা গেছে। আড়ত-বোট মালিক সমিতি থেকে শুরু করে মৎস্য অফিস কেউ স্বীকার করেনি যে সাগরে ট্রলার গিয়ে মাছ শিকার করছে। প্রশাসনের নির্দেশনা উপেক্ষা করে এসব ট্রলারে মাছ শিকার করার খবরটি সবার জানা বলে অপর একটি মহল দাবি করেছে।\nএজন্য কয়েকটি স্তর ম্যানেজ করতে হয় বলে জনশ্রুতি রয়েছে। তবে সাগরে তেমন মাছ ধরা পড়ছেনা বলে নম্বরবিহীন একটি ট্রলারের জেলেরা সাগর থেকে ফেরার পথে দাবি করেছেন। সচেতন জেলেদের দাবি আন্ধারমানিক মোহনা এবং রাবনাবাদ মোহনায় কোস্টর্গার্ডের টহল থাকলে কোন ট্রলারের সাগরে যাওয়া-আসার সুযোগ নেই।\nসিনিয়র কলাপাড়া উপজেলা মৎস্য কর্মকর্তা অপু সাহা জানান, নিষেধাজ্ঞাকালীন কেউ সাগরে মাছ শিকার করতে পারবে না। তিনি আইন-শৃঙ্খলা বাহিনীর সহায়তায় টহল জোরদার করছেন।


রাষ্ট্রের দলিতপ্রেম! খরচ হয়নি-406894 | বিদেশ | কালের কণ্ঠ | kalerkantho\nরাষ্ট্রের দলিতপ্রেম! খরচ হয়নি উন্নয়নের প্রায় ৩ লাখ কোটি রুপি\n১৯ সেপ্টেম্বর, ২০১৬ ২৩:০২\n২৮,০০০,০০০,০০০,০০০ রুপি। চমকে উঠবেন না, গত ৩৫ বছরে দেশের তফশিলি জাতি ও উপজাতি সম্প্রদায়ের উন্নয়ন খাতে জমা হওয়া এই রুপি এখনও খরচ করা যায়নি।\nগত ৩৫ বছরে খরচ করা যায়নি তফশিলি জাতি ও উপজাতি উন্নয়ন খাতে জমা হওয়া বিপুল পরিমাণ অর্থ। মিড-ডে মিল, বৃত্তি ও ফসল বিমা বাবদ এই অর্থ ব্যয় করার কথা থাকলেও তা করতে ব্যর্থ হয়েছে প্রশাসন। সম্প্রতি তথ্য জানার অধিকার সংক্রান্ত আইনে দায়ের করা এক মামলায় পাওয়া গেছে এমনই চাঞ্চল্যকর তথ্য।\nআদালতের নির্দেশে ইন্ডিয়াস্পেন্ড প্রকাশিত তদন্ত রিপোর্টে পাওয়া তথ্যে সিলমোহর দিয়েছে তহবিল নিয়ন্ত্রণের দায়িত্বে থাকা নীতি আয়োগ। তবে সংস্থার সিইও অমিতাভ কান্ত এই বিষয়ে জানিয়েছেন, 'আমরা শুধুমাত্র তহবিল নজরদারির দায়িত্ব পালন করি, তা খরচ করার ব্যবস্থা করে রাজ্য ও তাদের মন্ত্রীরা। তবে এবার আমরা নজরদারির পরিধি বাড়াব এবং সেই ব্যাপারে বর্তমান সরকার পদক্ষেপ করছে।'\nপরিসংখ্যান বলছে, নির্দিষ্ট সময়কালে খরচ করতে না পেরে ফিরিয়ে দেয়া তহবিলের অর্থের পরিমাণ কেন্দ্রীয় কৃষি বাজেটের আট গুণেরও বেশি। শুধু তাই নয়, এই অর্থ কাজে লাগিয়ে আগামী ১৫ বছরে দেশের গ্রামীণ সড়ক প্রকল্প খাতের খরচ মেটানো যায়। অব্যবহৃত এই তহবিলের অর্থ দেশের ২৫ কোটি তফশিলি জাতি ও উপজাতি সম্প্রদায়ভুক্তদের মধ্যে বণ্টন করা হলে জনপ্রতি ১১,২৮৯ টাকা করে পাওয়া যাবে।\nখরচ না হওয়া মোট ২.৮ লক্ষ কোটি টাকা মূলত দু'টি খাতের তহবিল বাবদ জমা হয়েছে। এই দু'টি প্রকল্প হল ১৯৭৪-৭৫ অর্থবর্ষে চালু হওয়া ট্রাইবাল সাব প্ল্যান (টিএঐসপি) এবং ১৯৭৯-৮০ অর্থবর্ষে চালু হওয়া শিডিউল্ড কাস্ট সাব প্ল্যান (এসসিএসপি)। নিয়ম অনুসারে, কেন্দ্রীয় বাজেটের একাংশ যা জাতীয় ও রাজ্যস্তরে তফশিলি জাতি ও উপজাতি জনসংখ্যার সমানুপাতিক প্রান্তিক নাগরিকদের উন্নয়ন খাতে বরাদ্দ হয়। বর্তমান হিসেবে দেশের মোট জনসংখ্যার ১৬.৬% তফশিলি জাতি এবং ৮.৬% তফশিলি উপজাতি সম্প্রদায়ভুক্ত। এই কারণে বাজেটের ১৬.৬% এবং ৮.৬% অর্থ এসসিএসপি ও টিএসপি খাতে বরাদ্দ হওয়ার কথা। এই হিসেব জাতীয় ও রাজ্য, দুই স্তরেই প্রযোজ্য। শুধু তাই নয়, কেন্দ্রীয় ও রাজ্য স্তরের প্রতিটি মন্ত্রক তাদের বরাদ্দ বাজেট অর্থ থেকে একই হারে টাকা সরিয়ে রাখতে বাধ্য।\n২০০৬ ও ২০১৪ সালে জাতীয় প্ল্যানিং কমিশন অধুনা নীতি আয়োগ নির্দিষ্ট নিয়ম অনুযায়ী, এই অর্থ তামাদি হওয়ার সম্ভাবনা নেই। কিন্তু বাজেট অর্থের চেয়ে উন্নয়ন খাতে খরচ কম হওয়ার দরুণ প্রকল্পের প্রধান উদ্দেশ্যই পঙ্গু হয়ে গেছে। হিসেব বলছে, দলমত নির্বিশেষে তফশিলি জাতি ও উপজাতি কেন্দ্রীয় নীতি থেকে কখনোই উপকৃত হননি। খতিয়ান অনুযায়ী, এসসিএসপি তহবিলের টাকা ফেরত দেয়ার তালিকার ওপরের দিকে রয়েছে অন্ধ্রপ্রদেশ, উত্তরপ্রদেশ ও পাঞ্জাব। আবার টিএসপি তহবিল ফেরানোর ব্যাপারে এগিয়ে ঝাড়খণ্ড, ওডিশা ও অন্ধ্রপ্রদেশ।


সেপ্টেম্বর নয় নভেম্বরে খুলছে শিক্ষাপ্রতিষ্ঠান!\nপ্রকাশ: ১৬ আগস্ট ২০২১, ০৯:২৮ পিএম\nসেপ্টেম্বর নয় নভেম্বরে খুলছে শিক্ষাপ্রতিষ্ঠান!\nগত কয়েক দিন ধরে সংক্রমণ কিছুটা কমতির দিকে। আশা করা হচ্ছে নভেম্বর-ডিসেম্বরে সংক্রমণ আগের বছরের মতো নিচে নেমে আসবে। পাঁচ শতাংশ বা এর কাছাকাছি এক অঙ্কে নেমে এলেই খুলে দেওয়া হতে পারে শিক্ষাপ্রতিষ্ঠান। এর আগে সেপ্টেম্বরে শিক্ষাপ্রতিষ্ঠন খোলার সম্ভানার কথা থাকলেও তা আর হচ্ছে না।\nশিক্ষা মন্ত্রণালয় সূত্রে জানা গেছে, শিক্ষাপ্রাতষ্ঠান খুলে প্রথমে এসএসসি ও এইচএসসি শিক্ষার্থীদের ক্লাসে নেওয়া হবে। এরপর বাকিদের পর্যায়ক্রমে ক্লাস চালু হবে। সর্বোচ্চ স্বাস্থ্যবিধি মানতে হবে শিক্ষক, কর্মচারী ও শিক্ষার্থীদের। বিশ্ববিদ্যালয় শিক্ষার্থীদের টিকার আওতায় নেওয়া গেলে আবাসিক হল খুলে দেওয়া হবে।\nশিক্ষামন্ত্রী ডা. দীপু মনিবলেন, ‘আমরা শিক্ষার্থী, শিক্ষকদের স্বাস্থ্যঝুঁকির বিষয়টিতে সর্বোচ্চ গুরুত্ব দিচ্ছি। সকল পর্যায়ের শিক্ষাপ্রতিষ্ঠান খুলে দেওয়ার সার্বিক প্রস্তুতি আমাদের রয়েছে। এখন চূড়ান্ত সিদ্ধান্ত পুরোপুরি নির্ভর করছে করোনার অবস্থার ওপর। গতবছরের অভিজ্ঞতা বলে, নভেম্বর-ডিসেম্বরে সংক্রমণ কমেছিল। যদি এ বছর একই রকম দেখা যায় তবে তখন এসএসসি-এইচএসসি পরীক্ষা নিতে পারবো। শিক্ষাপ্রতিষ্ঠানও খুলে দেওয়া সম্ভব হবে ইনশাআল্লাহ।’\nশিক্ষা মন্ত্রণালয়ের কারিগরি ও মাদ্রাসা শিক্ষা বিভাগের সচিব মো. আমিনুল ইসলাম খান বলেন, ‘পরিস্থিতি অনুকূলে না এলে শিক্ষাপ্রতিষ্ঠান খুললেও দেখা যাবে অনেক অভিভাবক ছেলেমেয়েদের স্কুল-কলেজে পাঠাচ্ছেন না। তবে গতবছরের মতো সংক্রমণ কমলে খুলে দেওয়া যেতে পারে।’\nবিশ্ববিদ্যালয় খুলে দেওয়ার বিষয়ে শিক্ষামন্ত্রী বলেন, ‘বিশ্ববিদ্যালয় পর্যায়ের শিক্ষার্থী অনেক। জাতীয় বিশ্ববিদ্যালয়েই আছে প্রায় ২৮ লাখ শিক্ষার্থী। সবমিলিয়ে ৪০ লাখের কাছাকাছি। এদের প্রত্যেককে টিকা দিতে সময় লাগবে। তাই বলতে পারছি না কবে নাগাদ খুলতে পারবো। তবে টিকা নিতে মানুষের যে আগ্রহ দেখা যাচ্ছে, তাতে দ্রুত সবাইকে টিকার আওতায় আনা যাবে।’\nস্বাস্থ্যবিধি মেনে যাতে পরীক্ষা নেওয়া সম্ভব হয় সে কারণে সংক্ষিপ্ত সিলেবাসে গ্রুপভিত্তিক নৈর্বাচনিক পরীক্ষা নেওয়া হচ্ছে। আবশ্যিক বিষয় বাদ দেওয়ার ফলে একসঙ্গে বেশি পরীক্ষার্থী বসবে না। ফলে স্বাস্থ্যবিধি মেনে পরীক্ষা নেওয়া সম্ভব বলে মনে করছেন সংশ্লিষ্টরা।\nস্বাস্থ্যবিধি মেনে যাতে শিক্ষার্থীরা পাঠদানে অংশ নিতে পারে সে জন্য প্রথমে এসএসসি ও এইচএসসি পরীক্ষার্থীদের শিক্ষাপ্রতিষ্ঠানে আনা হবে। পরিস্থিতি অনুকূলে এলে পর্যায়ক্রমে বিভিন্ন শ্রেণির শিক্ষার্থীদের বিদ্যালয়ে আনা হবে বলে জানিয়েছেন শিক্ষামন্ত্রী ডা. দীপু মনি।\nজানতে চাইলে মাধ্যমিক ও উচ্চশিক্ষা অধিদফতরের মহাপরিচালক অধ্যাপক ড. মো. গোলাম ফারুক বলেন, ‘টিকা কার্যক্রম দ্রুত চললে সংক্রমণ কমবে। পরীক্ষা নেওয়ার জন্য পুরোপুরি শিক্ষাপ্রতিষ্ঠান খুলে দেওয়ারও প্রয়োজন নেই। যেদিন পরীক্ষা হবে সেদিন খুললেই হবে। তবে পরিস্থিতি অনুকূলে না এলে অ্যাসাইনমেন্টের নম্বর যোগ করে ফলাফল দেওয়া হবে।’\nএদিকে, মাধ্যমিক ও উচ্চমাধ্যমিক পর্যায়ের শিক্ষাপ্রতিষ্ঠানের সরকারি সকল শিক্ষক-কর্মচারীদের টিকা সম্পন্ন হয়েছে। ২০ হাজার ২২৪টি বেসরকারি শিক্ষাপ্রতিষ্ঠানের মধ্যে মোট শিক্ষক ৩ লাখ ৬৩ হাজার ২২২ জন। টিকা নিয়েছেন ২ লাখ ৭৮ হাজার ৪২৬ জন। আগামী সপ্তাহের মধ্যে বাকিদের টিকা দেওয়া সম্পন্ন হবে।\nবিশ্ববিদ্যালয়ের নিবন্ধিত শিক্ষার্থী মোট ১ লাখ ৭৯ হাজার ২৬১ জন। প্রথম ডোজ সম্পন্ন করেছেন ৭৯ হাজার ৯১৪ জন। দ্বিতীয় ডোজ নিয়েছেন ৬ হাজার ৭২ জন। ৩৪ হাজার জনেরও বেশি শিক্ষক নিবন্ধন করেছেন। এর মধ্যে ৩০ হাজার জনকে টিকা দেওয়া হয়েছে।\nবাংলাদেশ উন্মুক্ত বিশ্ববিদ্যালয়ের (বাউবি) অধীনে আছে প্রায় সাড়ে তিন লাখ শিক্ষার্থী। এদের বেশিরভাগ কর্মজীবী ও প্রায় সবার বয়স ১৮ বছরের বেশি। বেশিরভাগই নিজস্ব উদ্যোগে নিবন্ধন করে টিকা নিয়েছেন।\nবিষয় : শিক্ষা মন্ত্রণালয় শিক্ষামন্ত্রী ডা. দীপু মনি


ব্রেকিংনিউজ! আগামী ১৫ ই ফেব্রুয়ারি মোদীজি উদ্বোধন করতে চলেছেন “বন্দে ভারত এক্সপ্রেস।” | My India News\nHome/বাংলা/দেশ/ব্রেকিংনিউজ! আগামী ১৫ ই ফেব্রুয়ারি মোদীজি উদ্বোধন করতে চলেছেন “বন্দে ভারত এক্সপ্রেস।”\nব্রেকিংনিউজ! আগামী ১৫ ই ফেব্রুয়ারি মোদীজি উদ্বোধন করতে চলেছেন “বন্দে ভারত এক্সপ্রেস।”\nমেক ইন ইন্ডিয়া কিছু দিন আগে “ট্রেন-18” তৈরি করে এক অনন্য নজির গড়েছিল। পরে এই ট্রেনের নাম বদল করে রাখা হয় “বন্দে ভারত এক্সপ্রেস।” এই ট্রেনের ট্রায়াল পর্ব ইতিমধ্যে শেষ হয়ে গিয়েছে আর এবার এই ট্রেনের পথ চলা শুরু হবে। জানা গিয়েছে আগামী ১৫ ই ফেব্রুয়ারি থেকে এই ট্রেনের পথ চলা শুরু হবে।\nরেলের তরফে ঘোষণা করা হয়েছে যে, ফেব্রুয়ারি মাসের ১৫ তারিখ স্বয়ং প্রধানমন্ত্রী নরেন্দ্র মোদী নিজে এই ট্রেনের উদ্ধোধন করবেন। ট্রেন উদ্ধোধনের সময় সূচি ধরা হয়েছে সকাল ১০ টা নাগাদ। রেলের তরফে আজকে এক বিজ্ঞপ্তিতে এই কথা জানানো হয়েছে। প্রথমদিন এই ট্রেনটি যাবে দিল্লি থেকে বারাণসী পর্যন্ত।\nপ্রথমে ট্রেন-18 নামে এই ট্রেন তৈরি হলেও পরে রেলমন্ত্রী পীযুষ গোয়েল এর নাম পরিবর্তন করে, করে দিয়েছেন “বন্দে ভারত এক্সপ্রেস।” জানা গিয়েছে এই ট্রেনের গতিবেগ ঘন্টায় ১৮০ কিলোমিটার আর এটাই এই মুহূর্তে ভারতের সবচেয়ে দ্রুতগতির ট্রেন। আগামী ১৫ ই ফেব্রুয়ারি থেকে ১৬ কোচের এই ট্রেন ভারতের মাটিতে দৌড়ে বেড়াবে।


Housewife fled to marry lover in Pingla, West Midnapore rescued after3days | Sangbad Pratidin\nছেলেকে নিয়ে পালিয়ে প্রেমিককে বিয়ে! তিনদিন পর ঘরে ফিরলেন পিংলার গৃহবধূ\nPublished by: Sucheta Sengupta | Posted: December 26, 2021 7:58 pm| Updated: December 26, 2021 8:08 pm\nঅংশুপ্রতিম পাল, খড়গপুর: পাঁচ বছরের ছেলেকে নিয়ে প্রেমিকের হাত ধরে ঘর ছেড়েছিলেন পশ্চিম মেদিনীপুরের (West Mindapore) পিংলার গৃহবধূ। তাঁর নিখোঁজ হওয়ার ঘটনায় চাঞ্চল্য তৈরি হয়েছিল পিংলা থানার গোবর্ধনপুরের দনিচক এলাকায়। থানায় নিখোঁজ ডায়েরি দায়ের করে তাঁর শ্বশুরবাড়ির পরিবার। বোনকে খুঁজে পেতে ফেসবুক পোস্ট করেছিলেন তাঁর দাদা। অবশেষে তিনদিন পর ওই গৃহবধূকে উদ্ধার করে বাপের বাড়ির পরিবারের সদস্যদের হাতে তুলে দিল পিংলা থানার পুলিশ। প্রেমিককে বিয়ে করার জন্য ছেলেকে নিয়ে ঘর ছেড়েছিলেন বলে স্বীকার করেছেন গৃহবধূ।\nগত বৃহস্পতিবার সকালে পিংলা (Pingla) থানার দনিচক এলাকার গৃহবধূ সুদেষ্ণা মাইতি তার পাঁচ বছরের ছেলে রাজকুমার মাইতিকে সঙ্গে নিয়ে টিউশন পড়াতে গিয়ে রহস্যজনকভাবে নিখোঁজ হয়ে যান। থানার দ্বারস্থ হন তাঁর পরিবার। পরে সুদেষ্ণা মাইতি ফোন করে জানান, মেদিনীপুরের বাসিন্দা এক যুবকের সঙ্গে তাঁর ঘনিষ্ঠ সম্পর্ক আছে। তিনি প্রেমিককে বিয়ে করেছেন। তাঁর স্বামী কর্মসূত্রে বাইরে থাকেন। এই সুযোগেই যুবকের সঙ্গে তাঁর বিবাহবহির্ভূত সম্পর্ক (Extra Marrital Affairs) গড়ে উঠেছে বলে অনুমান। বিয়ের খবর জেনে কার্যত দিশেহারা হয়ে পড়ে ওই গৃহবধূর পরিবারের সদস্য-সহ বাপের বাড়ির লোকজন।\n[আরও পড়ুন: বাংলায় আরও বাড়ছে ওমিক্রন আক্রান্তের সংখ্যা? সন্দেহভাজনের তালিকায় বিদেশফেরত ৪]\nএরপর ঘটনার তদন্তে নেমে পিংলা থানার পুলিশ শনিবার রাতে গৃহবধূ ও তাঁর ছেলের খোঁজ পায়। পিংলা থানার পুলিশ জানিয়েছে, শনিবার রাতে ওই গৃহবধূ ও তার ছেলেকে গড়বেতা থানার কাদরা গ্রাম থেকে উদ্ধার করা হয়। তারপর তাঁকে বাপের বাড়ির সদস্যদের হাতে তুলে দেওয়া হয়। বর্তমানে সুদেষ্ণা মাইতি ডেবরায় নিজের বাপের বাড়িতে রয়েছেন বলে পুলিশ জানিয়েছে। পাশাপাশি পুলিশ আরও জানায় ওই গৃহবধূ বারংবার জানিয়েছেন, তিনি আর শ্বশুরবাড়িতে ফিরবেন না। ঘনিষ্ঠ সূত্রে খবর, শ্বশুরবাড়ির সদস্যরা তাঁর উপর মানসিক অত্যাচার চালাত বলে অভিযোগ করেছেন সুদেষ্ণা। সেই কারণে তিনি শ্বশুরবাড়ি ফিরতে চান না।\n[আরও পড়ুন: বিজেপির সঙ্গ ছাড়ল অল ইন্ডিয়া মতুয়া মহাসংঘ! সাধারণ সম্পাদকের পোস্ট ঘিরে শোরগোল]\nপ্রেমিককে বিয়ে করবেন বলে ৫ বছরের ছেলেকে সঙ্গে নিয়ে ঘর ছেড়েছিলেন গৃহবধূ।\nতিনদিন পর তাঁকে ঘরে ফেরাল পুলিশ।\nশ্বশুরবাড়ির সদস্যদের বিরুদ্ধে অত্যাচারের অভিযোগ তুলেছেন তিনি।


স্বপ্নবাজের মহাপ্রয়াণ | সাখাওয়াত রাহাত | Patheo24 স্বপ্নবাজের মহাপ্রয়াণ | সাখাওয়াত রাহাত | Patheo24\n১২ জুলাই, ২০২০ ১৪:০৫\nশৈশবে বাবা হারানো মানসুর সাহেবের শিক্ষাজীবনটা কষ্ট ও সংগ্ৰামের মধ্য দিয়ে কেটেছে। তবুও অদম্য ইচ্ছাশক্তির কারণে হিফজুল কুরআন ও দাওরায়ে হাদিসের শিক্ষা সফলভাবেই তিনি সম্পন্ন করেন। লেখাপড়ার পাট চুকিয়ে নিজেই একটি ক্যাডেট মাদরাসা প্রতিষ্ঠা করে খেদমত শুরু করেন।\nখেদমতের পাশাপাশি ছোটখাটো ব্যবসায়ও নিজেকে যাচাই করে তিনি সফল হন। ফলে ছোটবেলা থেকে লালন করা ‘উদ্যোক্তা’ হওয়ার স্বপ্নটা পূরণ করার প্রয়াস পান। খোলেন মানসুর ডিপার্টমেন্টাল স্টোর ও মানসুর টেইলার্স।\nব্যবসায়িক সাফল্য যেন এ সময় তাঁর পদচুম্বন করতে শুরু করল! বিশেষ করে টেইলার্স ব্যবসা। ফলে ক্যাডেট মাদরাসা অন্য বন্ধুকে হস্তান্তর করে পুরোপুরি ব্যবসায় মনোনিবেশ করেন। এরইমধ্যে খুব সংক্ষিপ্ত পরিসরে বিয়ের কাজটিও সেরে ফেলেন।\nকুমিল্লা শহরে তিন রুমের একটি বাসা ভাড়া নিয়ে নব দম্পতির সাংসারিক জীবন শুরু হয়। বাসার কাছেই টেইলার্স এবং ছোটকরে একটা গার্মেন্ট চালু করেন। দারুণভাবে তাঁর ব্যবসার উন্নতি হতে থাকে।\nব্যবসার অগ্ৰগতি দেখে পরিচিত কেউ কেউ তাঁর সঙ্গে মুদারাবা চুক্তিতে পুঁজি দিয়ে যুক্ত হয়। এভাবে ক্ষুদ্র ব্যবসা একসময় মাঝারি আকারের ব্যবসায় পরিণত হয়। পুঁজিদাতারাও সন্তোষজনক হারে মুনাফা পেতে থাকেন।\nমানসুর সাহেবের হাতে যখন অঢেল টাকা তখন তাঁর এক ঘনিষ্ঠ বন্ধু ‘আবু রায়হান’ তাঁর কাছে দুই লাখ টাকা ধার চান। তিনি দিতে সম্মতি জানিয়ে বললেন: ঠিকাছে দেব; তবে টাকা দেওয়ার সময় দু’জন সাক্ষী উপস্থিত থাকবেন এবং স্টাম্প পেপারে তোমাকে স্বাক্ষর করতে হবে।\nমানসুর সাহেবের এই দুই শর্ত শুনে বন্ধু বললেন: কী বলছ এসব? তুমি কি আমাকে বিশ্বাস কর না? আমাদের এত বছরের বন্ধুত্ব!\nমানসুর সাহেব বললেন: অবশ্যই করি বন্ধু! কিন্তু ইসলামী শরিয়াহ আইনানুযায়ী এমনটা করা আবশ্যক।\nএ কথা শুনে বন্ধু ভীষণ রাগ করলেন। বিড়বিড় করে কী যেন বলতে লাগলেন। তাই বন্ধুত্ব রক্ষার খাতিরে মানসুর সাহেব বললেন: আরে! আমি তো তোমার সঙ্গে মজা করছিলাম! শেষমেষ সাক্ষী-প্রমাণ ছাড়াই তিনি তাঁর বন্ধুকে দুই লাখ টাকা দিয়ে দিলেন।\nএদিকে কাপড়ের একটা বড় চালান আনতে মানসুর সাহেব ঢাকায় গেলেন। কিন্তু ঢাকা যাওয়ার পর থেকেই তাঁর মোবাইল বন্ধ! দু-তিনদিন তাঁর কোনো খবর নেই! বাসায় একলা থাকা দুশ্চিন্তগ্ৰস্থ স্ত্রী মানসুর সাহেবের এক বন্ধুকে ফোন দিয়ে তাঁর খোঁজ নেওয়ার অনুরোধ জানান।\nচার ঘণ্টা পর সেই বন্ধু তাঁর স্ত্রীকে ফোন দিয়ে জানান- মানসুর সাহেব হাসপাতালে! ব্যাংক থেকে টাকা তুলে বের হওয়ার সময় মুখোশধারী দুর্বৃত্তরা তাকে ছুরিকাঘাত করে সব টাকা নিয়ে গেছে!\nমানসুর সাহেব ব্যাংক থেকে প্রায় পঞ্চাশ লাখ টাকা ওঠিয়েছিলেন! সবগুলো টাকাই ছিনতাই হয়ে গেছে! তাই হাসপাতালের বেডে শুয়ে তিনি অঝোরে কাঁদছিলেন। রোরুদ্যমান স্বামীকে সান্ত্বনা দিয়ে স্ত্রী বললেন- টাকা গেলে গেছে; আপনি তো ঠিক আছেন, এতেই আমি খুশি। বেঁচে থাকলে আবার টাকা হবে।\nপ্রায় তিন সপ্তাহ পর তিনি হাসপাতাল থেকে ছাড়া পেলেন। কিন্তু ততদিনে তাঁর ব্যবসার অবস্থা যাচ্ছেতাই! এতগুলো টাকা হারিয়ে মানসিকভাবেও তিনি বিপর্যস্ত। ফলে ব্যবসার পরিধি আস্তে আস্তে ছোট হতে থাকে।\nওদিকে মুনাফার টাকা না পেয়ে পুঁজি বিনিয়োগকারীরা তাদের মূলধন ফেরত দিতে চাপ প্রয়োগ করে। মানসুর সাহেব যতটুকু সম্ভব তাদের টাকা ফেরত দেওয়াও শুরু করেন। কিন্তু এরপরও অনেক টাকা ফেরত দেওয়া বাকি থেকে যায়!\nহঠাৎ মানসুর সাহেবের মনে পড়ে বন্ধু আবু রায়হানের কথা! টাকা ধার নেওয়ার দুই বছর চলে গেলেও যিনি মানসুর সাহেবের টাকা ফেরত দেননি। তিনি বড় আশা নিয়ে নিজের পাওনা টাকা আদায় করতে বন্ধুর বাসায় গেলেন।\nকিন্তু মানসুর সাহেবকে দেখেই সেই বন্ধুর মুখ কালো হয়ে গেল! তিনি যখন টাকা চাইলেন তখন বন্ধু বললেন: কিসের টাকা? আমি তো কবেই তোমাকে টাকা ফেরত দিয়ে দিয়েছি!\nএ কথা শুনে মানসুর সাহেব আশ্চর্য হয়ে বললেন: বন্ধু মিথ্যা কথা বলছ কেন? তুমি তো আমাকে টাকাটা ফেরত দাওনি!\nবন্ধু রাগত স্বরে বলে ওঠল: তোমার এতবড় সাহস! তুমি আমাকে মিথ্যাবাদী বলছ? আর তুমি যে আমাকে টাকা দিয়েছিলে এর কোনো প্রমাণ আছে? কোনো সাক্ষী আছে? থাকলে উপস্থিত কর!\nমানসুর সাহেব বিষন্ন মনে বাসায় ফিরে এলেন। বিকেলে আরেক বন্ধুকে ঘটনাটি জানালেন। তখন সেই বন্ধু বলল: আমাকে বিশ হাজার টাকা দাও। এই টাকা দিয়ে সন্ত্রাসী ভাড়া করে তার কাছ থেকে তোমার টাকা উদ্ধার করে দেব!\nগুন্ডা পাঠিয়ে টাকা আদায় করার প্রস্তাবটি মানসুর সাহেবের কাছে যুতসই মনে হল না। তিনি বরং পুলিশের সহায়তা নেওয়াকে উত্তম মনে করলেন।\nপরদিন সকালে থানায় গিয়ে তিনি অভিযোগ করলেন: আমার বন্ধু দুই বছর আগে আমার কাছ থেকে দুই লাখ টাকা ধার নিয়েছিল। কিন্তু সে এখন পাওনা টাকা ফেরত দিতে চাচ্ছে না!\nথানার ওসি সাহেব তাঁকে জিজ্ঞেস করলেন: আপনার দাবির পক্ষে কোনো সাক্ষী-প্রমাণ আছে? হতাশ কণ্ঠে তিনি উত্তর দিলেন: না, নেই! বন্ধু হিসেবে বিশ্বাস করে আমি তাঁকে টাকাটা দিয়েছিলাম!\nওসি সাহেব আবার বললেন: ব্যাংকে টাকা জমা রাখতে গেলে রসিদ দিতে হয়। আবার টাকা ওঠাতে গেলেও রসিদ দিতে হয়। ব্যাংকের যে কোনো লেনদেনে কেন রসিদ দেওয়া হয়? এটা এ কারণেই যে, লেনদেনের ক্ষেত্রে কিছু নিয়মনীতি মেনে চলতে হয়। এখন হয় আপনি মিথ্যা বলছেন। না হয় সাক্ষী উপস্থিত করুন।\nমানসুর সাহেব থানা থেকে বের হয়ে টাকার বিনিময়ে দু’জন মিথ্যা সাক্ষী জোগাড় করলেন। এরপর তাদেরকে নিয়ে আবার সেই ওসি সাহেবের কাছে গেলেন।\nএবার সাক্ষীদ্বয়ের উপস্থিতিতে তদন্তের উদ্দেশ্যে তিনি লিখলেন- আবু রায়হান নামক ব্যাক্তি দুই বছর আগে মানসুর সাহেবের কাছ থেকে দুই লাখ টাকা ধার নিয়েছিলেন। কিন্তু এখন ফেরত দিচ্ছেন না।\nএরপর ওসি সাহেব ঋণগ্ৰহীতা সেই বন্ধুকে থানায় ডেকে পাঠালেন। ধুরন্ধর আবু রায়হান সাহেব ওসি সাহেবের হাতে ত্রিশ হাজার টাকা ধরিয়ে দিলেন! এরপর উল্টা মানসুর সাহেবের বিরুদ্ধে সম্মানহানির অভিযোগ দায়ের করলেন!\nমানসুর সাহেবের টাকা তো আগে থেকেই বন্ধুর কাছে আটকে ছিল। তার ওপর এখন সম্মানহানির অভিযোগ দায়ের হওয়ায় তিনি ওসি সাহেবের পরামর্শে বন্ধুর কাছে ক্ষমা চান। এবং লিখিত দেন- আবু রায়হান আমার কাছ থেকে কোনো টাকা নেয়নি! তখন সেই বন্ধু অট্টহাসি দিয়ে অভিযোগ ফেরত নিল।\nবাসায় ফেরার পর স্ত্রী অন্য চিন্তা মাথায় দিতে লাগলেন। বাসার চাল-ডাল সব শেষ! দুই মাসের বাসা ভাড়া বাকি পড়েছে! বাসা ভাড়া দেওয়ার জন্য মালিক এটাসেটা বলে গেছেন!\nরাজ্যের দুশ্চিন্তা নিয়ে পরদিন সকালে মানসুর সাহেব আবারো ঢাকার উদ্দেশ্যে রওয়ানা দিলেন। কী আশ্চর্য! এবারো তাঁর মোবাইল বন্ধ! তাঁর স্ত্রী মানসুর সাহেবের একের পর এক বন্ধুকে ফোন করেও তাঁর কোনো হদিস পাচ্ছেন না! অন্যদিকে প্রায় প্রতিদিনই কোনো না কোনো পাওনাদার এসে তাঁর স্ত্রীকে শাসিয়ে যায়!\nপাওনাদারেরা মানসুর সাহেবের গ্ৰামের বাড়িতেও গিয়েছিল। কিন্তু তাঁর ভাইয়েরা সাফ জানিয়ে দিয়েছে- তাঁর সঙ্গে আমাদের কোনো সম্পর্ক নেই! সে তার ভাগের জমিজমা বিক্রি করে এখান থেকে চিরতরে চলে গেছে!\nস্বামীর প্রত্যাবর্তনের আশায় ছয়মাস কাটিয়ে দিয়েও যখন স্ত্রী তাঁর সামান্য খোঁজটুকুও পেলেন না; তখন অভিমান করে তিনি চলে গেলেন বাপের বাড়ি।\nমানসুর সাহেব নিখোঁজ প্রায় দুই বছর! এরপর হঠাৎ একদিন তাঁর খুব কাছের দুয়েকজন মানুষ তাঁর খোঁজ পেলেন! তিনি উত্তরায় এক মাদরাসার হিফজ বিভাগে খেদমতে আছেন। তবে দুঃখজনক বিষয় হল- নানারকম দুশ্চিন্তার কারণে তাঁর মস্তিষ্কে পানি জমেছে! ফলে ঢাকা মেডিকেল কলেজ হাসপাতালে তাঁকে মেজর অপারেশন করাতে হয়েছে!\nদুই বছরের নিরুদ্দেশ জীবনেও হাত গুটিয়ে বসে থাকেননি তিনি। বরং মিয়ানমার ও নেপালে যোগাযোগ-যাতায়াত করে ব্যবসায় ঘুরে দাঁড়াতে আপ্রাণ চেষ্টা করেছিলেন। কিন্তু বিধিবাম..!\nএরপর নাড়ির টানে ঢাকা ছেড়ে তিনি চলে আসেন প্রাণের শহর কুমিল্লায়। স্মৃতিবিজড়িত এই শহরের বদরপুর মাদরাসায় হিফজ বিভাগের শিক্ষক হিসেবে খেদমত শুরু করেন।\nবদরপুর মাদরাসায় শিক্ষক হিসেবে কেটে গেছে তিনটি বছর। এই তিন বছরের প্রায় পুরোটা সময়ই তিনি কাটিয়ে দিলেন মাদরাসায়! মাদরাসার বন্ধেও এখানেই থাকতেন। যাবেন কোথায়? তাঁর যে যাওয়ার কোনো জায়গা নেই! কার কাছে যাবেন? তাঁর যে থেকেও কেউ নেই!\nচার-পাঁচ বছর যাবৎ স্ত্রীর সঙ্গে সম্পর্ক নেই। যদিও আনুষ্ঠানিকভাবে ছাড়াছাড়ি হয়নি! গ্ৰামের বাড়িতে বড় ভাইয়েরা থেকেও নেই! আর মা তো আরো দশবছর আগেই মারা গেছেন!\nকরোনা ভাইরাসের কারণে অধ্যুষিত লকডাউনের শুরুতে পুরনো সমস্যাটা আবারো মাথাচাড়া দিয়ে ওঠে। মাঝেমধ্যে প্রচণ্ড মাথাব্যথায় কুঁকড়ে ওঠেন মানসুর সাহেব। মনে হয় পুরো আকাশটাই বুঝি তাঁর মাথায় ভর দিয়েছে! অসহ্য যন্ত্রণায় তিনি মাঝেমধ্যে সংজ্ঞা হারান! শেষে সহকর্মীদের পরামর্শে চিকিৎসার উদ্দেশ্যে আবার তিনি ঢাকামুখী হন।\nপ্রায় এক মাস মধ্যবাড্ডায় এক বন্ধুর বাসায় থেকে চিকিৎসা নেওয়ার চেষ্টা করেন। কিন্তু করোনার উদ্ভূত পরিস্থিতির কারণে ঠিকমতো চিকিৎসাও নিতে পারছিলেন না। বহু বিড়ম্বনার পর শ্যামলির এক প্রাইভেট হসপিটালে ডাক্তার রাজিবুল হকের সঙ্গে যোগাযোগ করেন। তিনিই প্রথমবার তাঁর অপারেশন করেছিলেন। এমআরআই ও আরো দুয়েকটি পরীক্ষার পর তাঁকে জানানো হয়- মস্তিস্কে আবার পানি জমেছে! অপারেশন করতে হবে!\nতবে অপারেশনের আগ পর্যন্ত অসহনীয় ব্যাথা থেকে উপশমের জন্য ডাক্তার কিছু ওষুধ লিখে দেন। এসব ওষুধ সেবন করার পাশাপাশি পরিচিত হোমিও ডাক্তার আসাদ সাহেবের কাছ থেকে তিনি হোমিও চিকিৎসাও নিতে শুরু করেন।\nআত্মীয়-স্বজন বন্ধু-বান্ধবহীন মানসুর সাহেব হঠাৎ করেই একদিন তাঁর হিফজ বিভাগের প্রিয় শিক্ষক হাফেজ আমানুল্লাহ সাহেবকে ফোন দেন। পুরো নিরুদ্দেশের সময়ও একমাত্র তাঁর সঙ্গেই মানসুর সাহেবের যোগাযোগ ছিল! কাঁদো কাঁদো কণ্ঠে তিনি তাঁর উস্তাদের কাছে আকুতি জানান- হুজুর! আমি আপনার এতিম-অসহায় ছাত্র মানসুর! আমি মনে হয় আর বাঁচব না! যদি মন চায় তাহলে আমাকে শেষবারের মতো একটু দেখে যান!\nকিন্তু তাঁর এই আকুতি পূরণ হওয়ার আগেই আল্লাহ তায়ালা মানসুর সাহেবকে তাঁর কাছে ডেকে নেন। ঘুমের মধ্যেই তিনি রফিকে আলার ডাকে সাড়া দিয়ে পরপারে পাড়ি জমান। মহাপ্রয়াণ ঘটে আপাদমস্তক একজন স্বপ্নবাজ যুবকের। ইন্না লিল্লাহি ওয়া ইন্না ইলাইহি রাজিউন।\n#প্রিয় পাঠক! এটাই দুনিয়া! আল্লাহ তায়ালা এখানে বসবাসের জন্য কিছু নিয়ম-কানুন ঠিক করে দিয়েছেন। এসব নিয়মনীতি উপেক্ষা করে নিজের মনগড়া জীবনযাপন করলে আমাদের যে ক্ষতি হবে তার জন্য আমরাই দায়ী হব।\nঋণ-কর্য মানুষের তথা সমাজের একটি প্রয়োজনীয় লেনদেন। সমাজে বসবাসকারী প্রত্যেক ব্যক্তিকে জীবন-যাপন করার ক্ষেত্রে কোনো না কোনো সময় ঋণ নেওয়ার কিংবা অন্যকে দেওয়ার সম্মুখীন হতে হয়।\nবর্তমান যুগে কারো ওপর ভরসা করা, কাউকে বিশ্বাস করা খুবই দুরূহ ব্যাপার! তাই যে কোনো লেনদেন, ঋণ আদান-প্রদানে দলিল সম্পাদন ও সাক্ষ্য রাখা একান্ত জরুরি। যা আজ থেকে চৌদ্দশ বছর আগে রাসূল সাল্লাল্লাহু আলাইহি ওয়া সাল্লামের প্রতি ওহি নাজিল করে আল্লাহ তায়ালা সুস্পষ্ট ভাষায় জানিয়ে দিয়েছেন।\nসাক্ষী ও দালিলিক প্রমাণ উপস্থাপন করতে তারাই ভয় পায়; যাদের মনে ঘাপলা আছে এবং যারা অন্যায় করে! অথবা মানসুর সাহেবের মতো সহজ সরল মানুষকে ধোঁকা দিতে চায়!\nপবিত্র কুরআনে বর্ণিত হয়েছে, ‘হে মুমিনগণ! যখন তোমরা কোন নির্দিষ্ট সময়ের জন্যে ঋনের আদান-প্রদান কর, তখন তা লিপিবদ্ধ করে নাও এবং তোমাদের মধ্যে কোনো লেখক ন্যায়সঙ্গতভাবে তা লিখে দেবে; লেখক লিখতে অস্বীকার করবে না। আল্লাহ তাকে যেমন শিক্ষা দিয়েছেন, তার উচিত তা লিখে দেয়া। এবং ঋন গ্রহীতা যেন লেখার বিষয় বলে দেয় এবং সে যেন স্বীয় পালনকর্তা আল্লাহকে ভয় করে এবং লেখার মধ্যে বিন্দুমাত্রও বেশ কম না করে। অতঃপর ঋণগ্রহীতা যদি নির্বোধ হয় কিংবা দূর্বল হয় অথবা নিজে লেখার বিষয়বস্তু বলে দিতে অক্ষম হয়, তবে তার অভিভাবক ন্যায়সঙ্গতভাবে লিখাবে। দু’জন সাক্ষী কর, তোমাদের পুরুষদের মধ্যে থেকে। যদি দুজন পুরুষ না হয়, তবে একজন পুরুষ ও দুজন মহিলা। ঐ সাক্ষীদের মধ্য থেকে যাদেরকে তোমরা পছন্দ কর যাতে একজন যদি ভুলে যায়, তবে একজন অন্যজনকে স্মরণ করিয়ে দেয়। যখন ডাকা হয়, তখন সাক্ষীদের অস্বীকার করা উচিত নয়। তোমরা এটা লিখতে অলসতা করোনা, তা ছোট হোক কিংবা বড়, নির্দিষ্ট সময় পর্যন্ত। এ লিপিবদ্ধ করণ আল্লাহর কাছে সুবিচারকে অধিক কায়েম রাখে, সাক্ষ্যকে অধিক সুসংহত রাখে এবং তোমাদের সন্দেহে পতিত না হওয়ার পক্ষে অধিক উপযুক্ত’।\nলেনদেনে অস্বচ্ছতার ব্যাপারে কঠোর হুঁশিয়ারি দিয়ে রাসূলুল্লাহ সাল্লাল্লাহু আলাইহি ওয়া সাল্লাম বলেছেন: ‘যেই ব্যক্তি তার কোনো ভাইয়ের সম্মানহানির মাধ্যমে বা অন্য কোনো প্রকারে তার উপর জুলুম করেছে, সে যেন আজই তার সাথে মুয়ামালা সাফ করে নেয়; সেই দিন আসার পূর্বেই, যেদিন তার কাছে কোনো দিনার-দিরহাম (টাকা-পয়সা) থাকবে না। সেদিন যদি তার কাছে কোনো নেক আমল থাকে তবে তার জুলুম পরিমাণ সেখান থেকে নিয়ে নেওয়া হবে (এবং পাওনাদারকে আদায় করা হবে।) আর যদি কোনো নেক আমল না থাকে তাহলে যার উপর জুলুম করেছে তার পাপের বোঝা জুলুম অনুযায়ী তার ঘাড়ে চাপানো হবে’।\nআরেক হাদিসে এসেছে, ‘একবার নবীজী সাল্লাল্লাহু আলাইহি ওয়াসাল্লাম সাহাবীদেরকে জিজ্ঞাসা করলেন, তোমরা কি জানো নিঃস্ব কে? তারা বললেন, যার অর্থ-সম্পদ নেই আমরা তো তাকেই নিঃস্ব মনে করি। তখন নবীজী সাল্লাল্লাহু আলাইহি ওয়াসাল্লাম বললেন, আমার উম্মতের মধ্যে নিঃস্ব সেই ব্যক্তি, যে কিয়ামতের ময়দানে নামায, রোযা, যাকাত(সহ অনেক নেক আমল) নিয়ে হাযির হবে; কিন্তু সে হয়ত কাউকে গালি দিয়েছে বা কারো উপর মিথ্যা অপবাদ আরোপ করেছে বা কারো সম্পদ আত্মসাৎ করেছে বা কাউকে খুন করেছে অথবা কাউকে আঘাত করেছে। ফলে প্রত্যেককে তার হক অনুযায়ী এই ব্যক্তির নেক আমল থেকে দিয়ে দেওয়া হবে। যদি কারও হক বাকি থেকে যায় আর এই ব্যক্তির নেক আমল শেষ হয়ে যায় তাহলে হকদার ব্যক্তির পাপ পাওনা অনুসারে এই ব্যক্তির ঘাড়ে চাপিয়ে দেওয়া হবে। ফলে সে এই পাপের বোঝা নিয়ে জাহান্নামে যাবে’।\nটাকা পয়সা বা যে কোনো লেনদেনে সাক্ষী এবং লিখে রাখা খুবই গুরুত্বপূর্ণ বিষয়। এরপরও সমস্যা হতে পারে। কিন্তু আমাদেরকে কুরআন সুন্নাহ মেনেই চলতে হবে। যেন আল্লাহ তায়ালার অনুগ্ৰহ এবং রাসূল সাল্লাল্লাহু আলাইহি ওয়া সাল্লাম-এর সুপারিশ লাভ করতে পারি। পাশাপাশি দুনিয়াতেও বিপদাপদ থেকে রক্ষা পেতে পারি। অন্যথায় ইতিহাসে এমনও ঘটনা আছে- এক মুহূর্তের ভুলের জন্য সারাজীবন মাশুল দিতে হয়েছে!\nআল্লাহ তায়ালা আমাদেরকে ইসলাম বুঝার ও মানার তাওফিক দান করুন।\n আল কুরআন; ২:২৮২\n বুখারি শরিফ; হাদিস নং ২৪৪৯; তিরমিজি শরিফ; হাদিস নং ২৪১৯\n মুসলিম শরিফ; হাদিস নং ২৫৮১; তিরমিজি শরিফ; হাদিস নং ২৪১৮


বিডিটুডে.নেট: একজন তারিক আলী\nযখন আমাদের দেশে করোনার মহামারি শুরু হয়েছিল তখন এই ভাইরাসটিকে একটি নির্বোধ ভাইরাস ছাড়া বেশি কিছু ভাবিনি। পৃথিবীর অনেক দেশ থেকে আমাদের দেশে মৃত্যুর হার অনেক কম বলে মাঝে মাঝে খানিকটা সান্ত্বনাও পাওয়ার চেষ্টা করেছি, কিন্তু যতই দিন যাচ্ছে গভীর বেদনা নিয়ে আবিষ্কার করছি, এই ভাইরাসটি বেছে বেছে আমাদের প্রিয় মানুষগুলোকে নিয়ে যাচ্ছে। এরকম সর্বশেষ মানুষ হচ্ছেন জিয়াউদ্দিন তারিক আলী, আমাদের “তারিক ভাই”। যখন তাঁর চলে যাওয়ার খবরটির সাথে সাথে কম্পিউটারের স্ক্রিনে তার ছবিটি ভেসে উঠলো, আমি একেবারে স্তব্ধ হয়ে গেলাম। একবারও ভাবিনি তিনি এভাবে চলে যাবেন। খবরটি পড়েও বিশ্বাস হতে চায় না।\nতারিক আলীকে আমি বহুদিন থেকে চিনি। সেই আশির দশকের শেষে ক্যালিফোর্নিয়া থেকে নিউজার্সি এসে তার সাথে আমাদের পরিচয় হয়েছিল। বাংলাদেশের জন্য সময়টি তখন খারাপ, আমেরিকার বাঙালিদের মাঝেও তার প্রভাব পড়েছে। একদিন এক বাঙালি পরিবারের বাসায় একজন বিখ্যাত গায়কের অনুষ্ঠান শুনতে গেছি (তাঁর নাম বললে সবাই তাকে চিনবে), তিনি দেশাত্মবোধক গান গাইছেন, সেখানে বঙ্গবন্ধুর নাম আছে, গান গাইবার সময় গায়ক তাঁর নামটি উচ্চারণ করলেন না। গান থামিয়ে কারণটা ব্যাখ্যাও করে দিলেন—বিতর্কিত একজন মানুষের নাম তিনি উচ্চারণ করতে চান না! গান শেষ হওয়ার পর আমি পকেট থেকে ১০ ডলার বের করে তার হারমোনিয়ামের ওপর রেখে বললাম, গান গেয়ে কিছু উপার্জন করার জন্য এই আয়োজন, সেই হিসেবে এটা আমার কন্ট্রিবিউশন, কিন্তু এখানে বসে আমার পক্ষে তাঁর গান শোনা সম্ভব না। এত বিখ্যাত একজন গায়ককে আমি এভাবে অপমান করেছি, সেই হিসেবে নিউজার্সিতে অনেকেই আমার ওপর খুব নাখোশ ছিল।\nসেই পরিবেশে নিউজার্সিতে তারিক আলী ছিলেন আমাদের অনুপ্রেরণা। বাংলাদেশের যেকোনও বড় দিবসের আগে অনেক বড় অনুষ্ঠানের পরিকল্পনা করা হতো, পুরোটাই হতো তারিক আলীর ওপর ভরসা করে। কী কী গান গাওয়া হবে সেগুলো তিনি ঠিক করতেন। তারপর দিনের পর দিন রিহার্সেল করে শিল্পীদের সেই গান শেখাতেন। আমেরিকায় বড় হয়েছে ছেলেমেয়েদের মুখে বাংলা আসতে চায় না (‘ত’ উচ্চারণ করতে পারে না, শুধু তাই নয় সেটা শুনতেও পায় না, ‘ট’ হিসেবে শুনে)। আড়ষ্ট একটা উচ্চারণে তারা বাংলা বলে। তাদের বাংলা গান শেখানো সহজ কথা নয়। কিন্তু তারিক আলীর ধৈর্য অপরিসীম, তিনি একটির পর একটি গান শেখাতেন। মাঝে মাঝে আমাদের বাসায় রিহার্সেল হতো, দোতলায় যেখানে রিহার্সেল হতো সেটা খোলামেলা, নিচ থেকে দেখা যেত, আমরা নিচ থেকে দেখতাম তিনি কী দরদ দিয়ে গান শেখাচ্ছেন।\nআমি এখনও স্পষ্ট শুনতে পাই তারিক আলী “তোরা ঢাকার শহর রক্তে ভাসাইলি” গানটি শেখানোর সময়, “ও বাঙালি ও...” বলে একটা টান দিচ্ছেন, একটি গান যে কত দরদ দিয়ে গাওয়া যায় সেটি আমি তাঁকে দেখে জেনেছিলাম। তিনি যে “বাঙালি” বলার সময় পুরো দরদ ঢেলে দিতেন তার কারণ তিনি যে শুধু গানের লিরিকটি বলছেন তা নয়। তারিক আলী তাঁর বিশ্বাসের কথা বলছেন, তাঁর স্বপ্নের কথা বলছেন, তাঁর ভালোবাসার কথা বলছেন। তিনি ছিলেন পুরোপুরি বাঙালি, তার চাইতে বেশি বাঙালি হওয়া সম্ভব কিনা আমি জানি না।\nপ্রায় ঠিক এর কাছাকাছি সময়ে তারেক মাসুদ তার “মুক্তির গান” ছবিটি নিয়ে কাজ করছেন। মুক্তিযুদ্ধের সময় লিয়ার লেভিন নামে একজন সাংবাদিক তার ক্যামেরা ক্রু নিয়ে বাংলাদেশের যুদ্ধক্ষেত্রে ফিল্ম করেছেন বলে শোনা যেতো। কিন্তু সেই ফিল্ম কেউ কখনও দেখেনি। সেই খবর পেয়ে ক্যাথরিন ও তারেক মাসুদ লিয়ার লেভিনকে খুঁজে বেড়াচ্ছে, তার নামটি ছাড়া তারা আর কিছুই জানে না। সেটাই সম্বল করে তারা টেলিফোন গাইড দেখে সকাল থেকে রাত পর্যন্ত যত লিয়ার লেভিনকে পাওয়া যায় তাদের সবাইকে ফোন করে যেতো। এভাবে চেষ্টা করতে করতে একদিন তারা আসল লিয়ার লেভিনকে পেয়ে গেল। কিন্তু তিনি ক্যাথরিন ও তারেক মাসুদকে তার ফিল্ম দিতে রাজি নন, যে দেশের মানুষ বঙ্গবন্ধুকে হত্যা করতে পারে, তাদের তিনি আর বিশ্বাস করতে পারেন না। অনেক কষ্ট করে তাকে বুঝিয়ে সেই ফিল্ম উদ্ধার করা হলো, কিন্তু তিনি অনেক রকম বাধ্যবাধকতা দিয়ে দিলেন, সেগুলো অনেক খরচের ব্যাপার। খবর পেয়ে আমেরিকার বাঙালিরা সাহায্যের জন্য এগিয়ে এলো এবং একদিন মুক্তির গানের প্রাথমিক ভার্সনটি নিউজার্সিতে আমাদের দেখানো হলো। আমরা দেখি আর চোখ মুছি। মুক্তিযুদ্ধের সময়ের সেই অবিশ্বাস্য সময়টুকু একজন বিদেশি গভীর মমতায় তার ক্যামেরায় ধরে রেখেছেন। সেখানে তারিক আলী—আমাদের সবার “তারিক ভাই” আছেন। শুকনো পাতলা একটা ছেলে, চোখে ভারী চশমা। দেশের জন্য তাঁর কী আবেগ, কী ভালোবাসা! তিনি অস্ত্র হাতে যুদ্ধ করতে চান কিন্তু চোখে এত ভারী চশমা তাই তাকে সুযোগ দেওয়া হয় না। তিনি তাই তার দলের সবাইকে নিয়ে গান গেয়ে গেয়ে মুক্তিযোদ্ধাদের অনুপ্রাণিত করে যাচ্ছেন। সেই ছবিটি দেখলে এখনও আমরা বুকের ভেতর কাঁপুনি অনুভব করি। এত মানুষের এত ভালোবাসার একটি দেশ, সেই দেশের জন্য ভালোবাসার মর্যাদাটুকু না দিলে কেমন করে হবে?\nতখন তারিক আলী একদিন নিজের দেশের মাটিতে ফিরে এলেন। তার কিছু দিন পর তারেক মাসুদ ক্যাথরিনকে নিয়ে দেশে এলো এবং প্রায় মোটামুটি একই সময়ে আমিও আমার পরিবার নিয়ে ফিরে এলাম।\nযখন দেশের বাইরে ছিলাম তখন সু্যোগ পেলেই নানা দেশের মিউজিয়াম দেখতে গিয়েছি। আমেরিকার ওয়াশিংটন ডিসিতে যতবার হলোকাস্ট মিউজিয়ামটি দেখেছি ততবার দ্বিতীয় মহাযুদ্ধের বিভীষিকার রূপটি দেখে হতবাক হয়েছি। সেগুলো দেখতাম আর ভাবতাম পাকিস্তানি মিলিটারি আর রাজাকার আলবদরদের হাতে আমাদের ১৯৭১-এর বিভীষিকা তো কোনোভাবেই এর থেকে কম নয়, তাহলে আমাদের দেশে কেন একটি মুক্তিযুদ্ধের জাদুঘর তৈরি হয় না? উত্তরটি অবশ্য আমি নিজেই জানি,৭৫-এর হত্যাকাণ্ডের পর যে সরকারগুলো ক্ষমতায় এসেছে তাদের কারও মুক্তিযুদ্ধের জন্য কোনও মায়া নেই। সেই সরকারগুলো কখনোই জাদুঘর তৈরি করবে না, মুক্তিযুদ্ধ জাদুঘর যদি তৈরি করতে হয় সেটা হতে হবে অনেকটা ব্যক্তিগত উদ্যোগে।\nসত্যিই তাই হলো। ১৯৯৬ সালে সেগুনবাগিচার একটি ভাড়া বাসায় আমাদের দেশের মুক্তিযুদ্ধ জাদুঘরটি প্রথমবার সবার জন্য উন্মুক্ত করা হলো। ডা. সারওয়ার আলীর ভাষায় ট্রাস্টি বোর্ডের মেম্বার সাত ভাই চম্পা এবং এক বোন পারুল! আশ্চর্য হওয়ার কিছু নেই, সাত ভাই চম্পার একজন তারিক আলী— আমাদের তারিক ভাই। সুযোগ পেলেই মুক্তিযুদ্ধ জাদুঘরে নিজে গিয়েছি, অন্যদের নিয়ে গিয়েছি। পিছনের চত্বরটিতে কতবার কত রকম অনুষ্ঠানে অংশ নিয়েছি তার কোনও হিসাব নেই। যখন জাদুঘরটি আগারগাঁও তার স্থায়ী ভবনে স্থানান্তর হলো তার পেছনেও তারিক আলীর বিশাল অবদান। তারিক আলী কর্মজীবনে প্রকৌশলী, তাই তার সমস্ত মেধা তিনি মিউজিয়ামের জন্য ঢেলে দিয়েছেন। যতদিন এই মিউজিয়ামটি এই দেশের মানুষকে মুক্তিযুদ্ধের ইতিহাসের সেই মহান দিনগুলোর কথা স্মরণ করিয়ে দেবে, ততদিন তারিক আলীর স্মৃতি তার সাথে জড়িত থাকবে।\nমুক্তিযুদ্ধের আদর্শের জন্য তাঁর মতো নিবেদিত মানুষ খুব বেশি নেই। মনে আছে ২০০০ সালের দিকে আমরা আমাদের বিশ্ববিদ্যালয়গুলোর ভবনের নামকরণ করেছিলাম। বঙ্গবন্ধু থেকে শুরু করে জাহানারা ইমাম, সত্যেন বোস, জিসি দেব, হাছন রাজা এরকম সব বরেণ্যজনের নাম ছিল। স্বাধীনতাবিরোধী শক্তি সাথে সাথে এই নামকরণের বিরুদ্ধে ভয়াবহ একটা তাণ্ডব শুরু করে দিলো। এর প্রতিবাদে ২৫ ডিসেম্বর একটি সভা ডাকা হয়েছে এবং জামাত-শিবির সরাসরি ঘোষণা দিয়ে সেটি প্রতিহত করার হুমকি দিলো। সারা শহরে ভয়াবহ উত্তেজনা, বোমা পড়ছে, গাড়ি পুড়িয়ে দেওয়া হচ্ছে, আগুন জ্বলছে, রীতিমতো যুদ্ধাবস্থা। যারা আয়োজক পরদিন সবাই নিরাপদে সভায় পৌঁছাতে পারবে কিনা তার নিশ্চয়তা নেই, তাই সবাই আগের রাতেই সুলতানা কামালের বাসায় রাত কাটানোর সিদ্ধান্ত নিয়েছে। আমার ওপর জামাত শিবিরের আক্রোশ সবচেয়ে বেশি, তাই আয়োজকেরা আমাকে আসতে দিলেন না। যখন এরকম ভয়াবহ অবস্থা, তার মাঝে তারিক আলী সভায় যোগ দেওয়ার জন্য রীতিমতো জীবনের ঝুঁকি নিয়ে খুব ভোরে ঢাকা থেকে সিলেট চলে এলেন! এরকম একটি সময়ে তিনি চুপ করে ঘরে বসে থাকবেন কেমন করে?\n২০১৩ সালে দেশে প্রশ্নফাঁসের বিশাল উৎসব! আমি নানাভাবে সেটার বিরুদ্ধে কথা বলে যাচ্ছি, কেউ গুরুত্ব দিচ্ছে না। এক ধরনের বিস্ময় নিয়ে আবিষ্কার করেছি দেশের বড় বড় শিক্ষাবিদ অধ্যাপকেরা কেউ মুখ ফুটে কিছু বলেন না। আমি কোনও উপায় না দেখে ঠিক করলাম, দরকার হলে একদিন একা প্ল্যাকার্ডে “প্রশ্ন ফাঁস মানি না মানবো না” লিখে শহীদ মিনারে বসে থাকবো। সত্যি সত্যি একদিন বসে গেলাম, মোটামুটি একাই বসে ছিলাম, আমার খুব ঘনিষ্ঠ এক দুই জন ছাড়া কেউ নেই, সাথে শুধু কম বয়সী কিছু ছেলেমেয়ে আছে। তুমুল বৃষ্টি— তার মাঝে তারিক আলী এসে আমার পাশে বসে থাকলেন! তিনি কোথায় নেই?\nএই দেশের যত অসাম্প্রদায়িক আন্দোলন তার সবগুলোতে তিনি আছেন। বনানীতে যে শারদীয় পূজামণ্ডপ হয় তিনি তার একজন উদ্যোক্তা। “বাংলাদেশ রুখে দাঁড়াও”-এর আহ্বায়ক হয়ে সারা দেশে ঘুরে ঘুরে নির্যাতিত মানুষের পাশে দাঁড়িয়েছেন। মুক্তিযুদ্ধের আদর্শ বাস্তবায়ন করার স্বপ্নে “সম্মিলিত সামাজিক আন্দোলন”-এর সভাপতির দায়িত্ব পালন করেছেন। তাঁর কাজের কী শেষ আছে?\nআমি এখনও বিশ্বাস করতে পারি না এই মানুষটি আর আমার দিকে তাকিয়ে মুচকি হাসবেন না। বলবেন না, “কী জাফর? কেমন আছো?”


আগৈলঝাড়ায় বিধবার চুল কেটে উল্লাস!Primenewsbd\nআগৈলঝাড়ায় বিধবার চুল কেটে উল্লাস!\nবরিশাল: বুদ্ধিপ্রতিবন্ধী মেয়ে আর জামাতাকে নিজের কাছে রাখতে ঘর বানিয়ে দিতে চেয়েছিলেন মা কানন বালা চৌধুরী। এ জন্য মৃত স্বামীর ভিটায় বসতঘর নির্মাণের আয়োজনও শুরু করেছিলেন। কিন্তু বাদ সাধল একই বাড়ির প্রভাবশালীরা। কিছুতেই তারা বৃদ্ধ কানন বালাকে ঘর বানাতে দেবেন না। সব আপত্তি-হুমকি উপেক্ষা করে বিধবা কানন বালা তার সিদ্ধান্তে অটল ছিলেন। সেই রাগে কানন বালাকে মারধর করে মাথার চুল কেটে দিয়ে উল্লাস করেছে বিরোধিতাকারীরা।\nবরিশালের আগৈলঝাড়া উপজেলার রতœপুর গ্রামে গত বুধবার ঘটেছে বর্বর এ ঘটনাটি। নির্যাতনের খবর পেয়ে থানা পুলিশ ওইদিন দুপুরেই বিধবা কানন বালাকে উদ্ধার করেছে ও গ্রেপ্তার করেছে ঘটনার সঙ্গে জড়িত উত্তম চৌধুরীকে।\nআগৈলঝাড়া থানার ভারপ্রাপ্ত কর্মকর্তা (ওসি) মো. আফজাল হোসেন জানান, স্বামী মারা যাওয়ার পর বৃদ্ধ কানন বালা দিনমজুরের কাজ করে জীবিকা নির্বাহ করতেন এবং ছেলেমেয়ে নিয়ে স্বামীর ভিটায় থাকতেন। দেড় বছর আগে তার বুদ্ধিপ্রতিবন্ধী মেয়ে বীথি রানীকে মাদারীপুর সদর থানার পূর্ব রাজদী গ্রামের ননী গোপাল দাসের ছেলে মিন্টু দাসের সঙ্গে বিয়ে দেওয়া হয়। বীথির স্বাভাবিক জ্ঞানবুদ্ধি না থাকায় মেয়ে ও তার জামাতাকে কানন তাদের নিজের বাড়িতে রাখেন। কয়েক দিন আগে কানন বালা তার স্বামীর সম্পত্তিতে মেয়ে-জামাতার জন্য বসতঘর নির্মাণ করতে নিজেদের গাছ কাটেন। ওই সময় মেয়ে জামাতাকে ঘরজামাই না রাখতে ও গাছ কাটতে বাধা দেন একই বাড়ির প্রভাবশালীরা। এমনকি তারা বীথি ও তার স্বামীকে ওই বাড়িতে থাকতে দেবে না বলেও হুমকি দিতেন।\nওসি মো. আফজাল হোসেন জানান, বাড়ির লোকজনের বিরোধিতার পরও মেয়ে ও তার জামাতাকে বাড়িতে রাখায় প্রতিপক্ষের লোকজনে ক্ষিপ্ত হয়। একপর্যায়ে তারা বুধবার সকালে বিধবার বসতঘরে ঢুকে তার ওপর মধ্যযুগীয় কায়দায় নির্যাতন করে। এ সময় মেয়েজামাতা মিন্টু তার শাশুড়িকে বাঁচাতে এগিয়ে এলে তাকেও মারধর করে আহত করা হয়। হামলাকারীরা বিধবা কানন বালাকে জোরপূর্বক আটকে রেখে তার মাথার চুল কেটে দিয়ে উল্লাস করে।\nপরবর্তীতে কানন বালার পায়ে লোহার শিকল দিয়ে খুঁটির সঙ্গে বেঁধে তালাবদ্ধ করে রাখা হয়। খবর পেয়ে থানা পুলিশ বিধবা কানন বালা চৌধুরীকে উদ্ধার করে। এ ঘটনায় নির্যাতনকারী একই বাড়ির মৃত রাজেশ্বর চৌধুরীর ছেলে উত্তম চৌধুরীকে (৪৫) গ্রেপ্তার করেছে পুলিশ। ওইদিন বিকালেই আগৈলঝাড়া থানায় মামলা দায়ের করা হয়েছে।


রমজান হোক নিজেকে বদলে নেওয়ার মাস :: BanglaNews24.com mobile\nতবে আফসোস তাদের জন্য যারা রমজানের মোবারক পেয়েও অলসতা আর উদাসীনতায় কাটিয়ে দেয়। উদাহরণ দেওয়া যায়, বৃষ্টির পানি অনুর্বর ভূমিতে পড়লে ভূমি তা থেকে উপকৃত হতে পারে না, কিন্তু সেই পানি উর্বর ভূমিতে পড়লেই ফসল লক লক করে ওঠে। তেমনি রমজান থেকে কে কতটুকু উপকৃত হবে তা নির্ভর করবে সঠিক পরিকল্পনা, কর্মপ্রচেষ্টা আর আমলের ওপর। রাসূল (সা.) বলেন, অনেক রোজাদার আছেন যাদের ভাগ্যে ক্ষুধা পিপাসা ছাড়া আর কিছুই জোটে না, অনেকে সারারাত ইবাদত যাপন করেন; কিন্তু তা রাত্রি জাগরণ ছাড়া আর কিছুই হয় না (মুসলিম)।\nআল্লাহ্ তায়ালা এ মাসে পবিত্র কোরআনুল কারিমের বিশেষ নিয়ামতে মানবতাকে ধন্য করেছেন, লাওহে মাহফুজ থেকে দুনিয়ার আকাশে সম্পূর্ণ কোরআন একবারে এ মাসেই অবতীর্ণ হয়। তাছাড়া ইবরাহিম (আ.) এর ওপর সহিফাসমূহ, দাউদ (আ.) এর ওপর যাবুর ও মুসা (আ.) এর ওপর তাওরাত এবং ঈসা (আ.) এর ওপর ইনজিল এ মাসেই অবতীর্ণ হয়।\nশুধুই সিয়াম সাধনাই এ মাসের শ্রেষ্ঠত্ব নয়; বরং পবিত্র কোরআন নাজিল হওয়ার কারণেই এ মাসের মহত্ব ও শ্রেষ্ঠত্ব বৃদ্ধি পেয়েছে। তাই শুধু তেলাওয়াত নয় বরং কোরআনকে অর্থসহ বুঝে বুঝে অধ্যয়ন করা রমজানের গুরুত্বপূর্ণ দাবি। কোরআনের বিধি-বিধান জীবন ও সমাজে বাস্তবায়নই হবে রমজানের সবচেয় বড় শিক্ষা। আল্লাহ্ তায়ালা বলেন, রমজান সে মাস, যে মাসে মানব জাতির পথ প্রদর্শনের নিদর্শনসমূহ ও ন্যায়-অন্যায়ের পার্থক্যকারী কোরআন নাজিল হয়েছে। অতএব, যে এই মাস পেল সে যেন অবশ্যই রোজা রাখে (সূরা বাকারা: ১৮৫)।\nমুুমিন বান্দাদের উচিত, এ মাসে সিয়াম সাধনার পাশাপাশি নেক কাজ বাড়িয়ে দেওয়া। জানা সকল পাপ থেকে নিজেকে বিরত রাখা। অজানা পাপ থেকেও আল্লাহর কাছে কায়মনে আশ্রয় চাওয়া। হালাল রুজি ইবাদত কবুলের পূর্বশর্ত। রমজান যেহেতু মানুষকে হারাম থেকে দূরে থাকতে সাহায্য করে, তাই এ মাসেই হালাল রুজিতে অভ্যস্থ হওয়ার প্রশিক্ষণ নিতে হবে। সিয়াম অনর্থক কাজ থেকে বিরত রাখে, জিহ্বায় লাগাম টানে, হৃদয় পরিচ্ছন্ন রাখে, ব্যবহারকে সুন্দর করে, হিংসা-রেষারেষি থেকে মুক্তি লাভের শিক্ষা দেয়। তাই বিচ্ছিন্ন ও বিভক্ত মানবতাকে অভিন্ন সুতোয় বেঁধে নেওয়ার জন্য আপ্রাণ প্রচেষ্টা চালাতে হবে এ মাসে। অধিকারবঞ্চিত মানুষের অধিকার ফিরিয়ে দেয়ার জন্যও সোচ্চার হতে হবে সায়েমকে। আল্লাহর দুনিয়ায় মহান রবের রঙ ছড়িয়ে দেওয়ার দীপ্ত শপথ নিতে হবে এ মাসেই।\nরমজানে পুণ্যের বদলে পাপ ও বক্রতা কোনও ব্যক্তির মধ্যে বেড়ে গেলে তা অবশ্যই আত্মিক পরাজয়, যার প্রভাব সমাজে পড়তে বাধ্য। রমজান শাসক-শাসিতে, ছোট-বড়, ধনী-দরিদ্র, উঁচু-নিচুদের মাঝে সেতুবন্ধনের একটি বড় মাধ্যম। অসৎ কাজ থেকে মানুষকে বারণ করার এক বিরাট সুযোগ। রমজান সামাজিক, চিন্তাগত অস্থিরতা থেকে মুক্ত থাকার একটি উপলক্ষ। মুসলমানদের ওপর অর্পিত দায়িত্ব পালনের সুবর্ণ সময় রমজান। তাই আমাদের উচিত রমজানে বেশি বেশি আত্মসমালোচনায় মনযোগী হওয়া। তাকওয়া অর্জিত হলেই কেবল রোজা আমাদের পাপকে জ্বালিয়ে দেবে। শুধু তেলাওয়াত নয়, বরং কুরআনকে অর্থ ও ব্যাখ্যাসহ পড়ে আমল করা জরুরি। এর মাধ্যমেই আমরা বুঝতে পারব আমাদের জীবনের উদ্দেশ্য কী, আমরা কতটা মুত্তাকী হতে পেরেছি। বুঝতে পারবো- রোজা আসে রোজা যায়, তবুও সমাজ থেকে পাপাচার, অন্যায়, পশুত্ব, রাহাজানি কেন দূর হয় না। তাই এই রমজান হোক নিজেকে বদলে দেয়ার, পাপ-কালিমাকে মুছে দেয়ার, আর আল্লাহর রহমত পাওয়ার উপযোগী করে নিজেকে গড়ে তোলার বিশেষ নিয়ামত।\nবাংলাদেশ সময়: ১৮৩৮ ঘণ্টা, মে ২৩, ২০১৮


গণমাধ্যমের শৃংঙ্খলা প্রতিষ্ঠার প্রতি গুরুত্বারোপ করেছেন তথ্যমন্ত্রী ড. হাছান মাহমুদ। গত দশ বছরে দেশে গণমাধ্যম দ্রুত বিকশিত হওয়ায় তিনি এই আহ্বান জানান।\nগতকাল (শুক্রবার) প্রেস কাউন্সিল দিবস উপলক্ষে বাংলাদেশ প্রেস কাউন্সিলের কার্যালয়ে এক বৈঠকে তথ্যমন্ত্রী বলেন, ‘আজকে মিডিয়া বলতে শুধু খবরের কাগজকে বুঝায় না। এখন এতে খবরের কাগজ, টেলিভিশন, রেডিও এবং অনলাইন নিউজ পোর্টাল অন্তর্ভুক্ত হয়েছে। সংবাদপত্রের চিত্র গত দশ বছরে বদলে গেছে।’\nবাংলাদেশ প্রেস কাউন্সিলের চেয়ারম্যান বিচারপতি মো. মমতাজ উদ্দিন আহমেদের সভাপতিত্বে অনুষ্ঠানে বক্তব্য রাখেন তথ্যসচিব কামরুন নাহার এবং দৈনিক অবজারভার সম্পাদক ইকবাল সোবহান চৌধুরী।


- নবুয়াত পাবার পর আমাদের প্রিয় নবী হুজুরেপাক মোস্তোফা হজরত মো মাত্র ২৩ বছরে মোট ৩০০০ জন লোককে নিজ হাতে হত্যা করেছিলেন বা হত্যা করতে নির্দেশ দিয়েছিলেন। মানে মোট ৮৩৯৫ দিনে তিনি মোট ৩০০০ জন লোক হত্যা করেছিলেন। এতে বোঝা যায়, দয়াল নবী হজরত মো গড়ে প্রতি আড়াই দিনে (২.৫ দিনে) একজন মানুষকে কুপিয়ে হত্যা করেছিলেন।\nপৃথিবীর সকল জ্ঞান, বিজ্ঞান এবং সাহিত্যের উৎস হল কোরান। এরপরেও এখন পর্যন্ত আল্লাহ এবং তার রাসুলকে নোবেল প্রাইজ কেন দেওয়া হলো না?\nমুসলিম উম্মা এই প্রশ্নের জবাব চায়।\n- পীর নিমো সাহেব, আজ দুনিয়ার মুসলিম উম্মা নির্যাতিত। নির্বিচারে মুসলিম নারী, পুরুষ, শিশুদেরকে হত্যা করা হচ্ছে। ফিলিস্তিন, সিরিয়া, কাশ্মীরে মুসলমান ভাইদের রক্ত ঝরছে। হুজুর, বিশ্বের নির্যাতিত মুসলমান ভাইদের জন্য একটা বিশেষ মুনাজাত করেন, তাদের জন্য দোয়া করেন।\nআমি বিরক্ত হয়ে জিজ্ঞাস করলাম:\n- আপনি এইসব খবর কোথায় পান? আপনি কি কখনো ফিলিস্তিন, সিরিয়া, কাশ্মীরে গিয়াছেন?\n- আস্তাগফিরুল্লা, ভাই তাড়াতাড়ি তওবা করেন। ফিলিস্তিন, সিরিয়া, কাশ্মীরে কোনো সমস্যা নাই। এইসব দেশে একটা মুসলমানও মারা যায় নাই। সব মিডিয়ার সৃষ্টি। সব ষড়যন্ত্র। ইহুদি-নাসারাদের মিডিয়াকে কখনো বিশ্বাস করবেন না। তারা প্রোপাগান্ডা চালাচ্ছে। আল্লাহর হুকুমে বিশ্বের সব মুসলমান বেশ শান্তিতে আছে, নিরাপদে আছে। তারা মনের সুখে নাশপাতি, আঙ্গুর, বেদানা খাচ্ছে।\n- হুজুর, কথা তো সত্য। ধুর, মুসলমানদের জন্য আজাইরা কান্না করলাম। নীল নিমো হুজুর, আপনি আমার চোখ খুলে দিয়েছেন।


তরুণদের যোগাযোগ মাধ্যম ব্যবহারে সতর্ক হওয়ার আহ্বান স্পিকারের | 496573|| Bangladesh Pratidin\nপ্রকাশ : ২৮ জানুয়ারি, ২০২০ ২০:২৯\nস্পিকার ড. শিরীন শারমিন চৌধুরী এমপি বলেছেন, দেশ ও জাতির কল্যাণে জনমত গঠনে গণমাধ্যমের ভূমিকা অত্যন্ত গুরুত্বপূর্ণ। বস্তুনিষ্ঠ সংবাদ পাঠকদের প্রকৃত সত্য জানাতে সহায়তা করে। নির্ভীক সাংবাদিকতার মাধ্যমে স্বাধীনতার স্বপক্ষে বস্তুনিষ্ঠ সংবাদ প্রকাশ ও সকলের কাছে পৌঁছে দেয়া গণমাধ্যমের অন্যতম দায়িত্ব। এ সময় তিনি সামাজিক যোগাযোগ মাধ্যম ব্যবহারে আরও সতর্ক হওয়ার জন্য তরুণদের প্রতি আহ্বান জানান।\nরাজধানীর বঙ্গবন্ধু আন্তর্জাতিক সম্মেলন কেন্দ্রে মঙ্গলবার একটি জাতীয় দৈনিকের চতুর্থ বর্ষে পদার্পন উপলক্ষে আয়োজিত সভায় তিনি এ আহ্বান জানান।\nসভায় আরও বক্তব্য রাখেন তথ্যমন্ত্রী ড. হাছান মাহমুদ, সাবেক রেলমন্ত্রী মুজিবুল হক, শেরে বাংলা কৃষি বিশ্ববিদ্যালয়ের উপাচার্য অধ্যাপক কামাল উদ্দীন। সভায় সভাপতিত্ব করেন দৈনিক সকালের সময় পত্রিকার সম্পাদক মো. নূর হাকিম।\nস্পিকার বলেন, বঙ্গবন্ধু বাংলাদেশের জনগণের অধিকার আদায়ে দীর্ঘ ২৩ বছর আপোষহীন থেকে আন্দোলন সংগ্রাম করেছেন। দুঃখী মানুষের মুখে হাসি ফোটানোই ছিল বঙ্গবন্ধুর রাজনীতির মূল দর্শন। আর অর্থনৈতিক মুক্তি অর্জনই ছিল তার লক্ষ্য।\nতিনি সজীব ওয়াজেদ জয়কে ডিজিটাল বাংলাদেশের রূপকার উল্লেখ করে বলেন, ডিজিটাইজেশনের ফলে আজ বাংলাদেশে গণমাধ্যম বিকাশের সুবর্ণ সময় অতিবাহিত করছে এবং পত্রিকা প্রকাশ সহজ হয়েছে।\nস্পিকার বলেন, বাংলাদেশ আজ উন্নয়নের বিস্ময়। বাংলাদেশের ৯২ শতাংশ জনগণ এখন বিদ্যুতের সুবিধা পাচ্ছে এবং দারিদ্রের হার ২১ শতাংশে নেমে এসেছে। এ সময় তিনি ক্ষুধা, দারিদ্র, বঞ্চনা ও বৈষম্যমুক্ত বঙ্গবন্ধুর সোনার বাংলা গড়তে প্রধানমন্ত্রী শেখ হাসিনার নেতৃত্বে সকলকে একযোগে কাজ করার আহ্বান জানান।\nতিনি আরও বলেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী “মুজিববর্ষ-২০২০” উদযাপনের ক্ষণ গণনা শুরু হয়েছে। মুজিববর্ষ উপলক্ষে তরুণ প্রজন্ম বঙ্গবন্ধু সম্পর্কে বিস্তারিত জানার সুযোগ পাবে।


ক্ষুর বা ব্লেড নয়, সুতো দিয়ে দাড়ি কামান বৃদ্ধ! (ভিডিও)\nবিশ্বের তৃতীয় দেশ হয়েও এখানকার মানুষরা কখনো জীবনের কাছে হেরে যেতে শেখেনি। নিজের দরকারগু'লো অভাবের মধ্যেও অ'ভিনবভাবে পূরণ করার ক্ষ'মতা রাখেন তারা। এই যেমন এই বয়স্ক ভদ্রলোককে দেখা গেল নিজস্ব উদ্ভাবনী শক্তি প্রয়োগ করে দাড়ি কামাতে।\nদাড়ি কামানোর জন্য সবচেয়ে প্রয়োজনীয় জিনিস হলো শেভিংব্রাশ ও শেভিংক্রিম। আর কিছু না হলেও অনন্ত একটি ক্ষুর প্রয়োজন। তবে কখনো কি শুনেছেন সুতা দিয়ে দাড়ি কামাতে? কি শুনে অবাক হলেন নিশ্চয়?\nঅবাক হওয়ারই কথা। তেমনটাই করেছেন ভারতের এই ব্যক্তি। আর সেটা একজন ভিডিও করেন। ভিডিওটি সোশ্যাল মিডিয়ার পোস্ট করার সঙ্গে সঙ্গে ভাইরাল হয়ে যায়।\nভাইরাল ভিডিওটিতে দেখা যায় একটি রেজারে যেমন ভাবে ব্লে'ড বসানো থাকে। ঠিক সেভাবে এই ভদ্রলোক কাঠি আর সুতো দিয়ে একটা ত্রিকোণ গঠন করে নিয়েছেন। আর তারপর তার হালকা টানে দাড়ি কামাচ্ছেন তিনি। দাড়ি কামানোর এই অ'ভিনব পদ্ধতি অবাক করে দিয়েছে সকলকে।


করোনা মোকাবিলা নিয়ে রাজ্য সরকারের সমালোচনা অধীর, Adhir Chowdhry criticises State Govt for their effectiveness to fight Coronavirus - Bengali Oneindia\n12 min ago আইপিএল ২০২০তে বাকি ম্যাচগুলিতে কি কেকেআরে হয়ে ওপেন করবেন নীতিশ রানা, কী বললেন মর্গ্যান\n24 min ago অসুস্থ বুদ্ধদেবের ছবি সোশ্যাল মিডিয়ায়! রাজ্যপালের সৌজন্য বোধ নিয়ে প্রশ্ন তুলল সিপিএম\n37 min ago 'হিন্দু রাষ্ট্র' প্রসঙ্গে মুখ খুলে ভারত নিয়ে কোন মন্তব্য মোহন ভাগবতের! ফের খবরে আরএসএস প্রধান\n47 min ago 'বিগবস' এর মঞ্চে ক্যাটরিনাকে হাঠৎ মনে পড়ল সলমানের! কাকে দেখে 'ভালো লাগার' কথা বললেন ভাইজান\nকরোনাকে মোকাবিলা করতে স্বাস্থ্য পরিকাঠামোকে সুদৃঢ় করার দরকার ছিল। কিন্তু স্বাস্থ্য পরিকাঠামো যেখানে ছিল সেখানেই দাঁড়িয়ে আছে। এমনটাই অভিযোগ করেছেন বহরমপুরের সাংসদ তথা লোকসভায় কংগ্রেস দলনেতা অধীর চৌধুরী। তিনি বলেন, বড় বড় চিকিৎসকরা পর্যন্ত করোনায় আক্রান্ত হচ্ছেন।\nমানুষের কাছে তথ্য নেই\nঅধীর চৌধুরীর অভিযোগ মানুষের কাছে কোনও তথ্য নেই, করোনায় আক্রান্ত হলে, তাঁরা কোথায় দেখাতে যাবেন। ফোন নম্বর কী, অ্যাম্বুলেন্স কোথায় পাওয়া যাবে, এসব তথ্য মানুষের কাছে নেই। তিনি বলেন পশ্চিমবঙ্গের মানুষ আতঙ্কিত, ভীত। তাঁরা জানেন না কোথায় যাবেন। তাই সাধারণ মানুষের কাছে, সেই সব তথ্য পৌঁছে দেওয়ার দরকার আছে বলে জানিয়েছেন তিনি।\nবেসরকারি হাসপাতালে গলা কাটা দর\nঅধীর চৌধুরী বলেন, বেসরকারি হাসপাতালে যাওয়ার উপায় নেই। কেননা সেখানকার যা দর, তা গলা কাটা দর। সাধারণ মানুষের যাওয়ার উপায় নেই।\nমানুষ সহযোগিতা করতে চায় মুখ্যমন্ত্রীকে\nঅধীর চৌধুরী বলেন, মুখ্যমন্ত্রী বলছেন, মানুষ সহযোগিতা না করলে কী করব। বহরমপুরের সাংসদ বলেছেন, মানুষ সহযোগিতা করতে চায়। তিনি বলেন, করোনার মোকাবিলায় রাজ্যের যত স্টেডিয়াম আছে, অনুষ্ঠান বাড়ি আছে, কলেজ আছে, সব নিন মুখ্যমন্ত্রী।\nমানুষ না সরকার কার কথা বিশ্বাস করা হবে\nমুখ্যসচিব ও মুখ্যমন্ত্রী বলছেন বেডের অভাব নেই। কিন্তু সাধারণ মানুষ কিছু পাচ্ছেন না। কার কথা বিশ্বাস করবেন, প্রশ্ন করেছেন অধীর। তাঁর আবেদন পশ্চিমবঙ্গের মুখ্যমন্ত্রী সাধারণ মানুষের কাছে করোনার পরিষেবা পৌঁছে দিন। তিনি আরও বলেন, সাধারণ মানুষের সঙ্গে লুকোচুরি খেলা বন্ধ করুন। সত্যকে সত্য বলার চেষ্টা করুন।\n২১ জুলাই শহিদ দিবসের নামে নাটক তৃণমূল নেত্রীর! পাল্টা প্রহসন দিবস পালনের ডাক দিলীপের\nadhir chowdhury coronavirus west bengal অধীর চৌধুরী পশ্চিমবঙ্গ\nAdhir Chowdhry criticises State Govt for their effectiveness to fight Coronavirus


'Don't Want to Beg': Old Woman of Pune Selling Pens\nPosted on: October 18, 2021 4:45 pm\nUpdated: October 18, 2021 5:05 pm\nপুনের এমজি রোডে কলম বিক্রি করা অশীতিপর এক বৃদ্ধাকে নিয়ে উত্তাল নেটপাড়া। এক মহিলা উদ্যোগপতির ইনস্টাগ্রামের পোস্ট ভাইরাল হওয়ার পর বৃদ্ধার কথা জানতে পারে সকলে। অনেকের মতে, অনুপ্রেরণা তিনি। কেন? আসুন শুনে নিই।\nঅতি সাধারণ এক বৃদ্ধা। বয়স আশি পেরিয়েছে। আসক্ত শরীর। মলিন পোশাকে দারিদ্রের চিহ্ন। তবে কিনা ‘রতন’ চেনেন নেটিজেনরা! চেনেন বলেই অতি সামান্য এক পেন বিক্রেতা বৃদ্ধা আজ ভাইরাল হয়েছেন নেটপাড়ায়। প্রশংসার বন্যা বইছে তাঁকে নিয়ে। ‘সামান্যে’র অসামান্য মর্যাদাবোধে মুগ্ধ গোটা দেশ।\nযাঁর কথা হচ্ছে পুণের এমজি রোডে এলেই দেখা হতে পারে তাঁর সঙ্গে। তাঁর হাতে থাকে একখানা পিচবোর্ডের বাক্স। বাক্সের সাদা ঢাকনায় গোটা গোটা অক্ষরে লেখা, ‘আমি ভিক্ষা করতে চাই না।’ পরের লাইন, ‘দয়া করে ১০ টাকা দিয়ে একটা নীল পেন কিনুন। ধন্যবাদ। আমার আশীর্বাদ রইল।’ পেন বিক্রেতা এই বৃদ্ধারই নাম রতন। ভাঙা শরীরে ক্লান্তি নেই যেন! নীল পেনের বাক্স নিয়ে সকাল থেকে সন্ধে হেঁটে বেড়ান এমজি রোডে। কেউ আগ্রহ দেখালে এক গাল হাসেন। না, কলম কেনার জন্য জোর করেন না কখনও।\nআরও শুনুন: সিট বেল্ট পরেননি খোদ ‘দশরথপুত্র রামচন্দ্র’, জরিমানা করল পুলিশ\nসম্প্রতি রতনের এমন আত্মমর্যাদাবোধেই মুগ্ধ হন জনৈক মহিলা উদ্যোগপতি শিখা রাঠি। শিখার মতে, আত্মমর্যাদাসম্পন্ন মানুষই বাস্তবের নায়ক। ইনস্টাগ্রামে শিখা লেখেন, ‘আজ আমি বাস্তবের এক নায়ক এবং সত্যিকারের চ্যাম্পিয়নের দেখা পেলাম। তিনি রতন।’ আরও লেখেন, ‘আমার বন্ধু ওঁর কলমের বাক্সটি দেখার পরই ওঁর থেকে একটি কলম কিনেছিল। তবে যেটা সবথেকে ভাল লেগেছে তা হল, রতন আরও কলম কেনার জন্য জোর করেননি।’ এই পোস্টের সঙ্গে রতনের গাল ভরা হাসি মুখের ছবিও দেন শিখা। এর পরই রতনকে নিয়ে উত্তাল হয় নেটপাড়া। ছবি দেখে আর রতনের কথা জেনে শিখার সঙ্গে সহমত পোষণ করেন অনেকেই।\nসেদিন রতনের থেকে বেশ কয়েকটি কলম কিনে নেন শিখা। রতনের কথা ইনস্টাগ্রামে জানিয়ে শিখা লেখেন, ‘আমার মনে হয়, এমন মানুষের গুণগান করা উচিত। আপনারা যদি কখনও এমজি রোডে যান, দয়া করে রতনের সঙ্গে দেখা করে ওঁর থেকে কলম কিনবেন। এতে রতনের তো ভাল লাগবেই, আমি নিশ্চিত আপনারও ভাল লাগবে।’\nআরও শুনুন: আমলাকে চিঠি লিখল হতাশ চোরের দল, ‘বাড়িতে টাকা নেই, দরজায় তালা কেন?’\nঅসংখ্য শেয়ার হয়েছে শিখা রাঠির এই পোস্ট। বৃদ্ধার মর্যাদাবোধে মুগ্ধতা প্রকাশ করেছেন বহু মানুষ। তাঁকে জীবনের অনুপ্রেরণা বলে মন্তব্যও করেছেন কেউ কেউ। ‘রতন’কে ঠিক চিনেছেন নেটাগরিকরা।


মৌর্যওর ভারত - Competitive Exam Preparation\nমৌর্যওর ভারত (Post Mauryan Period)\nShort Notes On Post Mauryan Period (মৌর্যওর ভারত)\nShort Question-Answer on Post Mauryan Period (মৌর্যওর ভারত)\nমৌর্য শাসনের অবসানের ফলে ভারতের রাষ্ট্রীয় অখণ্ডতা বিনষ্ট হয় এবং একাধিক স্বাধীন রাষ্ট্রের উত্থান ঘটে ।\nএছাড়া কিছু বিদেশী শক্তিও ভারতের উপর আক্রমণ শুরু করে ভারতের বিভিন্ন অঞ্চলে নিজেদের স্বাধীন রাজ্য প্রতিষ্ঠা করে।এইসব শক্তিগুলি হলো ইন্দো গ্রিক, শক,পল্লব ও কুষান।\nএইসব বিভিন্ন ভারতীয় ও বিদেশী রাজবংশের মধ্যে দাক্ষিণাত্যের সাত- বাহন বংশ এবং উত্তর ভারতের কুষান রা খুবই উল্লেখযোগ্য ছিল।\nকুষান রাজাদের রাজধানী ছিল পুরুষপুর বা পেশোয়ার আর সাতবাহনদের রাজধানী ছিল দাক্ষিনাত্যের পৈঠান বা প্রতিষ্ঠান নগরী।\nসাতবাহন রাজবংশের প্রতিষ্ঠাতা ছিলেন সিমুক বা শ্রীমুখ।\nএই বংশের তৃতীয় রাজা প্রথম সাতকর্ণী-র নয় বছরের রাজত্বকাল সাতবাহন ইতিহাসে এক উল্লেখযোগ্য অধ্যায়। তার রানী নায়নিকা র নানাঘাট শিলালিপি থেকে তার সম্পর্কে তথ্য পাওয়া যায়।\nপ্রথম সাতকর্নির মৃত্যুর একশো বছর পর গৌতমী পুত্র সতকর্নি সিংহাসনে বসেন। তিনি এই বংশের সর্বশ্রেষ্ঠ নরপতি ছিলেন। তিনি শক রাজা নহপান কে পরাজিত করলেও শকদের অন্য শাখার অধিপতি রুদ্রদামন তাকে পরিজিত করেন।\nতিনি তার নিজ পুত্রের সঙ্গে রুদ্রদামনের কন্যার বিবাহ দেন।\nতিনি নিজে ব্রাহ্মন ধর্মের পৃষ্ঠপোষক হলেও বৌদ্ধদের প্রতি তিনি উদার ছিলেন। তিনি ছিলেন সুশাসক ও প্রযাকল্যাণকামী শাসক।\nতাঁর মৃত্যুর পর বশিষ্ঠী পুত্র পুলমায়ী সিংহাসনে বসেন।\nযজ্ঞশ্রী সাতকর্নী ছিলেন এই বংশের শেষ উল্লেখযোগ্য রাজা।\nমৌর্যদের পতনের পর দক্ষিণ ভারতে ভারতীয় রাজবংশ সাতবাহনদের মতো উত্তর পশ্চিম ভারতের এক বিস্তীর্ণ অঞ্চলে কুষান সাম্রাজ্য গড়ে ওঠে।\nকুষান-রা ছিল ইউ-চি নামে এক যাযাবর জাতির শাখা।\nপ্রথম কদফিসিস বা কুজল কারা কদফিসিস ইউ চি জাতির সকল শাখাকে ঐক্যবদ্ধ করেন। পরবর্তী রাজা তার পুত্র বিম কদফিসিস ভারতে প্রথম কুষান সাম্রাজ্য প্রতিষ্ঠা করেন।\nবিম কদফিসিসের পর প্রথম কণিষ্ক কুষান সাম্রাজ্যের সিংহাসনে বসেন। তিনি কুষান বংশের সর্বশ্রেষ্ঠ সম্রাট ছিলেন।\nতাঁর সিংহাসনে আরোহণের তারিখ সম্পর্কে ঐতিহাসিক রা বিভিন্ন মত প্রকাশ করেন। কোনো কোনো ঐতিহাসিকদের মতে কণিষ্ক ৫৮ খ্রিস্টাব্দে সিংহাসনে বসেন এবং তিনি “বিক্রম সম্বৎ” এর প্রবর্তক।\nআবার ফার্গুসন, টমাস প্রমুখ পণ্ডিতদের মতে তিনি ৭৮ খ্রিস্টাব্দে সিংহাসনে বসেন এবং শকাব্দ নামে একটি সম্বত বা অব্দ প্রবর্তন করেন। তবে অধিকাংশ ঐতিহাসিক ৭৮ খ্রিস্টাব্দকেই তার সিংহাসন আরোহণের কাল বলে মেনে নিয়েছেন।\nরাজধানী পুরুষপুর বা পেশোযার এবুদ্ধদেবের দেহাবশের উপর তিনি একটি বহুতল বিশিষ্ট বিশাল চৈত ও মঠ নির্মাণ করেন।\nবৌদ্ধ ধর্মের বিভিন্ন গোষ্ঠীর মতপার্থক্য দূর করে বৌদ্ধ ধর্মকে একটি সুসংহত রূপ দান করার উদ্দেশ্যে বিখ্যাত বৌদ্ধ পণ্ডিত বসুমিত্র – র নেতৃত্বে তিনি কাশ্মীরে চতুর্থ বৌদ্ধ সঙ্গীতি বা মহাসম্মেলনে আয়োজন করেন।\nএই সম্মেলনে মহাযান ধর্মমতের উদ্ভব ঘটে এবং বৌদ্ধ ধর্মগ্রন্থ গুলিকে সংস্কৃত ভাষায় অনুবাদের ব্যবস্থা করা হয়।\nতিনমাসব্যাপী এই অধিবেশন এ গৃহীত ও সংকলিত ত্রিপিটকের ব্যাখ্যা সমূহ “মহাবিভাষ্য” নামে পরিচিত। এটির রচয়িতা হলেন বসুমিত্র।\nকণিষ্ক বৌদ্ধ ধর্মের পৃষ্ঠপোষক হলেও পরধর্ম মতসহিষ্ণু ছিলেন। কণিষ্ক এর আমলে প্রচুর সংস্কৃত গ্রন্থ রচিত হয়।\nঅশ্বঘোষ, নাগার্জুন, আয়ুর্বেদ শাস্ত্রবিদ চরক, স্থপতি এজেসিলাস তাঁর রাজসভা অলংকৃত করতেন। অশ্বঘোষ রচনা করেন বুদ্ধচরিত, সূত্রালঙ্কার, সৌন্দরানন্দ কাব্য, বজ্রসূচী নামক গ্রন্থ। নাগার্জুন ছিলেন বিখ্যাত বৌদ্ধ দর্শন “প্রজ্ঞা- পারমিতা- শত- সহস্রিকা” গ্রন্থের রচয়িতা। চরক রচনা করেন “চরক সংহিতা”।\nতাঁর রাজত্বকালে মথুরা, সারনাথ,অমরাবতী ও গান্ধার এই চারটি স্থানে চারটি পৃথক শিল্পরীতির বিকাশ ঘটে ।\nতাঁর রাজত্বে গ্রিক,রোমান ও ভারতীয় শিল্প রীতির সমন্বয়ে উদ্ভুত গান্ধার শিল্প উন্নতির চরম শিখরে আরোহণ করে।\nতাঁর রাজত্ব কালে যে নবজাগরণের সূচনা হয় গুপ্ত যুগে তা চরমভাবে বিকশিত হোয়।\nকুষাণ রা ভারতে একটি দক্ষ শাসনব্যবস্থা গড়ে তোলেন। বিদেশি ও ভারতীয় উভয় শাসনব্যবস্থার বৈশিষ্ট্য নিয়ে এই শাসনব্যবস্থা গড়ে ওঠে।মোটকথা কুষাণ রা ভারতীয় ইতিহাসে এক গৌরবোজ্জ্বল ইতিহাস রচনা করে।\nসাতবাহন বংশের প্রতিষ্ঠাতা কে ছিলেন?\nউঃ সাতবাহন বংশের প্রতিষ্ঠাতা ছিলেন সিমুক।\nসাতবাহন বংশের কোন রাজা শকদের পরাজিত করেন ?\nউঃ সাতবাহন বংশের রাজা গৌতমীপুত্র সাতকর্ণী শকদের পরাজিত করেন।\nসাতবাহন বংশের শ্রেষ্ঠ নরপতির নাম কী ?\nউঃ সাতবাহন বংশের শ্রেষ্ঠ নরপতির নাম গৌতমীপুত্র সাতকর্ণী ।\nভারতীয় পহৰ/পার্থিয়ান রাজাদের মধ্যে সর্বশ্রেষ্ঠ কে ছিলেন?\nউঃ ভারতীয় পহুব/পার্থিয়ান রাজাদের মধ্যে সর্বশ্রেষ্ঠ ছিলেন গন্ডােফানিস।\nশকদের আদি বাসস্থান কোথায় ছিল?\nউঃ শকদের আদি বাসস্থান ছিল মধ্য এশিয়ার সির-দরিয়া নদীর উত্তরাঞ্চলে।\nনহপান কে ছিলেন ?\nউঃ নহপান (Nahapana) ছিলেন শক-ক্ষত্ৰপ গােষ্ঠীর ক্ষহরত বংশের শ্রেষ্ঠ শাসক।\nকে কুষাণ সাম্রাজ্যের ভিত্তি স্থাপন করেন?\nউঃ কুজুল বা প্রথম কদফিসেস কুষাণ সাম্রাজ্যের ভিত্তি স্থাপন করেন।\nরুদ্রদামন কে ছিলেন?\nউঃ রুদ্রদামন ছিলেন শক ক্ষত্রপদের মধ্যে শ্রেষ্ঠ রাজা।\nকনিষ্ক কখন সিংহাসনে আরােহণ করেন?\nউঃ ৭৮ খ্রিস্টাব্দে কনিষ্ক সিংহাসনে আরােহণ করেন।\nকনিষ্কের রাজধানী কোথায় ছিল?\nউঃ কনিষ্কের রাজধানী ছিল পুরুষপুর বা বর্তমান পেশােয়ারে।\nশকাব্দ কোন বছর থেকে প্রচলিত হয় ?\nউঃ ৭৭ খ্রিস্টাব্দ থেকে শকাব্দ প্রচলিত হয়।\nকোন সম্রাটের আমলে কুষাণ বংশের পতনের সূচনা হয় ?\nউঃ সম্রাট বাসুদেবের আমলে কুষাণ বংশের পতনের সূচনা হয়।\nবুদ্ধচরিত গ্রন্থের রচয়িতা কে ?\nউঃ অশ্বঘােষ বুদ্ধচরিত গ্রন্থের রচয়িতা।\nনাগার্জুন কে ছিলেন ?\nউঃ কনিষ্কের রাজসভায় বিখ্যাত বিজ্ঞানী ছিলেন নাগার্জুন।\nচরক কে ছিলেন ?\nউঃ আয়ুর্বেদ শাস্ত্রের প্রণেতা ছিলেন চরক।\n“মহাভিভাষ্য” গ্রন্থের রচয়িতা কে?\nউঃ “মহাভিভাষ্য” গ্রন্থের রচয়িতা বসুমিত্র।\n“শত-সহস্রিকা প্রজ্ঞাপারমিতা” গ্রন্থের রচয়িতা কে ?\nউঃ “শত-সহম্রিকা প্রজ্ঞাপারমিতা” গ্রন্থের রচয়িতা বৈজ্ঞানিক নাগার্জুন।\n“মধ্যমিকা সুত্র” গ্রন্থের রচয়িতা কে ?\nউঃ “মধ্যমিকা সূত্র” গ্রন্থের রচয়িতা বৈজ্ঞানিক নাগার্জুন।\nবিদিশায় ভগবান বিষ্ণুর উদ্দেশ্যে কে গরুড়-স্তম্ভ নির্মাণ করান?\nউঃ তক্ষশিলার রাজা এন্টালকিডাসের দূত হেলিওডােরাস (Heliodoros) বিদিশায় (বর্তমান বেসনগরে) ভগবান বিষ্ণুর উদ্দেশ্যে একটি গরুড়-স্তম্ভ নির্মাণ করান।\n“বৃহৎসংহিতা” গ্রন্থের রচয়িতা কে?\nউঃ “বৃহৎসংহিতা” গ্রন্থের রচয়িতা বরাহমিহির।\n“আর্যভট্রীন” গ্রন্থের রচয়িতা কে ?\nউঃ “আর্যভট্টীন” গ্রন্থের রচয়িতা আর্যভট্ট।\nসুশ্রত কে ছিলেন?\nউঃ সুশ্রত ছিলেন কুষাণ যুগের একজন শল্যবিদ।


লিখেছেন সুসান বি. গ্লেসার\nমার্কিন গণমাধ্যমে রাশিয়া সংক্রান্ত সংবাদ পরিবেশনের ধরন দেখে মনে হবে দেশটির প্রেসিডেন্ট ভ্লাদিমির পুতিন লোকটা সম্ভবত ভয়ালদর্শন কোনো দৈত্য-দানব! তিনি যেন স্রেফ নিজের অঙ্গুলি হেলনে আমেরিকানদের রাতের ঘুম হারাম করে দিয়ে বেড়াচ্ছেন।\nতাকে এতটাই নেতিবাচক ও মহাশক্তিধর রূপে উপস্থাপন করা হয়, তিনি যেন নীরিহ আমেরিকানদের ত্রাস! বোঝাই যায়, নিজেদের ভিকটিম হিসেবে উপস্থাপন করতে গিয়ে বা নিজেদের সমকক্ষ প্রতিদ্বন্দ্বী হিসেবে রাশিয়াকে তুলে ধরতে গিয়ে, আমেরিকান গণমাধ্যমের একটি বড় অংশ পুতিনকে প্রচণ্ড ক্ষমতাশালী হিসেবে উপস্থাপন করে।\nরাশিয়া নিয়ে সবচেয়ে তুখোড় বিশেষজ্ঞরা মনে করেন, পুতিন আসলে অতিমানবীয় কেউ নন। অনেকেই বরং মনে করেন, নিজ দেশে, এমনকি বিশ্বজুড়ে আজ পুতিনের যেই সমীহ জাগানিয়া ভাবমূর্তি, তা আমেরিকানদেরই সৃষ্টি।\nপুতিনের আমলে দণ্ডিত হওয়ার আগ পর্যন্ত রাশিয়ার সবচেয়ে ধনী ব্যক্তিটি ছিলেন মিখাইল খদরকোভস্কি। পুতিনের সঙ্গে দ্বন্দ্বের জেরে নিজের গড়া প্রতিষ্ঠান থেকেই নির্বাসনে যেতে হয় তাকে। পুতিনের বর্তমান অতিমানবীয় ভাবমূর্তিকে তিনি আখ্যা দিয়েছেন ‘মহান ও ভয়ঙ্কর পুতিন মিথ (পৌরাণিক গল্প)।’\nপ্রকৃত পুতিনের চেয়ে প্রতিফলিত পুতিনই যেন বেশি ক্ষমতাধর। কার্টুন: পিআরআই।\nএই কথার মানে এই নয় যে, পুতিল আসলে অত্যাচারী শাসক নন। সব রাশিয়া বিশেষজ্ঞই এ ব্যাপারে একমত যে, তিনি একজন কর্তৃত্ববাদী শাসক। তিনি যুক্তরাষ্ট্রকে শত্রু হিসেবে বিবেচনা করেন। তার কথা একটাই: যখনই সুযোগ আসে, তখনই আমেরিকাকে বেকায়দায় ফেলতে হবে।\nওয়াশিংটনের মিডিয়া ও রাজনীতিবিদরা পুতিনকে ঝানু কৌশলবিদ হিসেবে উপস্থাপন করেন। অনেকটা যেন এমন, তিনি শুধু পেছন থেকে কলকাঠি নেড়ে, পশ্চিমাদের বুদ্ধি ও শক্তির দৌড়ে প্রতিনিয়ত পরাস্ত করে চলেছেন। কিন্তু ক্রেমলিন পর্যবেক্ষকরা পুতিনকে দেখেন সম্পূর্ণ ভিন্ন দৃষ্টিতে।\nপুতিন সোভিয়েত আমলে ছিলেন দেশটির ক্ষমতাধর গোয়েন্দা সংস্থা কেজিবি’র কর্মকর্তা। প্রেসিডেন্ট হওয়ার পর তিনি প্রায়ই সোভিয়েত আমলের মতো শক্তিমত্তা প্রদর্শনের চেষ্টা করেন। কিন্তু বাস্তবতা হলো, সোভিয়েত ইউনিয়নের তুলনায় বর্তমান রাশিয়ার অবস্থান অনেক দুর্বল। এই রাশিয়ার প্রেসিডেন্ট সোভিয়েত একনায়কের মতো পরাক্রমশালী নন। এ কারণেই পুতিনকে প্রায়ই রক্ষণাত্মক ভঙ্গিতে দেশ চালাতে হয়। ক্ষমতা নিয়ে বেশ তটস্থ থাকতে হয় তাকে। কেউ তার কর্তৃত্বের প্রতি হুমকি হয়ে উঠলেই তিনি দমন করতে উঠেপড়ে লেগে যান।\nখোদরকোভস্কি এক সাক্ষাৎকারে যুক্তি দেখান, পুতিনকে নিয়ে আমেরিকানদের মধ্যে যে ঘোর (অবসেশন) বাড়ছে তাতে একটা ফাঁক আছে। এটি সত্য যে, রাশিয়ার ইতিহাসে জোসেফ স্তালিনের পর পুতিনই সবচেয়ে বেশিদিন ক্ষমতায় আছেন। কিন্তু এটিও সত্য যে, পুতিন সেই মহাক্ষমতাধর স্তালিন নন।\nখোদরকোভস্কির ভাষ্য, ‘পশ্চিমে এক ধরণের ধারণা আছে যে, পুতিন পুরো দেশ চালান। কিন্তু বাস্তবে এটি একেবারেই সত্য নয়।’ তিনি বলেন, ‘মস্কোর বাইরের রাশিয়া পুতিন চালান না। দেশের অন্যান্য অঞ্চল যারা পরিচালনা করেন তাদের সঙ্গে তার চুক্তি অনেকটা এমন: আমার যত ভোট দরকার সেসব তোমরা এনে দেবে, বিনিময়ে তোমরা তোমাদের এলাকা নিয়ে যা ইচ্ছে করো! এভাবেই মূলত কাজ করছে বিষয়টি। সামনের নির্বাচনেও ঠিক এটাই ঘটবে।’\nসর্বশেষ মার্কিন নির্বাচনে প্রেসিডেন্ট ডোনাল্ড ট্রাম্পের জয় পাওয়ার পেছনে রাশিয়ার কথিত হস্তক্ষেপ নিয়ে এখন যে চ্যাঁচামেচি চলছে আমেরিকায়, তাতে পুতিনকে অতিমানবীয় হিসেবে ফুটিয়ে তোলা হচ্ছে। কিন্তু পুতিন নিয়ে এই অতিরঞ্জিত ধারণা পশ্চিমে বিরাজ করছে আরও আগ থেকে। এই অতিরঞ্জনের কারণেই রাশিয়া বা পুতিনের শক্তিমত্তার প্রকৃত চিত্র ঠাওর করতে পারেনি পশ্চিমারা। এ কারণেই অনেক সময়ই রাশিয়া সংক্রান্ত সিদ্ধান্ত গ্রহণের ক্ষেত্রে মারাত্মক কিছু ভুল করেন পশ্চিমা নেতারা।\nপুলিৎজার পুরষ্কার জয়ী সোভিয়েত ইতিহাসবিদ আনা আপেলবম বলেন, ‘পুতিন সরকার যে অন্যান্য দেশের নির্বাচনেও হস্তক্ষেপ করেছে, তার প্রমাণ যুক্তরাষ্ট্রের অনেকে প্রথমে অগ্রাহ্য করেছেন। যখন তারা গ্রাহ্য করতে করেছেন, ততদিনে দেরি হয়ে গেছে। কারণ, রাশিয়া ততদিনে যুক্তরাষ্ট্রেও একই কাজ শুরু করেছে।’ এখন আবার দেখা যাচ্ছে, রাশিয়ার শক্তিমত্তা নিয়ে অতিরঞ্জন চলছে।\nট্রাম্প যে নির্বাচনে জিতেছেন, সেজন্য রাশিয়ান হ্যাকারদের দায়ী করাটা সহজ! কিন্তু, আমেরিকান সমাজে যে ফাটল তৈরি হয়েছে, সেটা স্বীকার করা হয় না। আমেরিকান সমাজের দুর্বলতাকে রাশিয়া ব্যবহার করেছে। এই দুর্বলতা কিন্তু রাশিয়ার তৈরি নয়।\nআনা আপেলবম বলেন, ‘আমেরিকায় উগ্রপন্থী রাজনীতি কিন্তু রাশিয়ার সৃষ্ট নয়। আমেরিকান সমাজে উগ্রপন্থী চিন্তাভাবনার অস্তিত্ব আগে থেকেই ছিল। রাশিয়া সেটাকে ব্যবহার করেছে। উগ্র বামপন্থী আন্দোলনেও তারা ঢুকে পড়েছে, আবার ডানপন্থী আন্দোলনেও অনুপ্রবেশ করেছে।’ তিনি আরও বলেন, ‘এ থেকে বোঝা যায় যে আমাদের মধ্যেই ফাটল আছে। বুঝলাম যে, রাশিয়া বিভিন্ন উগ্রপন্থী সংগঠনের নেপথ্যে রয়েছে। কিন্তু সেসব সংগঠনের কথা মানুষ শুনবে কেন? কেন উগ্রপন্থী কথাবার্তা মানুষকে আকৃষ্ট করবে? নিশ্চয়ই, আমাদের মধ্যেই কোনো সমস্যা আছে। এই সমস্যাটা পুতিনের সৃষ্ট নয়। পুতিন শুধু সমস্যাটা দেখতে পেয়েছিলেন, আর একে নিজের কাজে লাগিয়েছেন।’\nতাহলে কি মার্কিন নির্বাচনে কারচুপির জন্য আমরা পুতিনকে দায়ী করতে পারি না? অবশ্যই পারি। কিন্তু পুতিন যে কারণে দায়ী, সেটা আমরা না বলে, ভুল কারণে তাকে দায়ী করি।\nপুতিনের রাজনীতিই হলো আমেরিকা-বিরোধী রাজনীতি। তার নিজের রাজনৈতিক অস্তিত্বই আমেরিকা-বিরোধীতাকে কেন্দ্র করে।\nখোদরকোভস্কি বলেন, ‘রাশিয়ার অর্থনীতি নিশ্চল হয়ে আছে। কিন্তু মানুষের অর্থনৈতিক দুর্দশার দায় পুতিনকে অন্যের ঘাড়ে দোষ চাপাতে হয়। এ ক্ষেত্রে আমেরিকার চেয়ে ভালো কোনো উপলক্ষ হতেই পারে না! তাকে প্রতিনিয়ত এমন কিছু দেখাতে হয় যে, তিনি আমেরিকাকে পরাজিত করছেন। যেমন, সিরিয়ায় কিন্তু তিনি আইএস’কে পরাজিত করছেন না, তিনি দেখাচ্ছেন যে তিনি আমেরিকাকে হারাচ্ছেন! ইউক্রেনে তিনি কিন্তু ইউক্রেনিয়ানদের পরাজিত করেননি। তিনি সেখানেও যেন আমেরিকাকে হারিয়েছেন। এই বার্তাই তিনি রাশিয়ানদের দেন।’\nহাস্যকর বিষয় হলো, আমেরিকা পুতিনকে অতিমানবীয় ব্যক্তিতে পরিণত করার মাধ্যমে তারই স্বার্থ হাসিল করে দিয়েছে। পুতিন নিজেই চান, রাশিয়ানরা তাকে নিজেদের ত্রাতা ভাবুক। পুতিনের ‘পুরুষালী’ বা অ্যাডভেঞ্চারের বিভিন্ন ছবি রাশিয়ার প্রোপ্যাগান্ডা যন্ত্র ফলাও করে প্রচার করে। কখনও তিনি কারাতেতে শক্তিশালী কাউকে হারিয়ে দিচ্ছেন। কখনও উদাম গায়ে ঘোড়ার পিঠে চড়ছেন। কিংবা, সামরিক পোশাক পরে স্নাইপার গান ধরে আছেন। এ সবকিছুই কিন্তু রাশিয়ানদের কাছে পুতিনকে ‘পুরুষালী’ বা শক্তিশালী হিসেবে উপস্থাপন করার চেষ্টা। আমেরিকার অতিরঞ্জনের ফলে রাশিয়ানরাও মনে করে, তাদের নেতা কতই না শক্তিশালী, যিনি আমেরিকাকে যোগ্য জবাব দিচ্ছেন!\n(সুসান বি. গ্লেসার মার্কিন রাজনীতি বিষয়ক ম্যাগাজিন পলিটিকো’র আন্তর্জাতিক সম্পর্ক বিষয়ক প্রধান কলামিস্ট। এই লেখাটি পলিটিকোতে প্রকাশিত তার লেখা একটি নিবন্ধের সংক্ষেপিত ভাবানুবাদ।)


অতীত ঐতিহ্যের আতসে দুর্গাপুর ( পর্ব-৯০) - THE OFFNEWS\nHome দক্ষিণা বাতাস অতীত ঐতিহ্যের আতসে দুর্গাপুর ( পর্ব-৯০)\nঅতীত ঐতিহ্যের আতসে দুর্গাপুর ( পর্ব-৯০)\nTHE OFFNEWS at 11/22/2019 10:00:00 PM দক্ষিণা বাতাস,\nচতুষ্পাঠী আর চিকিৎসা নিয়ে কয়েকটা বছর পেরিয়ে গেল রূপেন্দ্রর! মালতী মালতী ত্রিবেনীতে প্রত্যাগমন করেছেন এবং সন্তান প্রসব করেছেন,! তাঁর সন্তানও প্রতিপালিত হচ্ছে ত্রিবেনীতে জগন্নাথ তর্ক পঞ্চাননের গৃহে! মালতী রূপেন্দ্রর প্রতি তাঁর অনুরাগকে দমন করে মনের গোপন গহনে লালন করতে বাধ্য হয়েছে কারন সে অনুভব করেছে সমাজ তাঁদের সম্পর্ক মেনে নেবে না! সবচেয়ে সমস্যায় পড়বে হটী আর তাঁর সন্তান!\nবর্তমানে হটী দশম বর্ষীয়া বালিকা এবং তার বাল্যসখা শুভ স্বামীর চতুদর্শ বর্ষীয়! দুজনেই ব্যাকরন ও তর্কশাস্ত্র শেষ করেছে!\nদুজনে দুজনকে ভালবাসে সেটা বিলক্ষন বোঝেন রূপেন্দ্র তাই মনে মনে কিছুটা স্বস্তিও পান, তাঁর মা হারা কন্যাটিকে যোগ্য পাত্রের হাতেই সমর্পন করে তিনি নিশ্চিন্তে মহিলা মহাবিদ্যালয় ও আরোগ্য নিকেতন আর মানুষের সেবা করে বাকী জীবনটা পার করে দেবেন!\nপদব্রজে কন্যাদায়গ্রস্হ পিতা রূপেন্দ্র তারাপ্রসন্নের বাড়ীর সামনে এসে হাজির হলেন! দরজার সামনেই শুভাপ্রসন্নের সাথে দেখা হলে শুভাপ্রসন্ন গুরুদেবের পদধূলি নিয়ে ঘরে প্রবেশ করতে অনুরোধ করলো!\nআহ্নিক সেরে বাড়ীর বৈঠক খানায় রূপেন্দ্রর সাথে দেখা করে এত সকালে আগমনের রোগী জানতে চাইলেন!পরক্ষনেই বললেন, শুনবো আহ্নিক করে এসেছো নিশ্চয়ই, আগে তিনি প্রসাদ মিষ্টান্ন গ্রহন করো!\nরূপেন্দ্র উত্তরে জানালেন, ভরপেট মিষ্টান্ন গ্রহন করবেন, তার আগে ভিক্ষার আর্জিটা পেষ করি!\n'ভিক্ষা'?আকাশ থেকে পড়লেন জমিদার তারাপ্রসন্ন ভাদুড়ী! এরপর রূপেন্দ্রকে সবকিছু খুলে বলার প্রয়োজন হয়নি , আন্দাজ করতে পারলেন তারাপ্রসন্ন!\nতিনি বুঝতে পারলেন, রূপেন্দ্র তাঁর পুত্র শুভপ্রসন্নের সাথে তাঁর একমাত্র কন্যা রূপমঞ্জরীর বিবাহ দিতে চান! তারা প্রসন্ন স্বীকার করলেন, পাঁচটি গ্রাম ঘুরেও মামনির মতো রূপবতী গুনবতী মেয়ে পাওয়া দুস্কর, .মামনি পুত্রবধূরূপে পাওয়া আমার সৌভাগ্য কিন্তু ...\nকিন্তু কি? ভাদুড়ী মশাই..বললেন রূপেন্দ্র\nআমি অপারগ এ বিয়ে হওয়া সম্ভব নয়! কেন সম্ভব নয়?...জিজ্ঞাসা করলেন রূপেন্দ্র!\nকারন তোমরা রাঢ়ী শ্রেনীর আর আমরা বারেন্দ্র ব্রাক্ষ্মন! জানালেন তারাপ্রসন্ন!\nঅনেক অনুনয় বিনয় করেও ব্যার্থ ভারাক্রান্ত মন নিয়ে ঘরে ফিরলেন রূপেন্দ্র! ঘরের দরজার আড়াল থেকে সব শুনেও গুরুদেবকে প্রনাম,করলো শুভ প্রসন্ন! আশীর্বাদ করলেন রূপেন্দ্র তিনি লক্ষ্য করলেন, শুভাপ্রসন্নের চোখদুটি অশ্রুজলে টলটল করছে!


Police chief replaced in Jammu and Kashmir dgtl - Anandabazar\nPolice chief replaced in Jammu and Kashmir dgtl\n৭ সেপ্টেম্বর, ২০১৮, ১২:১৪:০০\nশেষ আপডেট: ১৪ ডিসেম্বর, ২০১৮, ১২:৫০:১৬\nজঙ্গিদের মুক্ত করার পরই সরানো হল জম্মু কাশ্মীরের পুলিশ প্রধানকে!\nপুলিশ পরিবারের বদলে জঙ্গিদের পরিবারকে মুক্তির কয়েকদিনের মধ্যেই বড়সড় বদল হল জম্মু-কাশ্মীর পুলিশের। বদলে গেলেন জম্মু-কাশ্মীরের পুলিশ প্রধান এবং তাঁর সঙ্গে আরও কয়েকজন পুলিশের উচ্চপদস্থ অফিসারেরা। বৃহস্পতিবার জম্মু-কাশ্মীরের পুলিশ অফিসারদের তালিকায় এই বদল আনা হয়েছে। রাজ্য সরকারের তরফে নেহাত রুটিন বদলি বলা হলেও, পুলিশের একাংশের মধ্যে জল্পনা, এর পিছনে রয়েছে হিজবুল কম্যান্ডার রিয়াজ নাইকুর বাবা সহ অন্যান্য আটক জঙ্গিদের মুক্তির সিদ্ধান্ত।\nজম্মু-কাশ্মীর পুলিশ সূত্রে খবর, এসপি বৈদের জায়গায় জম্মু-কাশ্মীরের নতুন পুলিশ প্রধান হলেন দিলবাগ সিংহ।রাজ্যের ট্রান্সপোর্ট কমিশনার পদে বদলি হলেন এসপি বৈদ। এর আগে মঙ্গলবার আব্দুল গনি মীরের বদলে জম্মু-কাশ্মীর পুলিশের গোয়েন্দা প্রধান হলেন বি শ্রীনিবাস।\nসপ্তাহখানেক আগে কয়েক জন জঙ্গির পরিবারের সদস্যকে গ্রেফতার করেছিল জম্মু-কাশ্মীর পুলিশ। তার পাল্টা হিসেবে পুলিশকর্মীদের পরিবারের সদস্যদেরও অপহরণ করে জঙ্গিরা। চাপে পড়ে হিজবুল কম্যান্ডার রিয়াজ নাইকুর বাবা-সহ জঙ্গিদের পরিবারের সদস্যদের ছেড়ে দেয় পুলিশ। পরে পুলিশকর্মীদের আত্মীয় ও তিন পুলিশকর্মীকে মুক্তি দেয় জঙ্গিরা। এই ঘটনায় জম্মু-কাশ্মীর পুলিশের শীর্ষ স্থানীয়দের সিদ্ধান্ত নিয়ে বেশ অখুশি হয়েছিল রাজ্য এবং কেন্দ্র। এমনকি বৈদের ঘনিষ্ঠ সূত্রের খবর, কাঠুয়া ধর্ষণ এবং খুন মামলাতেও তাঁর কিছু কিছু সিদ্ধান্ত বিজেপি একেবারেই পছন্দ করেনি।\nপুলিশের একটি সূত্র বলছে, বৈদ এবং তাঁর সঙ্গে অন্যান্য শীর্ষস্থানীয় অফিসারদের বদলি রুটিন হিসাবে দেখানো হলেও বদলির পিছনে এগুলোও সম্ভাব্য কারণ।\nমঙ্গলবার আব্দুল গনি মীরের বদলির পরে এসপি বৈদ নিজে টুইট করে জানিয়েছিলেন এটা রুটিন বদলি। ওই টুইটে তিনি লেখেন, ‘জম্মুকাশ্মীর পুলিশ বহুদিন ধরে ছায়াযুদ্ধ চালাচ্ছে। সাধারণ মানুষ এবং জম্মু-কাশ্মীর পুলিশের সমর্থন ভীষণভাবে দরকার। মনোবলে আঘাত দেওয়াপ্রবন্ধ নিবন্ধ এড়ানো উচিত।এটা পুরোপুরি রুটিন বদলি।’ তার ঠিক দু’দিন পরেই এসপি বৈদেরও বদলি হয়ে যায়। এটাও কি রুটিন বদলি? এ নিয়ে জল্পনা থেকেই যাচ্ছে।\nজম্মু ও কশ্মীর


পতঙ্গ খেকো উদ্ভিদ ! পতঙ্গ খেকো উদ্ভিদ ! – desh1.com\n১৬ই অক্টোবর, ২০২১ খ্রিস্টাব্দ রাত ৩:০১\nকৃষি, মজার তথ্য\nপতঙ্গ খেকো উদ্ভিদ !\nদিনাজপুর সরকারি কলেজ ক্যাম্পাসে পতঙ্গ খেকো উদ্ভিদের সন্ধ্যান মিলেছে, যা বাংলাদেশের আর কোথাও নেই।\nদিনাজপুর সরকারি কলেজ ক্যাম্পাসে পতঙ্গ খেকো উদ্ভিদ সূর্য শিশিরের সন্ধান পাওয়া গেছে। দিনাজপুর সরকারি কলেজের উদ্ভিদবিজ্ঞান বিভাগের সহকারি অধ্যাপক ও লেখক Md Deloar Hossain স্যার দীর্ঘ ৬ মাস পর্যবেক্ষণ করার পর এই পতঙ্গ খেকো গাছের সন্ধান পেয়েছেন। গাছটি পোকাকে আকৃষ্ট করে এবং পোকা গাছের উপরে বসা মাত্রই গাছটি পোকাকে আটকে ফেলে এবং পোকাকে মেরে মেলে।\nএই উদ্ভিদটি বাংলাদেশে শুধু মাত্র দিনাজপুরেই জন্মায় বলে জাতীয় বিজ্ঞান ও প্রযুক্তি জাদুঘর এর বায়োলোজি গ্যালারি থেকে জেনেছেন। উদ্ভিদটিকে আরও অধিক পর্যবেক্ষণে রাখা হয়েছে বলে জানা গেছে।\nতথ্য – সারথী হৃদয়


কোভিড-১৯ ভাইরাসের উৎসের সন্ধান কেন এত কঠিন\nপ্রায় ২০ মাসেরও বেশি সময়। শনাক্তের সংখ্যা ২২০ মিলিয়ন। ৪ মিলিয়নেরও অধিক মৃত্যু। দীর্ঘ এই সময়ের এখনও হয়নি শেষ, মৃত্যুর সংখ্যাও থামেনি। কষ্টকর, দুর্বিষহ এই অভিজ্ঞতা আমাদের অনেককিছু শিখিয়েছে। চিকিৎসাবিজ্ঞানের ইতিহাসে একটি ভাইরাসের বিরুদ্ধে একাধিক কার্যকরী টিকা বাজারে এত দ্রুত আগে কখনো আসেনি। গণহারে টিকাদান কর্মসূচি চলছে, লকডাউন শিথিল হচ্ছে দেশে দেশে, ভ্রমণ নিষেধাজ্ঞা তুলে নেওয়া হচ্ছে, সর্বোপরি মানুষ তার যথাসাধ্য চেষ্টা চালিয়ে যাচ্ছে মহামারির সাথে খাপ খাইয়ে নেওয়ার।\nসমস্যা সমাধানের পাশাপাশি সমস্যার উৎস কী তা জানাটাও সমান জরুরি। টিকা প্রদানের পাশাপাশি সবাইকে মাস্ক পরতে পরামর্শ দেওয়ার মাধ্যমে প্রশাসন পরিস্থিতি নিয়ন্ত্রণে রাখার চেষ্টা করছে। এসবের মাঝে একটি বিষয় ভুলে যাওয়া যাবে না যে ভাইরাসটির উৎস কোথায়? মূলত এই প্রশ্নটির সুলুক সন্ধান ভবিষ্যতের মহামারি ঠেকাতে কার্যকরী পদক্ষেপ গ্রহণে ভূমিকা রাখবে।\nচলতি বছরের আগস্টের শেষদিকে যুক্তরাষ্ট্রের গোয়েন্দা সংস্থার বিশেষ অনুসন্ধানী দল একটি আনক্লাসিফাইড ডকুমেন্ট প্রকাশ করে। এতে বলা হয় যে,\nসার্স কোভ-২ কোনো জেনেটিক্যালি ইঞ্জিনিয়ার্ড ভাইরাস নয়। অর্থাৎ, চীনের কোনো ল্যাব বা দেশটির প্রশাসন জৈব অস্ত্র হিসেবে ব্যবহারের উদ্দেশ্যে ভাইরাসটিকে তৈরি করেনি।\nভাইরাসের উৎস অনুসন্ধানের জন্য একাধিক বিষয়ে নিশ্চিত হওয়া জরুরি। করোনা মহামারির ক্ষেত্রে সাবেক মার্কিন রাষ্ট্রপতি ডোনাল্ড ট্রাম্প একটি বিতর্ক উস্কে দিয়েছিলেন যে, চীন ভাইরাসটিকে উদ্দেশ্যপ্রণোদিত হয়ে তৈরি করেছে। অর্থাৎ, এই মহামারির সূত্রপাত জানাতে চাইলে উহান ইন্সটিটিউট অভ ভাইরোলজির গবেষণাগার, সংশ্লিষ্ট গবেষকদল, অদূরেই অবস্থিত বন্যপ্রাণীর বাজার ও অন্যান্য প্রাণী, নিকটবর্তী লোকালয়ের অধিবাসী এদের সকলেই তদন্তের আওতাভুক্ত হবে। বিষয়টি এরকম নয় যে সকল প্রাণীই বা প্রতিটি মানুষকেই টেস্ট করতে হবে। আর সন্তোষজনক গবেষণার স্বার্থে পর্যাপ্ত নমুনা অবশ্যই সংগ্রহ করতে হবে।\nকরোনা ভাইরাসের উৎস অনুসন্ধানে টেস্ট করতে হয়েছে অসংখ্য বাদুড়ের; Image Source: theconversation.com\nজুনোটিক অসুখ হলো যেসব রোগ প্রাণী থেকে মানুষের দেহে সংক্রমিত হয়। অর্থাৎ, সার্স কোভ-২ এর ক্ষেত্রে সম্ভাব্য প্রাণী অর্থাৎ, বাদুড়কে নমুনা হিসেবে পরীক্ষা করতে হবে। সমস্যা হচ্ছে পোষক প্রাণী মাত্রই কোনো লক্ষণ প্রদর্শন করবে বিষয়টি এমন নয়। অনেক ক্ষেত্রেই দেখা যায় যে ভাইরাসটি পোষক দেহের সাথে একধরনের সহাবস্থানে চলে আসে, যে কারণে অসুস্থতার কোনো চিহ্ন প্রকাশ পায় না। রোগের উৎস অনুসন্ধানের জন্য সম্ভাব্য যে প্রাণীটিকে দায়ী করা হচ্ছে সেটির অসুস্থ সদস্যকেই শুধু পরীক্ষা করলে চলবে না। অসুস্থ প্রাণীটি ছাড়াও অন্যান্য সুস্থ বাদুড়ও ভাইরাসের পোষক হিসেবে কাজ করতে পারে।\nউহান ইন্সটিটিউট অভ ভাইরোলজিতে পৌঁছেছেন বিশ্ব স্বাস্থ্য সংস্থার তদন্ত কর্মকর্তারা; Image Source: nationalgeographic.com/THOMAS PETER, REUTERS\nএরপর যা পুরো ব্যপারটিকে আরও কঠিন করে তোলে সেটি হচ্ছে প্রাণী ও মানুষের চলনশীলতা। মানুষ ক্রমাগতই এক জায়গা থেকে আরেক জায়গায় যাওয়া-আসা করছে। ধরা যাক, ভাইরাসের অস্তিত্ব পাওয়া প্রথম মানুষটিকে 'ক' নামক জায়গায় পাওয়া গেছে। এ থেকে নিশ্চিতভাবে বলা যায় না যে, ভাইরাসের উৎসস্থলও একই জায়গায়। ভাইরাসের ছড়িয়ে পড়ার কেন্দ্রস্থল আর প্রথম শনাক্ত হওয়া মানুষের অবস্থান দু'টি ভিন্ন হওয়ার সম্ভাবনা প্রবল। যে কারণে দু'টি বিষয় থেকে চট করে কোনো উপসংহারে আসা যায় না।\nকোভিড-১৯ এর জন্য দায়ী সার্স কোভ-২ ভাইরাসটির সবচেয়ে নিকটবর্তী ভাইরাসটি হলো বাদুড়ের করোনা ভাইরাস পরিবারের সদস্য BatCoV RaTG13। এই ভাইরাসটিকে উহান ইন্সটিটিউট অভ ভাইরোলজির গবেষকরা ২০১১-'১২ সালে শনাক্ত করেন। ২০০৩ সালে সার্স কোভ-১ ঘটিত মহামারীইর পর থেকে উহানের ভাইরোলজিস্টরা বাদুড়ে করোনা ভাইরাসের অস্তিত্ব সম্পর্কে টানা পরীক্ষা চালিয়ে যাচ্ছিলেন। উহানের ল্যাব থেকে প্রায় ১,৫০০ কিলোমিটার দূরের ইউনান প্রদেশে বাদুড়ের একটি আবাসস্থল থেকে তারা নমুনা সংগ্রহ করেন যার মাঝে ছিল বাদুড়ের গলার সোয়্যাব এবং মল।\nউহান ইন্সটিটিউট অভ ভাইরোলজি, চীন; Image Source: nature.com/Hector Retamal/AFP/Getty\nগবেষকরা জানতে চাচ্ছিলেন যে বাদুড়ের করোনা ভাইরাস সত্যিই মানুষকে সংক্রমিত করে কি না? এজন্য তারা ইউনান থেকে সংগৃহীত নমুনা দিয়ে বানরের কিডনি সেল লাইন এবং মানুষের টিউমার সেল লাইনে পরীক্ষা চালালে দেখতে পান যে নমুনাসমূহের মাঝে কিছু সংখ্যক ভাইরাস মানুষের সেল লাইনে বংশবৃদ্ধি করতে সক্ষম। এখানে একটি বিষয় খেয়াল রাখা দরকার যে বাদুড় ও মানুষ একে অপরের প্রত্যক্ষ সংস্পর্শে খুব একটা বেশি আসে না। অর্থাৎ, বাদুড় থেকে করোনা ভাইরাসকে মানুষের দেহে আসতে হলে একটি ইন্টারমিডিয়েট হোস্ট বা মধ্যবর্তী পোষকদেহের প্রয়োজন। প্রশ্ন হচ্ছে সেটি কী?\nএর পরের ধাপ হলো মানুষকে অসুস্থ করে দেওয়া করোনা ভাইরাসের সাথে বন্য প্রাণীর দেহে বিদ্যমান করোনা ভাইরাসের সম্পর্ক নির্ণয় করা। BatCoV RaTG13 এর জেনেটিক সিকোয়েন্সের সাথে মানুষকে আক্রমণ করা করোনা ভাইরাসের সিকোয়েন্স তুলনা করলে ৯৬% সাদৃশ্য খুঁজে পাওয়া যায়। এর অর্থ এই যে সম্ভবত বাদুড়ই সার্স কোভ-২ এর উৎপত্তি স্থল। তবে ৯৬% সাদৃশ্য শুনতে অনেক মনে হলেও জেনেটিক সিকোয়েন্সের প্রেক্ষাপটে ৪% বৈসাদৃশ্যও অনেক বেশি তাৎপর্যপূর্ণ। কেননা মানুষ ও বনোবোর জেনেটিক সাদৃশ্য ৯৮.৭% হওয়ার পরেও তারা দু'টি সম্পূর্ণ ভিন্ন প্রজাতি। অর্থাৎ, মানুষের দেহে করোনা ভাইরাস ঘাঁটি গড়ে তোলার আগে অন্য কোনো অন্তর্বর্তীকালীন পোষক হয়ে এসেছে। পরবর্তীতে তথ্য-প্রমাণ মিলেছে যে বাদুড় থেকে সিভেট হয়ে মানুষে ভাইরাসটি এসেছে।\nএ যাবত কাল পর্যন্ত অসংখ্য গবেষণা হয়েছে সার্স কোভ-২ এর উৎস নিরূপণে। তর্কের খাতিরে যদি ধরেও নেওয়া হয় বাদুড় থেকেই এসেছে ভাইরাসটি তাহলেও একটা মুশকিল থেকেই যায়। এশিয়া মহাদেশে চীন ছাড়াও জাপান, থাইল্যান্ড, মায়ানমার, লাওস ইত্যাদি দেশেও বাদুড়ের যথেষ্ট অস্তিত্ব রয়েছে। তাহলে ঠিক কোন জায়গা থেকে এসেছে সেটির জন্য যে পরিমাণ বাদুড়কে পরীক্ষা করতে হবে তার অর্থনৈতিক বোঝা হবে তুলনারহিত এবং গবেষণাটি হবে অত্যন্ত দুরূহ যেহেতু এ ধরনের কাজের জন্য প্রয়োজনীয় বায়োসেইফটি লেভেল ৪ ল্যাব সারা বিশ্বে হাতে গোণা কয়েকটি আছে।\nইউনিভার্সিটি অভ মন্টানা ইন মিসৌলার ভাইরোলজিস্ট জ্যাক নানবার্গের মতে সার্স কোভ- ২ এর ইঞ্জিনিয়ার্ড ভাইরাস হওয়ার সম্ভাবনা খুবই ক্ষীণ। এ বিষয়ে তার বক্তব্য,\nএকমুহূর্তের জন্যও যদি বিবেচনা করা হয় যে, ভাইরাসটির বৈশিষ্ট্যসূচক ফিউরিন ক্লিভেজ সাইট সত্যিই ইঞ্জিনিয়ার্ড তবুও এটি ভাইরাসের দেহে কীভাবে এলো- প্রাকৃতিক নির্বাচন না কি মানুষের মাধ্যমে সেই সদুত্তর দেওয়ার কোনো উপায় নেই।\nসার্স কোভ-২ এর উৎস কিংবা বিবর্তন জানাটা সত্যিই ভীষণ দরকারি। ভবিষ্যতের মহামারি সম্পর্কে আগে থেকেই প্রস্তুত হওয়া এবং এর গতিবিধি বোঝা উভয়ের জন্যই চলমান মহামারির প্যাটার্ন বোঝাটা আবশ্যক। তবে সম্ভবত আমাদের পক্ষে কখনোই শতভাগ নিশ্চিত হওয়া সম্ভব হবে না যে, ভাইরাসটির উৎস প্রকৃতপক্ষে কী ছিল?\nবায়োসেইফটি বা জৈব নিরাপত্তা নিয়ে যুক্তরাষ্ট্র সরকার যখন চীনের বিরুদ্ধে ক্রমাগত প্রশ্ন তুলে চলেছে তখন এমআরআই গ্লোবালের কর্মকর্তা ফ্র্যাংক হামিল খুব চমৎকার একটি প্রসঙ্গের অবতারণা করেছেন। এমআরআই গ্লোবাল বিশ্বের বিভিন্ন গবেষণাগারের জৈব নিরাপত্তা বিষয়ে পরামর্শ প্রদান করে থাকে। চীনের উহানের ল্যাব প্রসঙ্গে তিনি বলেছেন,\nআমরা বর্তমানে খুব সংকটময় মুহূর্তে অবস্থান করছি। যুক্তরাষ্ট্রের হয়ে এমন একটি পরিস্থিতিতে উহানের ল্যাবের কাছে স্বচ্ছতার দাবী জানাচ্ছি যখন যুক্তরাষ্ট্রের ল্যাবগুলোর নিজেদের অবস্থাই খুব একটা সন্তোষজনক নয়। স্বাভাবিকভাবেই জনগণ বিরূপ মন্তব্য তো করবেই। বস্তুত এ ধরনের আচরণ কিছুটা হলেও ভণ্ডামি।\nThis isaBangla article. This discusses why it is so difficult to find out the origin of coronavirus. All the necessary references are hyperlinked within the article.\nFeature Image: nature.com/Nicolas Asfouri/AFP/Getty


সৈয়দপুর শিল্প সাহিত্য সংসদের ত্রি-বার্ষিক নির্বাচন সম্পন্ন সৈয়দপুর শিল্প সাহিত্য সংসদের ত্রি-বার্ষিক নির্বাচন সম্পন্ন – সিসি নিউজ\nমঙ্গলবার, ১৭ মে ২০২২, ০৮:২৪ অপরাহ্ন\t|\nসিসি নিউজ, ২১ ডিসেম্বর।। সৈয়দপুর শিল্প সাহিত্য সংসদের ত্রি-বার্ষিক কার্যনির্বাহী কমিটির নির্বাচন-২০১৯ সম্পন্ন হয়েছে। নীলফামারীর সৈয়দপুর শহরের শেরে বাংলা সড়কে সংসদের নিজম্ব কার্যালয়ে শুক্রবার বিকাল তিনটা থেকে ৭টা পর্যন্ত একটানা ভোটগ্রহন করা হয়।\nনির্বচনে সংসদের কার্যনির্বাহী কমিটির ১৮ টি পদে আমিনুল-ওবায়দুর পরিষদ এবং শামীম-আমজাদ নামে দুইটি প্যানেলে সর্বমোট ৩৬ জন প্রার্থী প্রতিদ্বন্দ্বিতা করেন। তন্মধ্যে শামীম-আমজাদ প্যানেল নিরঙ্কুশ জয়লাভ করেন। এ প্যানেলটি থেকে সাধারণ সম্পাদকসহ ১৪ টি পদের প্রার্থীরা জয় লাভ করেন। অপরদিকে, আমিনুল-ওবায়দুর পরিষদ থেকে সংসদের সহ-সভাপতি, মহিলা সম্পাদিকা ও দুইটি কার্যনির্বাহী সদস্য পদসহ চারটি পদের প্রার্থীরা বিজয়ী হয়েছে।\nতবে আমিনুল-ওবায়দুর পরিষদের সভাপতি পদে আমিনুল হক ও শামীম-আমজাদ পরিষদের ম. আ. শামীম ৫৮ টি করে সমসংখ্যক ভোট পান। ফলে সভাপতি পদটি অমীমাংসিত থাকে।\nসংসদের কার্যনির্বাহী কমিটির অন্যান্য পদে নির্বাচিতরা হচ্ছে, সহ-সভাপতি মো. শাহজাহান সরকার বাবুল, সাধারণ সম্পাদক আমজাদ হোসেন সরকার, সহ-সাধারণ সম্পাদক সাকির হোসেন বাদল, সমাজ ও সাহিত্য সম্পাদক আকমল সরকার রাজু, নাট্য সম্পাদক মো. আখতারুল ইসলাম মৃধা, সংগীত সম্পাদক মো. জান্নাতুল ইসলাম কবির, পাঠাগার সম্পাদক গোলাম মোস্তফা মহব্বত, অভ্যন্তরীণ ক্রীড়া সম্পাদক মো. নকিবুল ইসলাম, দপ্তর সম্পাদক শাহ্ হামিদুল ইসলাম, কোষাধ্যক্ষ মো. মোমিনুল ইসলাম মুকুল, অভ্যরীণ হিসাব নিরীক্ষক মো. বদিউজ্জামান বদিয়ার, মহিলা সম্পাদিকা হোসনে আরা লিপি এবং কার্যনির্বাহী সদস্য মো. আখতার হোসেন খাঁন, আলহাজ্ব মো. আজমল সরকার, অ্যাডভোকেট তুষার কান্তি রায়, বাবু গজেন চন্দ্র রায় ও আলহাজ্ব ডা. নুরুল আলম।\nনির্বাচনে সংসদের ১১৬ জন ভোটারের সকলেই তাদের ভোটাধিকার প্রয়োগকরেন। নির্বাচনে প্রিজাইডিং অফিসারের দায়িত্ব পালন করেন সৈয়দপুর উপজেলা পল্লী উন্নয়ন কর্মকর্তা (আরডিও) মো. আল – মিজানুর রহমান।


প্রকাশিত: ০৯:১৮ পিএম, ৩০ জুলাই ২০২০\nশিক্ষামন্ত্রী ডা. দীপু মনি বলেছেন, সরকার প্রজাতন্ত্রের মালিক জনগণের কাছে দায়বদ্ধ। প্রজাতন্ত্রের সব কর্মচারীকে জনগণের প্রতি সর্বোচ্চ দায়বদ্ধ থেকে সততা, নিষ্ঠা ও আন্তরিকতার মাধ্যমে জনগণের কল্যাণে সক্রিয়ভাবে আত্মনিয়োগ করতে হবে। পাশাপাশি সরকার ঘোষিত রূপকল্প ২০৪১ বাস্তবায়নে বর্তমান ও ভবিষ্যৎ প্রজন্মকে যোগ্য করে গড়ে তুলতে শিক্ষা মন্ত্রণালয়ের সব কর্মচারীকে সর্বোচ্চ দায়বদ্ধতা নিয়ে কাজ করতে হবে।\nবৃহস্পতিবার শিক্ষা মন্ত্রণালয়ের মাধ্যমিক ও উচ্চ শিক্ষা বিভাগ এবং কারিগরি ও মাদ্রাসা শিক্ষা বিভাগের বিভিন্ন সংস্থা ও দফতরের সাথে বার্ষিক কর্মসম্পাদন চুক্তি স্বাক্ষর সংক্রান্ত এক ভার্চুয়াল অনুষ্ঠানে প্রধান অতিথির বক্তৃতায় এসব কথা বলেন মন্ত্রী।\nঅনুষ্ঠানে শিক্ষা উপমন্ত্রী মহিবুল হাসান চৌধুরী যুক্ত ছিলেন। উপস্থিত ছিলেন মাধ্যমিক ও উচ্চ শিক্ষা বিভাগের সচিব মো. মাহাবুব হোসেন, কারিগরি ও মাদ্রাসা শিক্ষা বিভাগের সচিব মো. আমিনুল ইসলাম খান।\nমাহাবুব হোসেন বলেন, করোনার কারণে স্বাস্থ্যখাতের মতো শিক্ষাখাতও ব্যাপক ক্ষতিগ্রস্ত হয়েছে। এই ক্ষতি পুষিয়ে নিতে আমাদের সততা-নিষ্ঠা ও আন্তরিকতার সাথে কাজ করতে হবে। এই চুক্তির মাধ্যমে আপনারা অঙ্গীকার করেছেন আগামী এক বছরে আপনারা কী কাজ করবেন। আপনারা নিষ্ঠার সাথে আপনাদের প্রতিশ্রুতি বাস্তবায়ন করবেন। এক্ষেত্রে কোনো অজুহাত আশা করছি না। তিনি আরও বলেন, মাদরাসা শিক্ষা এখন মেইনস্ট্রিম শিক্ষা। মাদরাসা শিক্ষাব্যবস্থায় এখন সবকিছুই পড়ানো হয়। মাদরাসা শিক্ষার গুণগত মানোন্নয়নে সবাইকে সচেষ্ট থাকতে হবে।


দেশে গত ২৪ ঘণ্টায় ৩০৯৯ জনের করোনা শনাক্ত\nবরিশালের মাদক সম্রাজ্ঞী লাকি আবারও মাদকসহ আটক\nকরোনায় বিপর্যস্ত ব্রাজিল, মৃতের সংখ্যা ৭২ হাজার ছাড়াল\nকরোনাকালে আকাশে খালি চোখে দেখা যাবে যে বিরল দৃশ্য\nভারতে করোনা টিকার হিউম্যান ট্রায়াল শুরু\nদিনাজপুরে গত ২৪ ঘন্টায় চিকিৎসকসহ ২৭ জনের করোনা শনাক্ত\n২৫ এপ্রিল, ২০২০ তারিখের পত্রিকা\nকরোনাকালে সিয়াম সাধনা\nদুর্যোগে সবাই কৃষকের পাশে দাঁড়াই\nসবাইকে মাহে রমজানের শুভেচ্ছা। এ মুহূর্তে সারা পৃথিবীর ৭৫০ কোটি মানুষ সংকটে রয়েছে। কভিড-১৯ মহামারীতে মানবিক বিপর্যয়ের দিকে যাচ্ছে পৃথিবী। করোনাভাইরাস আধুনিক জ্ঞান-বিজ্ঞান, চিন্তা, গবেষণা সবকিছুকে ব্যর্থ করে দিয়ে মানবকুলের বিপদের দিন দীর্ঘ থেকে দীর্ঘতর…\n১১৭৪ সালে নুরউদ্দিনের মৃত্যুর অল্পকাল পরে সালাহউদ্দিন সিরিয়া বিজয়ে ব্যক্তিগতভাবে নেতৃত্ব দেন। দামেস্কের শাসকের অনুরোধে তিনি শান্তিপূর্ণভাবে শহরে প্রবেশ করেন। ১১৭৫ সালের মধ্যভাগে তিনি হামা ও হিমস জয় করেন। জেনগি নেতারা তার বিরোধী হয়ে পড়েন। সরকারিভাবে তারা…\nরমজানে আমাদের কর্তব্য\nচলতি বছর মাহে রমজান এমন একসময় এসেছে যখন সারা দুনিয়া করোনাভাইরাস নামের মহামারীতে আক্রান্ত। এ মহামারী ইতিমধ্যে প্রথম মহাযুদ্ধের চেয়েও বেশি মানুষের জীবন কেড়ে নিয়েছে। আরও কত জীবন কেড়ে নেবে সে আশঙ্কায় ভুগছে প্রতিটি মানুষ। করোনার এই দুঃসময়ের মধ্যেও কোটি কোটি…\nমুসলিম বিশ্বে মাহে রমজানের আগমন\nরহমত, মাগফিরাত, নাজাতের মাস রমজানের আগমন হয় বছর ঘুরে মুক্তির পয়গাম নিয়ে। ইসলামের পঞ্চস্তম্ভের অন্যতম হলো সিয়াম (রোজা)। নামাজ ও জাকাতের পরই মুসলমানের প্রতি আল্লাহ যে ইবাদত ফরজ করেছেন তা হচ্ছে মাহে রমজানের রোজা। দ্বিতীয় হিজরি সালে উম্মতে মুহাম্মদীর ওপর…\nকরোনাভাইরাসে যখন বিশ্বের মানুষ বিপর্যস্ত, তখন মাহে রমজান আমাদের মাঝে হাজির হয়েছে মহান আল্লাহর রহমতের সুযোগ হিসেবে। রহমত, মাগফিরাত ও নাজাতের এই পবিত্র মাসে আমরা আল্লাহর দরবারে করোনা মহামারীর কবল থেকে মানবজাতিকে রক্ষার আকুতি জানাব। আল্লাহ যাতে তাঁর রহমতের…\nকরোনাভাইরাস সংক্রমণ রোধে সাধারণ ছুটি ৫ মে পর্যন্ত বাড়ানো হয়েছে। তবে ৬ মে বুদ্ধপূর্ণিমার সরকারি ছুটি থাকায় কার্যত ৬ মে পর্যন্ত সাধারণ ছুটি থাকবে। সাধারণ ছুটির সময় ওষুধ ও রপ্তানিমুখী শিল্পের কারখানা শ্রমিকদের নিরাপত্তা ও স্বাস্থ্যসেবা নিশ্চিত করার শর্তে…\nদিনাজপুরে নিম্নাঞ্চল ফের প্লাবিত\nকুমেক হাসপাতালে করোনা উপসর্গে তিন জনের মৃত্যু\nনিউইয়র্কের একটি ক্লিনিকের ৬৮ শতাংশ রোগী অ্যান্টিবডি পজিটিভ\nকানাডার ১০৮ তম স্ট্যাম্পপিড ব্রেকফাস্ট সম্পন্ন\nপ্রকৃতির সাথে যুদ্ধ করে বেঁচে আছে বিচ্ছিন্ন দ্বীপ চর বাংলার মানুষ\nআয়া সোফিয়াকে মসজিদ করায় যা বললেন পোপ ফ্রান্সিস\nলাকসামে চিকিৎসকসহ আর ১৪ জনের করোনা শনাক্ত\nফেনীতে টানা বর্ষণ-পাহাড়ি ঢলে বাঁধ ভেঙে ১০ গ্রাম প্লাবিত\nআখাউড়ায় করোনা উপসর্গে বৃদ্ধের মৃত্যু\nপর্যটকদের জন্য খুলে দেওয়া হচ্ছে জম্মু এবং কাশ্মীর\nবরগুনায় স্বাস্থ্যবিধিসহ আইন অমান্য করায় ১১ লক্ষাধিক টাকা জরিমানা\nকরোনাভাইরাস দমনে ‘এয়ার ফিল্টার’ উদ্ভাবন!\nকরোনাভাইরাস: দক্ষিণ আফ্রিকায় মদ বিক্রিতে নিষেধাজ্ঞা\nমার্কিন বিমানবাহী রণতরীতে অগ্নিকাণ্ডে ব্যাপক ক্ষয়ক্ষতি, আহত ২২\nপৃথিবীর একমাত্র সোনালি বাঘ!\nসিলেট আলিয়া মাঠের পশুর হাটে ইসলামি সংগঠনগুলোর আপত্তি\nমাস্ক না পরা নিয়ে সংঘর্ষ, প্রাণ গেল তরুণীর\nজরুরি অবস্থার সময়সীমা বাড়াচ্ছে ইতালি\nমেয়রের 'নাটকীয়' মৃত্যু, বিভক্ত দক্ষিণ কোরিয়া!\nইসলামী শাসনব্যবস্থায় সংস্কার আনল সুদান, নিষিদ্ধ মেয়েদের খতনা\nপাকিস্তান নয়, ভারতের মূল প্রতিদ্বন্দ্বী চীন: শরদ পওয়ার


অনৈতিকভাবে ৪০ কোটি টাকা তুলে নিয়েছে বিএসআরএমের করপোরেট উদ্যোক্তা | শেয়ারবাজারনিউজ.কম\nপ্রকাশ সময়:12-05-2016, 1:29 pm |\nশেয়ারবাজার রিপোর্ট: প্রকৌশল খাতের বিএসআরএম লিমিটেডের উদ্যোক্তা প্রতিষ্ঠান এইচ আকবর আলী এন্ড কো লি: আইনের ফাঁক-ফোকর দিয়ে বোনাস শেয়ার বিক্রি করে পুঁজিবাজার থেকে প্রায় ৪০ কোটি টাকা তুলে নিয়েছে। আর বোনাস শেয়ার বিক্রির চাপে কোম্পানিটির শেয়ারদর ২১ শতাংশ কমেছে। আর এতে কোম্পানির অন্য শেয়ারহোল্ডাররা ব্যাপক ক্ষতির সম্মুখিন হয়েছেন।\nপুঁজিবাজার নিয়ন্ত্রক সংস্থা বাংলাদেশ সিকিউরিটিজ এন্ড এক্সচেঞ্জ কমিশনের (বিএসইসি) গত ৩০ নভেম্বর অনুষ্ঠিত ৫৬০তম কমিশন সভায় পুঁজিবাজারে প্রাথমিক গণ প্রস্তাবের (আইপিও) মাধ্যমে তালিকাভুক্ত কোম্পানির পরিচালক এবং ৫ শতাংশ বা তার অধিক শেয়ার ধারকদের ক্ষেত্রে তালিকাভুক্তির পরে ঘোষিত এবং প্রাপ্ত বোনাস শেয়ার প্রসপেক্টাস প্রকাশের তারিখ থেকে দুই বছর লক-ইন (শেয়ার বিক্রিতে নিষেধাজ্ঞা) থাকবে বলে সিদ্ধান্ত নেয়া হয়েছে।\nউল্লেখ্য, ২০১৫ সালে বিএসআরএম পুঁজিবাজারে তালিকাভুক্ত হয়েছে এবং ঢাকা স্টক এক্সচেঞ্জে (ডিএসই) ২৭ এপ্রিল, ২০১৫ তারিখ থেকে কোম্পানিটির শেয়ার লেনদেন শুরু হয়। কিন্তু আইনটি কোম্পানিটি তালিকাভুক্তি হওয়ার পর জারি হয়েছে। তাই বিএসআরএম লিমিটেড এই আইনের আওতার বাইরে রয়েছে। আর এ সুযোগ কাজে লাগিয়ে বিএসআরএমের উদ্যোক্তা বোনাস শেয়ার বিক্রি করে প্রায় ৪০ কোটি টাকা পুঁজিবাজার থেকে নিয়েছে।\nএ প্রসঙ্গে বিএসইসি’র মুখপাত্র ও নির্বাহী পরিচালক মো: সাইফুর রহমান বলেন, বিএসআরএম লিমিটেড এ আইনের আওতার মধ্যে পড়বে না। কারণ আইনটি জারি হওয়ার আগে বিএসআরএম লি: পুঁজিবাজারে তালিকাভুক্ত হয়েছে।\nগত তিন বছরে আইপিও, বোনাস শেয়ার বিক্রয় এবং মার্জারপূর্বক অতিরিক্ত শেয়ার ইস্যু করে উদ্যোক্তা কর্তৃক সেই শেয়ার বিক্রয়ের মাধ্যমে বাজার থেকে কী পরিমাণ অর্থ বের হয়ে গেছে, তার কি হিসাব কারো কাছে আছে? ব্যাংকিং সেক্টরের বোনাস শেয়ার ইস্যু করার একটা যুক্তি আছে বটে। কারণ ব্যাসেল-২ ও ব্যাসেল-৩-এর শর্তাবলি মানতে হলে ব্যাংকগুলোকে টায়ার ওয়ান ক্যাপিটাল বাড়াতে হবে। কিন্তু বাজারে নতুন আসা অন্য খাতের কোম্পানিগুলোকে কেন এত বোনাস শেয়ার ইস্যু করতে হবে? এসব কোম্পানির কি ব্যবসা এতই বেড়ে যাচ্ছে যে, তাদের ইক্যুইটি ক্যাপিটালকে আইপিও ইস্যুর মাধ্যমে এক বছরের মধ্যে বাড়াতে হবে। আসল উদ্দেশ্য অন্যটা। সেটা হলো, উদ্যোক্তা কর্তৃক বোনাস হিসেবে প্রাপ্ত শেয়ারগুলোকে বিক্রয় করা। গত তিন বছরে উদ্যোক্তারা কত শত কোটি টাকার বোনাস শেয়ার বিক্রি করে বাজার থেকে অর্থ বাইরে নিয়ে গেছে, তার কি কোনো হিসাব কর্তৃপক্ষের কাছে আছে? তাহলে কর্তৃপক্ষ কি একটা ভুল করছে না অবাধে বোনাস শেয়ার ইস্যু করার অনুমতি দিয়ে এবং সেই শেয়ারকে আবার বাজারে বিক্রি করতে দিয়ে? কর্তৃপক্ষের নির্লিপ্ততার সুযোগ কিছু চালাক উদ্যোক্তা ঠিকই গ্রহণ করে চলেছে। একবার তারা উচ্চমূল্যে আইপিও ছেড়েছে, এর পর বোনাস শেয়ারের নামে লাখ লাখ কাগুজে শেয়ার সৃষ্টি করে সেগুলোকে বাজারে বিক্রি করে শুধু তারাই ধনী হয়েছে। ধনী হওয়ার এই সহজ পথ এবং সাধারণ বিনিয়োগকারীদেরকে প্রতারণার এই কথিত অনুমোদিত পথ যত দিন বিএসইসি বন্ধ না করবে, তত দিনই শেয়ারবাজারের এ অবস্থা চলতে থাকবে। কারণ হলো, এই পথে অনেক বেশি অর্থ বাজার থেকে বের হয়ে যাচ্ছে। বোনাস শেয়ার বিক্রি থেকে লব্ধ অর্থ কোম্পানির ব্যবসার কোনো কাজে আসে না। ওই অর্থ ব্যক্তির হিসাবে চলে যায়।\nএর আগে কোম্পানিটি ৩১ ডিসেম্বর, ২০১৫ সমাপ্ত অর্থবছরের জন্য শেয়ারহোল্ডারদের ৫ শতাংশ ক্যাশ এবং ১০ শতাংশ স্টক ডিভিডেন্ড দিয়েছে। যা গত ১১ ফেব্রুয়ারি, ২০১৬ তারিখে ডিএসই’র ওয়েবসাইটে প্রকাশ হয়। গত ৩০ মার্চ, ২০১৬ তারিখে কোম্পানিটির অনুষ্ঠিত বার্ষিক সাধারণ সভায় (এজিএম) ঘোষিত ডিভিডেন্ড অনুমোদন হয়।\nডিএসই সূত্রে জানা যায়, গত ২৫ এপ্রিল, ২০১৬ তারিখে বিএসআরএম লিমিটেডের করপোরেট উদ্যোক্তা এইচ আকবর আলী এন্ড কো লি: বোনাস ডিভিডেন্ড হিসেবে পাওয়া ২৬ লাখ ২৭ হাজার ১১টি শেয়ার বিক্রির ঘোষণা দেয়। উদ্যোক্তা এ প্রতিষ্ঠানটির কাছে বিএসআরএম লি:য়ের ২ কোটি ৮৮ লাখ ৯৭ হাজার ১২৭টি শেয়ার রয়েছে। যা বিএসআরএম লি:য়ের মোট শেয়ারের ১৪.৮১ শতাংশ।\nগতকাল বুধবার (১১ মে, ২০১৬) ডিএসই ওয়েবসাইটে উদ্যোক্তা প্রতিষ্ঠানটি বোনাস শেয়ার বিক্রি সম্পন্ন করেছে বলে ঘোষণা দেয়। এ সময়ের মধ্যে ডিএসই-তে কোম্পানির শেয়ার দর ১৬৬ টাকা থেকে ৩৫ টাকা অর্থাৎ ২১ শতাংশ কমে ১৩১ টাকায় নেমে আসে। গড়ে ১৪৯ টাকা করে শেয়ার দর ধরা হলে উদ্যোক্তা প্রতিষ্ঠানটি ২৬ লাখ ২৭ হাজার ১১টি বোনাস শেয়ার বিক্রি করে মোট ৩৯ কোটি ১৪ লাখ ২৪ হাজার টাকা পুঁজিবাজার থেকে তুলে নেয়।\nঅন্যদিকে শেয়ার দর কমে যাওয়ার কারণ ডিএসই জানতে চাইলে প্রতিষ্ঠানটির পক্ষ থেকে শেয়ার দর কমার কারণ জানা নেই বলে জানানো হয়।\nএর আগে, ডিভিডেন্ড ঘোষণার সময়ে অর্থাৎ ফেব্রুয়ারি থেকে মার্চের মধ্যে কোম্পানিটির শেয়ারদর ১১৬ টাকা থেকে ৮৮ টাকা অর্থাৎ ৭৬ শতাংশ বেড়ে ২০৪ টাকা পর্যন্ত উঠেছিল। আর এ বিষয়ে বিএসইসি একটি তদন্ত কমিটি গঠন করেছে।\nTags এইচ আকবর আলী এন্ড কো লি:, ডিএসই, বিএসআরএম লিমিটেড, বিএসইসি


নিজস্ব প্রতিবেদক\t ডিসেম্বর ৩০, ২০২০ রাজনৈতিক প্রতিপক্ষ টি মন্তব্য\nএকাদশ জাতীয় সংসদ নির্বাচনের দ্বিতীয় বর্ষপূর্তি উপলক্ষে আজ বুধবার(৩০ ডিসেম্বর) দিনটিকে ‘গণতন্ত্র হত্যা দিবস’ হিসেবে পালন করছে বিএনপি। একাদশ সংসদ নির্বাচন বাতিল ও পুনর্নির্বাচনের দাবিতে দিনটিতে ঢাকাসহ সারা দেশে বিক্ষোভ-সমাবেশের কর্মসূচি পালন করছে দলটি। এদিন সকাল সাড়ে ১০টা থেকেই বিএনপি এবং এর অঙ্গ ও সহযোগী সংগঠনের বিভিন্ন পর্যায়ের নেতাকর্মীরা প্রেসক্লাবের সামনে এসে জড়ো হন। সমাবেশকে কেন্দ্র করে দলটির নেতা–কর্মীদের সঙ্গে পুলিশের বিক্ষিপ্ত সংঘর্ষ হয়।\nকয়েকদিন আগেই বিএনপি থেকে ঘোষণা দেওয়া হয়েছিল ৩০ ডিসেম্বর ‘গণতন্ত্র হত্যা দিবস’ উপলক্ষে বিএনপি বিক্ষোভ কর্মসূচী পালন করবে। আজ বেলা এগারোটায় সমাবেশ শুরু হওয়ার কথা ছিল। সে অনুযায়ী সকাল ১০টা থেকে বিএনপি এবং এর অঙ্গ ও সহযোগী সংগঠনের বিভিন্ন পর্যায়ের নেতাকর্মীরা প্রেসক্লাবের সামনে এসে জড়ো হতে থাকেন।\nবিএনপির সমাবেশকে ঘিরে প্রেসক্লাবের আশপাশের এলাকায় আইনশৃঙ্খলা রক্ষাকারী বাহিনীর বিপুলসংখ্যক সদস্য মোতায়েন করা হয়েছিল। প্রেসক্লাবের সামনের সড়কে বিএনপির নেতা–কর্মীদের অবস্থানের কারণে যান চলাচল প্রায় বন্ধ হয়ে ছিল। সকাল ১০টা ৫০ মিনিটে সচিবালয়ের পশ্চিম সড়ক হয়ে বিএনপির নেতা–কর্মীরা সমাবেশস্থলে আসতে চাইলে পুলিশ বাধা দেয়। নেতা–কর্মীরা বাধা অতিক্রম করে এগোতে চাইলে পুলিশ তাদের ওপর চড়াও হয়। পুলিশকে এ সময় বিএনপির নেতা–কর্মীদের লাঠিপেটা করতে দেখা যায়। একপর্যায়ে বিএনপির নেতা–কর্মীরাও পুলিশকে লক্ষ্য করে ইটপাটকেল ছুড়তে থাকেন। এ সময় বিএনপির নেতা–কর্মীরা চারদিকে ছোটাছুটি শুরু করেন। পরে সমাবেশস্থল থেকে মাইকে সবাইকে শান্ত থাকার আহ্বান জানানো হয়। এর পাঁচ মিনিট পর পরিস্থিতি শান্ত হয়। সংঘর্ষ শেষে প্রেসক্লাবের বাইরে বিএনপির সমাবেশ আবার শুরু হয়।\nঢাকা মহানগর উত্তর ও দক্ষিণ শাখা আয়োজিত এ সমাবেশে সভাপতিত্ব করেছেন দলের যুগ্ম মহাসচিব ও মহানগর দক্ষিণ বিএনপির সভাপতি হাবিব উন নবী খান সোহেল। এতে বিএনপির কেন্দ্রীয় নেতৃবৃন্দ ও দলের অঙ্গ ও সহযোগী সংগঠনের নেতারা উপস্থিত ছিলেন।\nএদিকে একাদশ জাতীয় সংসদ নির্বাচনে আওয়ামী লীগের বিজয়ের দ্বিতীয় বর্ষপূর্তি উপলক্ষে ক্ষমতাসীন দলটি দেশব্যাপী ‘গণতন্ত্রের বিজয় দিবস’ উদযাপনের কর্মসূচি পালন করছে। গণতন্ত্রের বিজয় দিবস উপলক্ষে কর্মসূচির মধ্যে আজ বেলা ১১টায় রাজধানীর কৃষিবিদ ইনস্টিটিউশন মিলনায়তনে ঢাকা মহানগর উত্তর আওয়ামী লীগের উদ্যোগে স্বাস্থ্য সুরক্ষা বিধি মেনে আলোচনা সভা অনুষ্ঠিত হয়েছে। এতে প্রধান অতিথি হিসেবে ছিলেন আওয়ামী লীগের সাধারণ সম্পাদক ওবায়দুল কাদের, বিশেষ অতিথি ছিলেন দলের সভাপতিমণ্ডলীর সদস্য জাহাঙ্গীর কবির নানক, যুগ্ম সাধারণ সম্পাদক আ. ফ. ম বাহাউদ্দিন নাছিম ও সাংগঠনিক সম্পাদক মির্জা আজম এমপি।\nআলোচনাসভায় বক্তারা বলেন, একাদশ জাতীয় সংসদ নির্বাচন বাংলাদেশের গণতন্ত্র ও উন্নয়নের ইতিহাসে একটি বিজয়ের মাইলফলক। এই নির্বাচনের মধ্য দিয়ে অশুভ শক্তি, দুর্নীতি-সন্ত্রাস ও জঙ্গিবাদের পৃষ্ঠপোষকদের আস্ফালন আর সহিংস রাজনীতির অন্ধকার ছায়া কাটিয়ে গণতন্ত্রের নবতর অভিযাত্রায় অগ্রসর হয় বাংলাদেশ।\nএছাড়া বিকাল ৩টায় ২৩ বঙ্গবন্ধু এভিনিউয়ে আওয়ামী লীগের কেন্দ্রীয় কার্যালয়ে ঢাকা মহানগর দক্ষিণ আওয়ামী লীগের উদ্যোগে আলোচনা সভা চলছে। এতে প্রধান অতিথি হিসেবে উপস্থিত আছেন আওয়ামী লীগের সভাপতিমণ্ডলীর সদস্য বেগম মতিয়া চৌধুরী এমপি। বিশেষ অতিথি দলের সভাপতিমণ্ডলীর সদস্য আব্দুর রহমান, মাহবুব উল আলম হানিফ এমপি, যুগ্ম সম্পাদক ডা. দীপু মনি এমপি ও ড. হাছান মাহমুদ এমপি।


তৃনমূলের পুর- চেয়ারম্যানকে লক্ষ্য করে পরপর3টি বোমা, অল্পের জন্য প্রানে রক্ষা – প্রিয় বন্ধু বাংলা\nহোম > রাজ্য > নদীয়া-২৪ পরগনা > তৃনমূলের পুর- চেয়ারম্যানকে লক্ষ্য করে পরপর3টি বোমা, অল্পের জন্য প্রানে রক্ষা\nরাজ্যের শাসকদল হলেও এ যেন প্রায়শই হামলার সম্মুখীন হচ্ছে তৃনমূল কংগ্রেস। এবার নদীয়ার চাকদহ। কোনো নেতা, কর্মী নয় খোদ চাকদহ পুরসভার চেয়ারম্যানকে লক্ষ করে বোমা ছোড়ার ঘটনায় তীব্র চাঞ্চল্য ছড়াল এলাকায়। কিন্তু কীভাবে? কেনই বা হঠাৎ এই আক্রমন?\nসূত্রের খবর, প্রতিদিনের মত গত বৃহস্পতিবার রাতে বাড়ির পোষ্যকে নিয়ে বাইরে বেরোন চাকদহ পুরসভার চেয়ারম্যান দীপক চক্রবর্তী। এরপর বাড়িতে ঢুকে দরজা লাগাতে গেলে তিনি একটি স্কুটির আওয়াজ পান। দীপকবাবু দেখতে পান যে তিনজনের সেই স্কুটিতে পেছনে বসা এক ব্যাক্তি তাঁর বাড়ি লক্ষ্য করে কিছু একটা দেখায় আর এরপরেই দীপক চক্রবর্তী এগিয়ে আসলে গেটের সামনে বিকট বোমার আওয়াজ শুনতে পান তিনি।\nঅভিযোগ,পুর চেয়ারম্যানের বাড়ি লক্ষ্য করে এক রাউন্ড গুলি এবং বোমা ছোড়া হয়। যেই ঘটনায় চেয়ারম্যানের তরফে থানায় একটি লিখিত অভিযোগও দায়ের করা হয়েছে। এদিকে চেয়ারম্যানের বাড়িতে এহেন হামলার ঘটনায় শুক্রবার তৃনমূল সমর্থকেরা প্রায় আধঘন্টা ধরে চকদহ স্টেশনে রেল অবরোধ করে। এ প্রসঙ্গে চাকদহ পৌরসভার চেয়ারম্যান দীপক চক্রবর্তী বলেন, “আমি চাকদহের সভাপতি এবং চেয়ারম্যান। আমার বাড়িতে হামলার ঘটনায় পুলিসি তৎপরতা চোখেই পড়ছে না। এটা সত্যিই খুব দুঃখজনক।”